ނާޒިމް ހަސަން 02 އޯގަސްޓް 2020\nއަލީ އާދަމް (އަސްލު ނަމެއް ނޫން) އާއެކު އަހަރެން އޭނާގެ ގެއަށް ވަނީމެވެ. އަލީއަށް އެއީ ގެ އެވެ. ނަމަވެސް އަސްލު އެއީ ކޮޓަރިއެކެވެ. ތިން ދަރިންނާއި އަނބިމީހާ، އެ ކުޑަ ކޮޓަރި ތެރޭގައި ތިއްބެވެ. އަތުގައި ލިޔުމެއް އޮތެވެ. ދައުލަތުގެ ނިޝާން އޮތް އެ ލިޔުމަކީ އެ އާއިލާއަށް އުއްމީދުތައް ގެނެސްދިން ފްލެޓް ލިޔުމެވެ. އެކަމަކު އެ ލިޔުމުން މިހާރު އެ އާއިލާއަށް ވެރިކުރުވާފައި އޮތީ މާޔޫސް ކަމެވެ.\nދިހަ ހާހުގެ މުސާރައެއް ލިބޭ އަލީ، ތިން ދަރިންނާއި އަނބިމީހާ ގޮވައިގެން ދިރިއުޅެމުންދާ ކޮޓަރިއަކީ 6500 ރުފިޔާގެ ކުއްޔެއް ދީގެން އުޅެމުންދާ ކޮޓަރިއެކެވެ. އެވަރު ކުއްޔަށް ދީފައި ދަރިންގެ ހަރަދުތައް ބަލަހައްޓާނެ ގޮތަކާމެދު ވިސްނާލާށެވެ. އެމީހުންގެ މުޅި ދިރިއުޅުން ބިނާވެފައި އޮތީ އެތަނަށެވެ. ކެއްކުމާއި ކެއުމާއި ނިދުމާއި ކުޅުމާއި ކިޔެވުން ވެސް އެ ދެ ތިން ފޫޓްގެ ތަންކޮޅުގެ ތެރޭގަ އެވެ.\nމި އާއިލާއަކީ ދެކުނުގެ އަތޮޅެއްގެ ރަށަކަށް ނިސްބަތްވާ އާއިލާއެކެވެ. އެމީހުން ރަށުގެ ދިރިއުޅުން ދޫކޮށް މާލެގައި ގަނަތެޅެން މަޖުބޫރުކޮށްފައި ވަނީ ސިސްޓަމެވެ. އަލީގެ ތިން ދަރިންގެ ތެރެއިން އެއް ދަރިއަކީ އޯޓިޒަމް ހުންނަ ކުއްޖެކެވެ. އޭނާއަށް ބޭނުންވާ ތެރަޕީތައް ރަށުގައި ނެތެވެ. ކޮންމެހެން ތެރަޕީ މުހިންމުވާ އެ ކުއްޖާއަށް ކިރިޔާވެސް އެހީތެރިކަމެއް ފޯރުކޮށްދެވެން އޮތީ މާލޭގައި އެ ހާލުގައި ދިރިއުޅިގެންނެވެ.\nއެ ކުޑަ ކޮޓަރީގައި އިނދެ، އަލީގެ އަންހެނުން، ހަދީޖާ (އަސްލު ނަމެއް ނޫން) އެމީހުންގެ ދިރިއުޅުމުގެ ވާހަކަތައް އަހަރެންނާ ހިއްސާކުރި އެވެ. މާލޭގެ އެކި ތަންތަނުގައި ދިރިއުޅުމެން ގޮސް، ދަރިން ގޮވައިގެން މިފަހުން މި ދެމަފިރިން ގޮސް ހުސް ވެގެން ރަށަށް ބަދަލުވި އެވެ.\nފްލެޓަށް ފޯމްލީ ވެސް ރަށުގައި އުޅެމުންނެވެ. ފްލެޓްގެ މާބޮޑު އުއްމީދެއް ނެތުމުން ރަށުގައި ދިރިއުޅުން ބިނާކުރަން ވެސް މަސައްކަތް ކުރީ އެވެ. އުއްމީދު އަތުގައި ހިފި އެވެ. ފްލެޓްގެ ލިޔުން ފިރިމީހާގެ ނަން ލިޔެވިގެން އޭނާގެ އަތާ ހަަމައަށް އައީ އެވެ. ފްލެޓް އަވަހަށް ލިބޭނެ ކަމުގެ ޔަގީންކަން ސަރުކާރު ދިނުމާއެކު އަނެއްކާވެސް މާލެއަށް ބަދަލުވީ އެވެ. ވަރަށް އުއްމީދުގަ އެވެ.\nވޭނުގައިވާ އާއިލާގެ މެންބަރުން އަވަސްގެ ނޫސްވެރިޔަކާއެކު\n-- އަވަސް ފޮޓޯ: އާއިމް ޒަމީރު\nއަނެއްކާވެސް މާލެ ބަދަލުވީ ދަރިން ރަށު ސްކޫލުން ވަކިކޮށްގެންނެވެ. އެ ދެމަފިރިންގެ ހުރިހާ އުއްމީދަކާއި ހުރިހާ ކަމެއް ހާއްސަ ކޮށްފައި ވަނީ ތިން ދަރިންނަށެވެ. އެކި ތަންތަނުން ދުވަން ޖެހުމާއެކު ދަރިންނަށް ނަފްސާނީ ގޮތުން ވެސް އެކި އަސަރުތައް ދަނީ ކުރަމުންނެވެ. ކިޔެވުމަށް ވެސް ވަނީ ބުރު އަރާފަ އެވެ. ދަރިންގެ ރައްޓެހިންގެ ގެއްލި، ކިޔެވުމަށް އޮންނަ ޝައުގުވެރިކަން ވެސް ކުޑަވާކަން ހަދީޖާ ފާހަގަކުރެ އެވެ. ކުޑަކުޑަ ތަންކޮޅެއްގައި ދިރިއުޅެން ޖެހުމާއެކު އެ އާއިލާ ވަށާލާފައިވަނީ މާޔޫސްކަމާއި ނަފްސާނީ އެކި މައްސަލަތަކެވެ.\n"ދޮށީ ދަރިފުޅު މިހާރު އެ އުޅެނީ ގްރޭޑް ހަތެއްގައި، އެކަމަކު އެ ކުއްޖާ މިހާރު ނުވަވަނަ ސްކޫލަށް އެ ދަނީ،" ހަދީޖާގެ ރޯން ފެށި އެވެ. "އަހަރެމެން އެންމެ އުއްމީދު ކުރަނީ އަހަރެމެންގެ ދަރިންނަށް، އެ ކުދިންނަށްޓަކައި ހަމަ،"\n"އަނެއްކާ މިހާރު މި ކޮޓަރިން ވެސް ނުކުނަން ޖެހިފައި މި ތިބީ، މިއައީ ވެސް އެހެން ތަނެއް ބަލާފައި، އެ ތަނުގެ ކުއްޔަކީ 7،500 ރުފިޔާ، ކިހިނެއް އެ ވަރު ދީގެން ދަރިންގެ ހަރަދުތައް ބަލަހައްޓާނީ، ދަރިން އެދޭ ކަންކަން ވެސް ފުރިހަމަކޮށް ނުދެވޭ، އެ ކުދިން އެންމެ ކަންކަމަށް އެދޭ އުމުރުގައި އެއްޗެއް ވެސް ގަނެ ނުދެވި ކިރިޔާ ދިރިއުޅެލެވޭވަރު އަހަރެމެންނަށް މިވަނީ،" ރޮއެ، ގިސްލަމުން ހަދީޖާ، އޭނާގެ ވާހަކަތައް ކިޔައިދެމުންދިޔަ އެވެ.\nހަދީޖާ ބުނި ގޮތުގައި، ފްލެޓް ލިޔުން އަދިވެސް ރައްކާކޮށްފައި ބާއްވައިގެން އެ ތިބެނީ އުއްމީދުގަ އެވެ. އެއީ ބޭކާރު އެއްޗަކަށް ނުވާނެ ކަމުގެ އުއްމީދުގަ އެވެ. އެ ލިޔުން ހިފަހައްޓައިގެން އިނދެ އަލީ ވެސް ބުނީ މިހެނެވެ. "މީގައި އެބަ އޮތް ދައުލަތުގެ ނިޝާން، އެހެންވެ މީހުން ބުނޭ މިފަދަ ލިޔުންތައް ބަދަލެއް ނުކުރާނެއޭ، ބާތިލެއް ނުކުރާނެއޭ، އެހެންވެ އުއްމީދު ކަނޑައެއް ނުލަން އަދިވެސް ފްލެޓް ނުލިބޭނެ ކަމަކަށް،"\nމި އާއިލާގެ މެންބަރަކު ވާހަކަ ހިއްސާ ކުރުމުގެ ތެރެއިން ރޮނީ\n"ފްލެޓް ލިބިއްޖެއާ ކުޑަ ކުއްޔެއްގައި ދަރިން ގޮވައިގެން އުޅެލެވޭވަރު ތަންކޮޅެއް ލިބޭނެ، އެއީ އަދި ކިތަންމެ ކުޑަ ތަނަކަސް މި ކޮޓަރިގަނޑަކަށްވުރެ ރަނގަޅުވާނެ، ދަރިން އެ އެދޭ ކަންކަމާއި އެއްޗެހި ހޯދައިދެވޭނެ،" އެ ދެމަފިރިންގެ ހުރިހާ އުއްމީދެއް ގުޅިފައިވަނީ ހަމަ އެ އެންމެ ފްލެޓާ އެވެ.\nބައްޕަ އާއި މަންމަ، ރޮމުން އަހަރެންނާ ވާހަކަ ދައްކަމުންދިޔައިރު ހަނިހަނި ބެލްކަނީގައި ކުޑަ ދޮރުގައި މޫނު ޖަހައިގެން ކޮޓަރިއާ ދިމާއަށް އެ ތިން ދަރިން ބަލަހައްޓައިގެން ތިއްބެވެ. އެ ކުދިންގެ ލޮލުގައި ވަނީ އުއްމީދެވެ. ހިތުގައި ވަނީ މަންމަ އާއި ބައްޕަ ކުރާ ހިތާމައިގެ އަސަރެވެ. އެ ކުދިންގެ އުއްމީދަކީ ވެސް އަމިއްލަ ފްލެޓްގައި ހިތްހަމަޖެހިލައިގެން ކުޅެލައި ކިޔަވާލެވޭނެ ދުވަހެކެވެ. ގޭމް ކުޅެލެވޭވަރުގެ ފޯނެއް ބައްޕައަށް ގަނެވޭނެ ދުވަހެކެވެ. ރީތި އަންނައުނު ގަނެވޭނެ ދުވަހެކެވެ. ބައްޕަ އަތުގައި ފައިސާ ނުހުންނާނެތީ، އެދޭ އެދުންތައް ހިތުގެ އަޑިއަށް ގަންބާލައިގެން ތިބެން މަޖުބޫރު ނުވާނެ ދުވަހެއް އަވަހަށް އައުމެވެ.\n"ބައްޕައަށް ފްލެޓް ލިބުނީ ދޯ! އަހަރެމެން ދެން އުޅެނީ އަމިއްލަ ފްލެޓްގަ ދޯ!"، އަލީގެ ދޮށީ ދަރި، މާލެއަށް ބަދަލުވާން ނިންމުމުން މިކަމާ އުފާކުރި އެވެ. އެކަމަކު، މިހާރު އެ ކުދިންގެ އަބަދުމެ ޝަކުވާއަކީ ފްލެޓް ކޮބައި ހެއްޔެވެ؟ ފްލެޓަށް ދެވޭނީ ކޮން އިރަކުން ހެއްޔޭ އެވެ؟ ދަރިންގެ މި ސުވާލަށް އެ ދެމަފިރިން ތިބެނީ ހަނެވެ. އެ ދެމަފިރިންގެ މި ސުވާލަށް މުޅި ދައުލަތް ވެސް އޮތީ ހަނެވެ. ޖަވާބު ދޭނެ ބައެއް، ޖަވާބު އެނގޭ ބަޔަކު ވެސް ނެތެވެ.\nއާއިލާގެ ކުދިން ފްލެޓްގެ ލިޔުން ދައްކާލަނީ\nމިދިޔަ ސަރުކާރުން ހިޔާ މަޝްރޫއުގެ ދަށުން ހުޅުވާލި ފުރުސަތުގައި ފޯމް ހުށަހަޅައިގެން، ފްލެޓަށް ހޮވި އެކަމުގެ ލިޔުން މި ދެމަފިރިންނަށް ލިބިފައި އެބަ އޮތެވެ. ނަމަވެސް، އެއީ "ކޮތަރު ކޮށީ" ގެ ނަމުގައި މަޝްހޫރުވެފައިވާ 25 ބުރީގެ ޓަވަރުތައް ހިމެނޭ 7،000 ފްލެޓަކުން ނޫނެވެ. އެ ފްލެޓްތަކުގެ ބޭރުން ކުރީ ސަރުކާރުން އަޅަން އިއުލާންކުރި 2،500 ފްލެޓްގެ ތެރެއިން ފްލެޓެއް މި ދެމަފިރިންނަށް ކަށަވަރުވެފައި އޮތީ އެވެ. އެމީހުންނަށް ލިޔުން ދިންއިރު ފްލެޓްގެ މަސައްކަތް ވެސް ނުފެށެ އެވެ. ނުވިތާކަށް މިހާރުގެ ސަރުކާރަށް އެ ފްލެޓާ ގުޅޭ އެއްވެސް މައުލޫމާތެއް ވެސް އެނގޭ ކަމަކަށް ނުވި އެވެ. އެ 2،500 ފްލެޓަކީ ވެސް 7،000 ފްލެޓްތަކުގެ ތެރެއިން ދީފައި އޮތް އެއްޗެއް ކަމަށް ހީކޮށް މިނިސްޓްރީގެ އިސް ބޭފުޅުން ވެސް ވާހަކަ ވެސް ދައްކަވާފައިވެ އެވެ. މުޅިން ވެސް އޮޅުންބޮޅުމެވެ.\n- އަވަސް ފޮޓޯ: އާއިމް ޒަމީރު\nއެ ފްލެޓްތައް ލިބުނު މީހުން އެކަމާ ގުޅޭ ގޮތުން މައުލޫމާތު ސާފު ކުރުމަށް އަބަދުމެ، އިދާރާތަކަށް ދުވެ، ގުޅަ އެވެ. ނަމަވެސް އެމީހުންނަށް ދޭނެ މައުލޫމާތެއް ވެސް ނުތެވެ. ބުނެދޭނެ އެއްޗެއް އެނގޭ މީހެއް ވެސް ނެތެވެ. ފްލެޓް ކޮމިޓީއިން ވެސް އެމީހުންގެ ކަންކަމެއް އަދި ނުބަލަ އެވެ. މި 2،500 ފްލެޓްތަކަށް ވާގޮތެއް، ވާން އުޅޭ ގޮތެއް، ވާނެ ގޮތެއް ނޭނގޭއިރު މިހެން ކަރުނަ އަޅަން ގައިމު ވެސް 2،500 އާއިލާ ތިބޭނެ އެވެ. ކުރާނީ ކީއް ހެއްޔެވެ؟ އެ އާއިލާތަކަށް އާ ދިރިއުޅެއް ލިބެން އަދި ކިހާ ދުވަހެއް ނަގާނެ ހެއްޔެވެ؟ ނޫންނަމަ އެ ދުވަހެއް އަންނާނެ ހެއްޔެވެ؟\nއަލީ އާއި ހަދީޖާގެ ދުނިޔެއިން އަހަރެމެން ނުކުމެގެން އައިއިރު އެ ދެމަފިރިންގެ ލޮލުން ފެނުނީ އެންމެ ކަމެކެވެ. އެމީހުން ކުރަމުންދާ ހިތާމަ އެވެ. ކުރަމުންދާ މިންނެތް އުއްމީދެވެ. ނޫސްވެރިއެއް މެދުވެރިކޮށް ވެސް އެމީހުންގެ ހައްގު ލިބޭނެ ކަމާމެދު ކުރަމުންދާ ޔަގީންކަމެވެ. ހިނިތުންވުމާއެކު އަހަރެމެންނަށް އަލްވަދާއުކީ ނަމަވެސް އެއީ ހަމައެކަނި ބޭރު ފުށުގެ ހިނިތުންވުމެކެވެ. އެ މޫނަށް ހަގީގީ ހިނިތުންވުމެއް ލިބޭނީ މާކްސް ލިބި، ހައްގުވެގެން ކަށަވަރުވި ފްލެޓްގެ ދޮރު ހުޅުވާލެވޭ ދުވަހަކުންނެވެ. އެ ދުވަހަކަށް އަހަރެމެން ވެސް އުއްމީދު ކުރަމެވެ.\nއަރުޝީފަށް ނެގީ 02/08/2020 10:44\nއެންމެފަހުން އަޕްޑޭޓްކުރީ 02/08/2020 10:44


”ރާއްޖޭގައި ބުދަށް އަޅުކަންކުރުން އާލާކުރަން ބޭރުބަޔަކު ކުރާ މަސައްކަތަށް ޑރ.ޢާއިޝަތު ޢަލީ އެއްބާރުލުންދެނީ“ – DhiDaily\n”ރާއްޖޭގައި ބުދަށް އަޅުކަންކުރުން އާލާކުރަން ބޭރުބަޔަކު ކުރާ މަސައްކަތަށް ޑރ.ޢާއިޝަތު ޢަލީ އެއްބާރުލުންދެނީ“\nސައްތައިން ސައްތަ އިސްލާމީ ޤައުމެއްގެ ގޮތުގައި ތަވްޙީދުގެ މަތީގައި 800 އަހަރު ވަންދެން އޮތް މިޤައުމުގެ އެޑިއުކޭޝަންގެ ނިޒާމުގެތެރެއަށް ބުދަށް އަޅުކަންކުރުމާއި ބުދު ފައްޅިތައް އަޅަމުންދާ ބައެއްގެ ސަޤާފަތާއި އާދަކާދަތައް ވައްދަންކުރެވޭ މަސައްކަތުގައި އެޑިއުކޭޝަން މިނިސްޓަރު ޑރ.ޢާއިޝަތު ޢަލީ އެއްބާރުލުންދެއްވާކަމަށް ރައްޔިތުންގެ އިއްތިހާދުން ތުހުމަތުކުރައްވައިފިއެވެ.\nރައްޔިތުންގެ އިއްތިހާދުން މިހެން ބުނެފައިވަނީ އެޑިއުކޭޝަން މިނިސްޓަރު ޑރ.ޢާއިޝަތު ޢަލީއަށް އެ އިއްތިހާދުގެ ފަރާތުން ފޮނުވާފައިވާ ސިޓީއެއްގައެވެ.\nމިގޮތުން އެހެން ދީންތަކުގެ ސަޤާފަތާއި އާދަކާދަތައް އިސްލާމީ ޤައުމުތަކުގައި އާލާވެގެންދާނެފަދަ މުތުލަޤުގޮތަކަށް އެކުލަވާލާފައިވާ އޮޕްޝަނަލް ޕްރޮޓޮކޯލް ޓު ދަ އިންޓަރނޭޝަނަލް ކޮވެނަންޓް އޮން އިކޮނޮމިކް އެންޑް ސޯޝަލް އެންޑް ކަލްޗަރަލް ރައިޓްސް(އޯޕީއައިސީއީއެސްސީއާރް) ރާއްޖެއިން ތަސްދީޤުކުރުމާއި ދެކޮޅަށް ހުސްވި އޯގަސްޓުމަހުގެ 27 ވަނަ ދުވަހު ޢިލްމުވެރިންގެ ގުޅުމުގެ ފަރާތުން އެ ގުޅުމައި ހިމެނިވަޑައިގަންނަވާ އަދި ރާއްޖޭގައި އެންމެ އިސްކޮށް ހަރަކާތްތެރިވާ ޢިލްމުވެރިން ރައީސް އިބްރާހިމް މުޙައްމަދުޞާލިޙަށް ސިޓީއެއް ފޮނުއްވާފައިވާ ކަމަށެވެ.\nއަދި އެ މުއާހަދާގެ ނުރައްކާތެރިކަމާއި އެއިން ނުކުންނާނެ ލާދީނީ އަސަރުތަކާއި ބައެއް ޢަރަބި އިސްލާމީ ޤައުމުތަކަށް ޝިރުކާއި ކުފުރު ވައްދަމުންދާ ގޮތް ވަރަށް ތިލަކޮށް ސިޓީގައި ބަޔާންކޮށްފައިވާނެކަމަށް ވެސް ރައްޔިތުންގެ އިއްތިހާދުން ބުނެއެވެ.\nނަމަވެސް އެކަން އެހެން އޮއްވައި ފެނިގެންދިޔައީ ﷲ ގެ އެއްކައުވަންތަކަން ޤާއިމުވެ ބުދަށް އަޅުކަންކުރުން ނެތިގޮސްފައިވާ ޢަރަބި ޤައުމެއްގައި ދުރު ރާސްތާގެ ޕްލޭނެއްގެ ދަށުން ބީރައްޓެހިންގެސަޤާފަތާއި އާދަކާދަތައް ދިރުވުމުގެ ނަމުގައި އެންމެފަހުން ގޮސް ބުދަށް އަޅުކަންކުރުމާއި ބުދު ފައްޅިތައް އަޅަމުންދާ ބައެއްގެ ސަޤާފަތާއި އާދަކާދަތައް ސައްތައިން ސައްތަ އިސްލާމީ ޤައުމެއްގެ ގޮތުގައި ތަވްޙީދުގެ މަތީގައި 800 އަހަރު ވަންދެން އޮތް މިޤައުމުގެ އެޑިއުކޭޝަންގެ ނިޒާމުގެތެރެއަށް ވައްދަންކުރެވޭ މަސައްކަތުގައި ޑރ.ޢާއިޝަތު ޢަލީ އެއްބާރުލުންދެއްވާ މަންޒަރު ކަމަށްވެސް ރައްޔިތުންގެ އިއްތިހާދުން ބުނެއެވެ.\nމިގޮތުން މިފަދަ ރަސްމީ ހާލަތަކަށް އެބައިމީހުންގެ މަސައްކަތްތައް ތިލަވެގެންދާނީ ނުރަސްމީ އެތައް މަސައްކަތަކާއި ހަރަކާތްތަކެއް ކުރިޔާއިލައިގެން އެތައް ދުވަހެއްވަންދެން ކުރިއަށްގެންދިއުމަށްފަހު ކަމަށާއި މިއީ ހަމަބުއްދީގައި ދުނިޔެއަށް ލޯހުޅުވާލާފައި ހުރި ކޮންމެ މީހަކަށް ވެސް ރޭކާލާނެ މިންވަރެއް ކަމަށެވެ.\nއަދި އެޑިއުކޭޝަން މިނިސްޓްރީގެ މިނިސްޓަރުގެ ޒިންމާއަކީ އިސް ވާޖިބަކީ އަދި އަމާނާތަކީ އިސްލާމްދީނާއި ޚިލާފު އެންމެހައި ކަންކަމުން ހިމާޔަތްވާނެގޮތަށް ރާއްޖޭގެ ތަޢުލީމީ ނިޒާމު ބައްޓަންކޮށް ނެގެހެއްޓުންކަމަަށް ބީރައްޓެހިންގެ ސަޤާފަތް ދިރުވުމުގެ ނަމުގައި ދުނިޔޭގައި ހިންގޭ ދީނާއި ޚިލާފު ޕްރޮޕެގެންޑާތަކާއި މެދުގައި އެޑިއުކޭޝަން މިނިސްޓަރު ހޭލުންތެރިކަން ބެހެއްޓެވުމަށް ވެސް ރައްޔިތުންގެ އިއްތިހާދުން ވަނީ އެދިފައެވެ.\nއޭގެއިތުރުން ރައްޔިތުންގެ އިއްތިހާދުން ވަނީ ސަޤާފަތް ދިރުވުމުގެ ނަމުގައި ދުނިޔޭގައި ހިންގޭ ކަންކަމަށް އެޑިއުކޭޝަނުން އެއްބާރުލުން ނުދިނުމަށް އިލްތިމާސްކޮށްފައެވެ.


Majli jalsaa: Huss vaguthuga oiy maahefumuga Raees baiverive vadaigannavanee\nމަޖިލިހުގެ ހުސްވަގުތުގައި އޮތް މާހެފުމުގައި ރައީސް ބައިވެރިވެވަޑައިގަންނަވަނީ\nރައްޔިތުންގެ މަޖިލީހުގެ މިއަދުގެ ޖަލްސާގެ ހެނދުނު ދަންފަޅީގެ ހުސް ވަގުތުކޮޅު ބާއްވާ ހާއްސަ މާހެފުމުގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވާނެ އެވެ.\nމިއަދުގެ ޖަލްސާ 10:30 ގައި މެދުކަނޑާލައްވަމުން މަޖިލީހުގެ ރައީސް ގާސިމް އިބްރާހީމް ވިދާޅުވީ، ކުރިއަށް އޮތް ހަފްތާއެއްހާ ދުވަހުގެ ތެރޭގައި މިއަހަރުގެ ރަމަޟާން މަހާ ކުރިމަތިލާތީ މިއަދަކީ އެކަމުގެ އުފަލުގައި މާހެފުމެއް ބާއްވާ ދުވަސް ކަމަށެވެ.\nގާސިމް ވިދާޅުވީ މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ މެމްބަރެއްގެ ގޮތުގައާއި، އެމްޑީޕީގެ ޕާލަމެންޓްރީ ގްރޫޕްގެ ލީޑަރު ކަމުގެ މަގާމުގައި ގިނަ ދުވަސްތަކެއް ވަންދެން ހިދުމަތް ކުރެއްވި އަދި ރައްޔިތުންގެ މަޖިލީހުގެ ގިނަ ދުވަސްތަކެއް ވަންދެން ހިދްމަތް ކުރެއްވި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އާއި ކެބިނެޓްގެ ބައެއް މިނިސްޓަރުންވެސް މި މާހެފުމުގައި ބައިވެރިވެވަޑައިގަންނަވާނެ ކަމަށެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ބައެއް މެމްބަރުން ވަނީ މެމްބަރުންކަމުން ވަކިވެވަޑައިގެން ރައީސް ސޯލިހު ކެބިނެޓްގެ މިނިސްޓަރުކަމުގެ މަގާމަށް ވަޑައިގަންނަވާފަ އެވެ. އެގޮތުން ރައީސް ސޯލިހުގެ އިތުރުން، ފޮރިން އެފެއާޒް މިނިސްޓަރު އަބްދުﷲ ޝާހިދާއި، ޑިފެންސް މިނިސްޓަރު މާރިޔާ އަހުމަދު ދީދީ އާއި، އިކޮނޮމިކް މިނިސްޓަރު ފައްޔާޒު އިސްމާއީލުގެ އިތުރުން ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފް ހިމެނިވަޑައިގަންނަވަ އެވެ.\nމާހެފުމަށް ފަހު މިއަދުގެ ޖަލްސާ އަލުން ފެށުމަށް ނިންމާފައި ވަނީ 11:30 ގަ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ހެނދުނު 09:00 ގައި ފެށުމަށް ހަމަޖެހިފައިވީ ނަމަވެސް، ކޯރަމް ހަމަ ނުވެގެން ފެށިފައިވަނީ ވެސް 10:00 ގަ އެވެ.\nމިއަދުގެ ޖަލްސާ ފެށުމަށް ފަހު މިއަދުގެ ޖަލްސާއަށް ބަހުސް ކުރުމަށް އެޖެންޑާ ކޮށްފައިވާ ހިއުމަން ރައިޓްސް ކޮމިޝަނުގެ ގާނޫނަށް ސަރުކާރުގެ ފަރާތުން ހެންވޭރު މެދު ދާއިރާގެ މެމްބަރު އަލީ އާޒިމް ހުށަހަޅުއްވާފައިވާ ބިލަށް ބަހުސް ކުރުމަށް ފަހު ފުރުސަތު ވަނީ ހުޅުވާލާފަ އެވެ.\nނަމަވެސް އެބިލަށް ބަހުސް ކުރުމުގެ ބަދަލުގައި މެމްބަރުން ގިނަ ވާހަކަތައް ދެއްކެވީ މިހާރު ހިނގަމުންދާ 18 ވަނަ މަޖިލީހުގައި އެމެމްބަރުން ކަންކަން ކޮށްފައިވާ ގޮތުގެ މައްޗަށެވެ.\nމިއަދުގެ ޖަލްސާއަކީ މިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ފަހު ޖަލްސާއެވެ. މިހާރު އެކުލަވާލެވިފައިވާ 19 ވަނަ ރައްޔިތުންގެ މަޖިލީހަށް އިންތިހާބު ވެވަޑައިގަންނަވާފައިވާ މެމްބަރުން ހުވާ ކުރުމުގެ ރަސްމިއްޔާތު ބޭއްވުމަށް ނިންމާފައިވަނީ އަންނަ މެއި މަހުގެ 28 ވަނަ ދުވަހު އެވެ.\nއެހެންކަމުން ދެން ފެށޭނީ 19 ވަނަ ރައްޔިތުންގެ މަޖިލީހުގެ ޖަލްސާތަކެވެ. 19 ވަނަ ރައްޔިތުންގެ މަޖިލީހުގެ ފުރަތަމަ ދައުރުގެ ޖަލްސާތައް ފެށޭނީ ޖޫން މަހުން ފެށިގެންނެވެ.


Kunigondah ellaali kujjaa IT genius akah\nކުނިގޮނޑަށް އެއްލާލި ކުއްޖާ އައިޓީ ޖީނިއަސްއަކަށް\nހަޔާތުގައި ކޮންމެ ކަމެއް ވެސް ދިމާވުމުގައި ކޮންމެވެސް ކަހަލަ މަސްލަހަތެއް ވެއެވެ. ނަމަވެސް އަހަރެމެންގެ ތެރެއިން ގިނަ މީހުންނަށް ދެރަކަމެއް ދިމާވާ ފަހަރު ކެތްތެރިކަން ކޮޅުންލައިގެން އަތުން ފައިން ގޯސް ހެދޭ ގޮތް ވެސް މެދުވެރިވެ އެވެ. ހަޔާތުގައި ދިމާވާ ކަންކަމާހެދި މާޔޫސްގެ އުންމީދު ކެނޑިގެންދާ ފަހަރު ފަހަރުވެސް އުންމީދު ކަނޑާނުލައި ކުރިއަށް ދާނަމަ އޭގެ ނަތީޖާ ވަރަށް ރަނގަޅަށް ގިނަ ފަހަރު ދައްކަ އެވެ. އެމެރިކާގެ ފްލޮރިޑާގައި ދިރިއުޅޭ ފްރެޑީ ފިގާސް އަކީ މީގެ މިސާލެކެވެ.\nފްރެޑީ އުފަންވުމާއެކު އޭނާގެ މަންމަ އޭނާ ގެންގޮސް ކުނިގޮނޑަށް އެއްލާލި އެވެ. އޭނާ ކުނިގޮނޑުން ނެގީ އެހެން ލާފައި ދިޔަ މީހަކަށް އޭނާ އެތާގައި އޮއްވާ ފެނިގެންނެވެ. އެމީހާ ފުލުހުންނަށް ގުޅައިގެން ގެނެސް ފްރެޑީ ހަވާލު ކުރި އެވެ. ފުލުހުން ފްރެޑީ ފުރަތަމަ ގެންދިޔައީ ހޮސްޕިޓަލަށެވެ. މާ ބޮޑު ގެއްލުމެއް ލިބިފައި ނުވާތީ ދެ ދުވަހު ހޮސްޕިޓަލުގައި ބާއްވާފައި ދޫކޮށްލީ އެވެ. ނަސީބަކުން ނަތަން އާއި ބެޓީ ފްރިގާޒް އަށް ފްރެޑީ ފެނިގެން އޭނާ ބެލެހެއްޓުމާ ހަވާލުވީ ވެސް ހަމަ ހޮސްޕިޓަލުން ދޫކޮށްލިތާ މާ ގިނަ ދުވަހެއް ނުވެ އެވެ. ބެޓީ އާއި ނަތަން ފްރެޑީ އެޑޮޕްޓްކޮށް އެ އާއިލާގެ ފަރުދަކަށް ހެދި އެވެ.\nއޭގެ ފަހުން މިހާރު 30 އަހަރު ފާއިތުވީއިރު ފްރެޑީއަކީ ފްރިގާޒް ކޮމިއުނިކޭޝަން ކިޔާ ކުންފުންޏެއްގެ ސީއީއޯ އެވެ. މި ކުންފުންޏަކީ 62 މިލިއަން ޑޮލަރުގެ ޓެކްނޮލޮޖީ އެންޑް އިންވެންޝަން ކުންފުންޏެކެވެ.\nފްރެޑީ އަކީ މޮޅު ވިޔަފާޜިވެރިއެކެވެ. އަމިއްލައަށް އެއްޗެތި އީޖާދުކުރާ ޖީނިއަސް އެކެވެ. އަދި އިންސާނިއްޔަތަށް ޚިދުމަތްކުރުމާއި ޗެރިޓީތައް ހިންގައިގެން ނިކަމެތިންނަށް އެހީވުމުގައި އޭނާއަކީ ލާމާސީލު މިސާލެކެވެ.\nފްރެޑީގެ ހަޔާތުގައި ކުރިޔަށްދާންވީ މަގު އޭނާއަށް ވިސްނުނީ އުމުރުން އެންމެ ނުވަ އަހަރުގަ އެވެ. އޭނާގެ ބައްޕަ ގެޔަށް އަންނަމުން ބޭނުން ކޮށްފައިވާ ސެކަންޑްހޭންޑް ކޮމްޕިއުޓަރެއް އެއް ދުވަހު ގެނައި ހިސާބުންނެވެ. އެ ކޮމްޕިއުޓަރު ރަނގަޅު ކޮށްދޭން އެ ދުވަހު ފްރެޑީގެ ކައިރީގައި އޭނާގެ ބައްޕަ އެދުނެވެ. ހަގީގަތުގައި އެ ދުވަހު އޭނާގެ ބައްޕަ އެ މަސައްކަތް ފްރެޑީ އާ ހަވާލުކުރީ ގޯސް މަގަކުން އޭނާ ހިނގައިދާނެތީ ކޮންމެވެސް ކަމެއްގައި ޝާމިލު ކުރުވާފައި ބެހެއްޓުމުގެ ބޭނުމުގަ އެވެ. ނަމަވެސް އެކަން ވީ ކަންކަން ހޯދާ ދެނެގަނެ އިންވެންޓްކުރުމަށް ފްރެޑީ އަށް ހުޅުވުނު މަގަކަށެވެ.\nއުމުރުން 15 އަހަރު ފުރުނުއިރު ފްރިގާޒް ކޮމްޕިއުޓާޒް ކިޔާ ކޮމްޕިއުޓިން ކުންފުންޏެއް އުފައްދާ އެ ކުންފުނި ހިންގުމުގެ ހުރިހާ ކަމެއް ފްރެޑީ އަމިއްލައަށް ކުރަމުން ދިޔަ އެވެ. އޭގެ ފަހުން ދެ އަހަރު ފާއިތުވީއިރު ވެބްސައިޓާއި ސްޓޯރޭޖް ސްޕޭސް ބޭނުންވެގެން ފްރެޑީގެ ކުންފުންޏަށް ހުށަހަޅާފައިވާ 150 ކަސްޓަމަރުން ތިއްބެވެ.\nފްރެޑީގެ ބައްޕައަށް އަލްޒައިމާގެ މައްސަލަތައް ދިމާވެ ހަނދާން ނެތެން ފެށުމުން ފްރެޑީ އަމިއްލައަށް ބޫޓެއް އީޖާދު ކުރި އެވެ. އެ ބޫޓުގެ ތެރޭގައި ޖީޕީއެސް ޓްރެކާއެއް ހަރުކޮށް ދެ ފަރާތަށް މުއާމަލާތް ކުރެވޭނެ ގޮތް ވެސް ހެދި އެވެ.\n"އަހަރެން ފޯނު ނަގާފައި "ބައްޕާ! ކޮންތާކު ތިހިރީ؟' ބުނާއިރަށް ބައްޕައަކަށް ނުޖެހޭނެ ހުރިތަން ބުނެދޭން މާ ބޮޑު ކަމެއް ކުރާކަށް. ގުދުވެފައި ބޫޓާ ވާހަކަ ދައްކާލާއިރަށް އަހަންނަށް ހޯދޭނެ ބައްޕަ ހުރި ހިސާބު. މި ޕްރޮގްރާމް ކާމިޔާބުކަމުން ކެންސަސްގައި ހުންނަ ކުންފުންޏަކުން އަހަންނާ ގުޅައިގެން އެ ޕްރޮގްރާމް ގަތީ 2.2 މިލިއަން ޑޮލަރަށް،" އިންސްޕައާ މޯ ކިޔާ ނޫހަކަށް ފްރެޑީ ދީފައިވާ އިންޓަވިއު އެއްގައި ބުނެފައި ވެއެވެ.\nމިހާރު ފްރެޑީ އަކީ ކިތަންމެ ކާމިޔާބު މީހަކަށް ވިޔަސް އޭނާއަށް ކުޑައިރު ވަރަށް ބޮޑަށް ނަސްލީ ތަފާތު ކުރުންތަކާ ކުރިމަތިވި ކަމަށް ފްރެޑީ ބުންޏެވެ. އޭނާގެ މަންމަ ވިހާފައި ކުނިގޮނޑަށް އެއްލާލުމުން ބަޔަކު ހޮވާފައިވާ ކުއްޖެއްކަން އެނގުމުން ކްލާސް ކުދިން އޭނާއާ ދިމާލަށް 'ކުނިގޮނޑުން ނެގި ކުއްޖާ' އޭ ގޮވާ މަލާމާތްކުރި ކަމަށް ފްރެޑީ ބުންޏެވެ.\n"އަހަރެމެން ދިރިއުޅުނީ ރަށްފުށުގެ ހިސާބެއްގައި ކަމަށް ވާތީ ކިރިޔާ ކަމެއް ވާއިރަށް މުޅި ހިސާބުގަނޑު މީހުންނަށް އެނގޭނެ. އަހަރެން އެޑޮޕްޓްކުރި މައިންބަފައިން އަހަންނަށް ހަގީގަތް ކިޔައިދިނީ މިގޮތަށް ކުދިން ގޮވަން ފެށީމަ. އަހަރެން ހަގީގަތުގައި ވެސް އެ ދުވަސްވަރު ވަރަށް ލަދުގަތް،" ފްރެޑީ ބުންޏެވެ.\nފްރެޑީގެ އުމުރުން 24 އަހަރުވީއިރު އޭނާ ވަނީ 80 ކަސްޓަމް ސޮފްޓްވެއާ ޕްރޮގްރާމް ފަރުމާ ކޮށްފަ އެވެ. ފައިސާގެ ތަނަވަސްކަން ލިބުމާއެކު ފްރެޑީ ދެން އަވަސްވެގަތީ އޭނާ ދިރިއުޅޭ ކޮމިއުނިޓީ އަށް އެހީތެރިކަން ފޯރުކޮށްދިނުމަށެވެ.\nއޭނާގެ އެހީތެރިކަން މުސްކުޅިންނާއި ޒުވާނުންނަށް އަދި ޅަ ކުދިންނަށް ވެސް ލިބެ އެވެ. ކޮލެޖް ސްކޮލަޝިޕްތައް ދީގެން ކުދިންނަށް ހިލޭ ތައުލީމު ފޯރުކޮށްދޭއިރު އަނެއްކޮޅުން ބިލްތައް ނުދެއްކިފައި ތިބޭ މީހުންނަށް ބިލްތައް ވެސް ދައްކައިދެ އެވެ. ޔޫތު ޕްރޮގްރާމްތައް ސްޕޮންސާކޮށްދެ އެވެ. އަދި ގެ މޯގޭޖްކޮށްގެން އެ ފައިސާ ނުދެއްކިގެން އުޅޭ މީހުންނަށް އެ ފައިސާ ވެސް ދައްކާދެ އެވެ.\nފްރެޑީ ބުނި ގޮތުގައި އޭނާ ގަބޫލުކުރާ ގޮތުގައި އޯގާތެރިކަމާއި އަޅާލުން ދޭންޖެހޭނީ އަމަލުންނެވެ. މީހަކަށް ކަމެއް ދިމާވެގެން އުޅޭނަމަ އެކަމެއްގެ ހައްލު ހޯދައިދީގެން މީހެއްގެ ދިރިއުޅުމަށް ރަނގަޅު ބަދަލެއް ގެނެސްދެވިއްޖެނަމަ އޭނާގެ މަގްސަދު ހާސިލު ވީ އެވެ.\nފައިސާ އަކީ މާ އަގުހުރި އެއްޗެއް ކަމަކަށް ފްރެޑީ ނުދެކެ އެވެ. އެހެންވެ އޭނާއަށް ލިބޭ ފައިސާއިން މީހުންގެ ދިރިއުޅުމަށް އެދެވޭ ބަދަލުތަކެއް ގެނެސްދޭން އޭނާ ހޭދަކުރާނެ އެވެ.\nއެއް ދޮރު ބަންދުވާއިރު އެހެން އެތައް ބައިވަރު ދޮރުތަކެއް ހުޅުވޭނެ ކަމުގެ އެންމެ އައުލާ މިސާލަކީ ފްރެޑީ ފްރިގާޒް އެވެ. އޭނާ މި މަސައްކަތް ކުރަނީ ހިތްހެޔޮކަމާއި ހިތްތިރިކަމާއެކު އަދި ވަކި މީހަކު ތަފާތު ކުރުމެއް ނެތި އެވެ.\nކައިވެނީގައި 51 އަހަރުވި ދެމަފިރިން މަރުވީ އެކުގައި!


Maradhoofeydhoo Avashu Office gai huri baa thakethi neelan kiyumaa gulhey\nމަރަދޫފޭދޫ އަވަށު އޮފީހުގައި ހުރި ބައުތަކެތި ނީލަން ކިއުމާއި ބެހޭ\n9 މާރޗް 20212months ago\nމަރަދޫފޭދޫ އަވަށުއޮފީހުގައި ހުރި ބައުތަކެތި ނީލަމުގައި ވިއްކާލުމަށް ވަނީ ހަމަޖެހިފައެވެ. ނީލަން ކިއުން އޮންނާނީ 16 މާރިޗް 2021 ވާ އަންގާރަ ދުވަހުގެ ހެނދުނު 9:00 ގައި މަރަދޫފޭދޫ އަވަށުއޮފީހުގެ ގޯތިތެރޭގައެވެ.\nނީލަން ކިއުމަށް ހަމަޖެހިފައިވާ ތަކެތި ބައްލަވަން ބޭނުންފުޅުވާ ފަރާތްތަކުން 2021 މާރިޗް 10,11,14 މި ތިންދުވަހުގެ 8:30 އިން 12:00 އަށް މަރަދޫފޭދޫ އަވަށުއޮފީހަށް ވަޑައިގަތުމުން ތަކެތި ބެއްލެވޭނެ އިންތިޒާމް ވަނީ ހަމަޖެހިފައެވެ. ނީލަން ކުރިއަށް ގެންދެވޭނީ މަދުވެގެން 03 ބައިވެރިންގެ ހާޟިރުގައެވެ. ނީލަމުން ތަކެތި ނަންގަވާ ފަރާތްތަކުން 03 ދުވަހުގެ ތެރޭގައި ފައިސާ ދެއްކެވުމަށްފަހު ތަކެތި ގެންގޮސް ނިންމަންވާނެއެވެ.\nވީމާ ނީލަމުގައި ބައިވެރިވުމަށް ބޭނުންވާ ފަރާތްތަކުން 16 މާރިޗް 2021 ވާ އަންގާރަ ދުވަހުގެ 9:00 އަށް މަރަދޫފޭދޫ އަވަށުއޮފީހަށް ދުރުވުމުން ނީލަމުގައި ބައިވެރިވުމުގެ ފުރުސަތު އޮންނާނެ ކަމުގައި ޢާންމުކޮށް އެންގުމަށްޓަކައި ޢިއުލާން ކުރީމެވެ.\n25 ރަޖަބް 1442\n9 މާރިޗް 2021\nޕަބްލިޝް ކުރި ތާރީޚް: 09-03-2021\nސުންގަޑި: 2021-03-16 09:00:00


ކޮލަންބިއާގެ ވެކްސިން އަޕްޓޭޑް\nއެ ޤައުމުން ނިންމާފައިވަނީ 30 މިލިއަނަށްވުރެން ގިނަ މީހުންނަށް މިއަހަރު ވެކްސިން ދިނުމަށް\n20 ޖެނުއަރީ 2021 | ބުދަ 12:47\nވެކްސިންދިނުމުގެ ޕްރޮގްރާމް ފެބްރުއަރީ މަހު ފަށާނެ\nކޮލަންބިއާއިން އެތައް މިލިއަން ވެކްސިން ބެހުމަށް ތައްޔާރުވާ ކަމަށް އެ ޤައުމުން ބުނެފިއެވެ.\nއެ ޤައުމުން ވެކްސިންތައް ބެހުމަށް ތައްޔާރުވަމުން އަންނައިރު އެ ޤައުމަށް ވެކްސިންގެ ޑޯޒްތައް ސީދާ ލިބޭނެ ދުވަހެއް ހާމަކޮށްފައެއް ނުވެއެވެ. ކޮލަންބިއާގެ ރައީސް އީވާން ޑޫގާ ވިދާޅުވެފައިވަނީ ޑިސެމްބަރު މަހު ޖުމްލަ 40 މިލިއަން ޑޯޒް ވެކްސިން ފައިޒަރ، އެސްޓްރަޒެނިކާ އަދި ދުނިޔޭގެ ސިއްޙަތު ޖަމިއްޔާގެ ކޮވެކްސް ޕްލެޓްފޯމްގެ ދަށުން ގަނެފައިވާ ކަމަށެވެ.\nއެ ޤައުމުގެ އޮފިޝަލުން ބުނާ ގޮތުން ވެކްސިންދިނުމުގެ ޕްރޮގްރާމް ފެބްރުއަރީ މަހު ފަށާނެއެވެ. އެހެންނަމަވެސް ސީދާ މި ޕްރޮގްރާމް ފަށާނެ ވަކި ތާރީޚެއް ހާމަކޮށްފައެއް ނުވެއެވެ.\nކޮލަންބިއާ ސަރުކާރުން އަމާޒު ހިފާފައިވަނީ 50 މިލިއަން މީހުންގެ އާބާދީގެ ތެރެއިން މިއަހަރުގެ 30 މިލިއަނަށްވުރެން ގިނަ މީހުންނަށް ވެކްސިން ދިނުމަށެވެ.\nކޮލަންބިޔާގެ ހެލްތް މިނިސްޓްރީން ވަނީ ވެކްސިން ގެނައުމަށްޓަކައި ސަރުކާރުން ވަމުންދާ ތައްޔާރީތައް ދައްކާލާފައެވެ. އެގޮތުން އެ ޤައުމުގެ ވެރިރަށް ބޮގޮޓާގައި ހުރި ޓްމަޕަރޭޗަރ ކޮންޓްރޯލް ކުރެވިފައިވާ ވެއަރ ހައުސްއަކަށް ނޫސްވެރިން ގެންގޮސް އެތަން ދައްކާލާފައިވެއެވެ. މި ވެއަރ ހައުސް އިން 50 މިލިއަން ވެކްސިން ރައްކާކުރެވޭނެއެވެ. އަދި ވެކްސިންތައް -80 ޑިގްރީ ސެލްސިއަސްގައި ރައްކާކުރެވޭ ފްރީޒަރުތަކެއް އެތާނގައި ބަހައްޓާފައިވާއިރު ބަދިގޭގައި ގެންގުޅޭ ފްރިޖްތަކުގައި ސައިޒަށް ހުންނަ މި ފްރީޒަރތަކުގައި ދެ ލައްކަ ވެކްސިން ރައްކާކުރެވޭނެއެވެ.\nމިފަދަ އެހެން ވެއަރ ހައުސްތައް ވެސް ޤައުމުގެ އެކި ޕްރޮވިންސްތަކުގައި ހަދާފައިވާކަން ފާހަގަކޮށް އެ ޤައުމުގެ ސަރުކާރުން ބުނީ 3000ށްވުރެ ގިނަ ޕޯޓަބަލް ކޮންޓެއިނަރ ޤައުމުގެ އެކި ޓައުންތަކަށާއި ވިލެޖްތަކަށް ވެކްސިން ގެންދިޔުމަށް ބޭނުންކުރާނެ ކަމަށެވެ.\nކޮލަންބިއާގެ ކޮވިޑްގެ ހާލަތަށް ބަލާއިރު ވައިރަސް ފެނުނު ފަހުން އެ ޤައުމުން 1.75 މިލިއަން ކޭސް ރިޕޯޓްކޮށްފައިވާއިރު ވައިރަސް ޖެހިގެން 49000 މީހުން ވަނީ މިހާތަނަށް މަރުވެފައެވެ.


Vazeefaa eh nulibi magumathi vee Meghan ge sababun: Thomas Markle Jr. – Iru\nވަޒިފާއެއް ނުލިބި މަގުމަތި ވީ މޭގަން ގެ ސަބަބުން: ތޯމަސް މާކެލް ޖޫނިއާ\nމޭގަން މާކެލް ގެ ބޭބެ ތޯމަސް މާކެލް ޖޫނިއާ އަށް ވަޒިފާއެއް ނުލިބި މަގުމަތި ވީ މޭގަން ގެ ސަބަބުން ކަމަށް ތޯމަސް ތުހުމަތު ކޮށްފިއެވެ. މޭގަން އާ ތޯމަސް އާ މިހާރު އެއްވެސް ގާތް ގުޅުމެއް ނުބާއްވައެވެ. ތޯމަސް އަކީ މޭގަން އާއި އެއްބަފާ ވަކި ބަނޑު ބޭބެއެކެވެ.\n53 އަހަރުގެ ތޯމަސް ދަ ނިއު އައިޑިއާ އަށް ދިން އިންޓަވިއުއެއްގައި އޭނާއަށް ޖެހިފައިވާ ވަޒީފާ ގެ ދަތިކަމާ ބޯހިޔާވަހި ކަމުގެ ދަތިކަމަށް ޒިންމާދާރު ވާން ޖެހޭނީ މޭގަން ކަމުގައި ބުންޔެވެ.\nއޮސްޓްރޭލިއަން މެގަޒިން ބުނާ ގޮތުތުގައި ތޯމަސް ގެ ވަޒީފާ ގެއްލުނީ ވަރަށް ފަހުންނެވެ. އޭގެ ފަހުން އޭނާ އެއްހެން ވަޒީފާއެއް ހޯދުމަކީ ނާދިރު ކަމެއް ކަމުގައި ބުންޏެވެ. ތޯމަސް ބުނާ ގޮތުން ޑަޓޗަސް އާ އެސޯސިއޭޓް ކުރި ފަހުން ތޯމަސްގެ ދިރިއުޅުން ބަރުބާދު ވެއްޖެއެވެ. ތޯމަސް ބުނާގޮތުން އޭނާގެ ނަމުގެ ފަހަތަށް އަންނަ މާކެލް ވަނީ އޭނާ އަށް ބަދު ނަސީބަކަށް ވެފައިއެވެ.\nތޯމަސް ބޯހިޔާވަހިކަން ބޭނުންވެފައިވާ ދަޑިވަޅުގައި މޭގަން އަށް އެހީތެރި ވެދެވެން އޮތް ކަމަށް އޭނާ ބުނެއެވެ. ނޫން ނަމަ އެހެން މީހެއް ލައްވާ ވެސް އެހީތެރި ވެ ދެވިދާވެ ކަމަށް ތޯމަސް ބުނެއެވެ.\nރާމް ސޭތޫގެ ޝޫޓިންގައި އުޅެނިކޮށް އަކްޝޭ ކޮވިޑަށް ޕޮޒިޓިވްވެއްޖެ\n2019 ގައި ތޯމަސް ވަނީ ޑްރިންކް އެންޑް ޑްރައިވް މައްސަލަައެއްގައި ޖަލަށް ގޮސްފައިއެވެ. މީގެ އިތުރުން 2017 ގައިވެސް އޭނާ ވަނީ މަސްތުވެފައި ހުރެ އަންހެނެއްގެ ބޮލަށް ބަޑި ދިއްކުރުމުގެ މައްސަލައެއް ގައި ހައްޔަރު ކުރެވިފައިއެވެ.\nމޭގަން އޭނާގެ ބައްޕަ ފަރާތު އާއިލާ އާއި ބެހޭ ގޮތުން މީޑިއާގައި ވާހަކަ ނުދައްކާއިރު އޭނަ އަމިއްލަ ބައްޕަ އާވެސް އެންމެ ފަހުން ވާހަކަދައްވައިފައި ވަނީ ޝާހީ އާއިލާ އާ އޭނާގެ ކައިވެނި ވުމުގެ ކުރިންނެވެ.


Budget ge beyrun project thah hingaafaivaanee hamaekani Covid ge emergency haalathugai, huhdha hoadhaigen: Ameer - One Online\nސަރުކާރު ހިއްސާވާ ކުންފުނިތަކުގެ ޕްރޮކިޔުމެންޓް ގައިޑްލައިން އާއި ޖޮބް ކްލެސިފިކޭޝަން ފްރޭމްވޯކު ނެރުމަށް މިއަދު ބޭއްވި ރަސްމިއްޔާތުގައި މިނިސްޓަރު އަމީރު ވާހަކަދައްކަވަނީ -- ފޮޓޯ: ފިނޭންސް މިނިސްޓްރީ\nބަޖެޓުގެ ބޭރުން ޕްރޮޖެކްޓުތައް ހިންގާފައިވާނީ ހަމައެކަނި ކޮވިޑުގެ އެމަޖެންސީ ހާލަތުގައި، ހުއްދަ ހޯދައިގެން: އަމީރު\nބަޖެޓުގެ ބޭރުން ޕީއެސްއައިޕީ ޕްރޮޖެކްޓުތައް ހިންގާ ކަމަށް ސަރުކާރަށް ނިސްބަތްވާ ރައްޔިތުންގެ މަޖިލީހުގެ ބައެއް މެމްބަރުން ފިނޭންސް މިނިސްޓްރީއަށް ކުރާ ތުހުމަތުތަކަށް މިނިސްޓަރު އިބްރާހީމް އަމީރު މިއަދު ރައްދުދެއްވައިފިއެވެ.\nސަންގު ޓީވީގެ ޕްރޮގްރާމެއްގައި މިއަދު ވާހަކަދައްކަވަމުން އަމީރު ވިދާޅުވީ، ޕީއެސްއައިޕީ ހިންގަނީ ބަޖެޓުގެ ތެރެއިން އެކަމަށް ގާނޫނުތަކުން ހުއްދަދީފައިވާ މިންވަރަށް ކަމަށާއި ޕީއެސްއައިޕީ ޕްރޮޖެކްޓުތައް ބަޖެޓުގެ ބޭރުން ހިންގާކަން ފާހަގަކުރެވިފަައި ނެތް ކަމަށެވެ. އަދި ބަޖެޓުގެ ބޭރުން މަޝްރޫއުތައް ހިންގާފައިވަނީ ވަކި ހާލަތްތަކެއްގައި އެކަނި ކަމަށް ވެސް ވިދާޅުވިއެވެ.\nއަމީރު ވިދާޅުވީ ކޮންޓެންޖެންސީގެ ތެރެއިން އިމަޖެންސީ ހާލަތެއްގައި ރައީސް އޮފީހުގެ ހުއްދައާއެކު ޕީއެސްއައިޕީ ޕްރޮޖެކްޓެއް ހިންގައިފާނެ ކަމަށެވެ. އެގޮތުން 2020 ވަނަ އަހަރަށް ލަފާކޮށް ދައުލަތުން ހުށަހެޅި ބަޖެޓުގައި ކޮވިޑާ ގުޅިގެން މެޑިކަލް ފެސިލިޓީއެއް ގާއިމުކުރަން ނޯންނާނެ ކަމަށާއި ނަމަވެސް މެޑިކަލް ފެސިލިޓީއެއް ގާއިމުކޮށްފައިވާނެ ކަމަށެވެ.\nވިހާވެސް ބޮޑަކަށް އިސްކަން ދެނީ ބަޖެޓުގައި ހިމަނާފައިވާ ކަންކަން ކުރަން ކަމަށްވިޔަސް އެމަޖެންސީ ހާލަތުގައި ކޮވިޑް ފެސިލިޓީތައް ގާއިމުކުރިގޮތަށް ބައެއް ކުދި މަޝްރޫއުތައް ހިންގިދާނެ ކަމަށް އަމީރު ގަބޫލުކުރައްވައެވެ. ކުދި މަޝްރޫއުތައް ހިންގަން ވާނީވެސް ގާނޫނުގެ އިމުގެ ތެރެއިން ކަމަށާއި އެ އިމުގެ ތެރެއިން ގއ. ވިލިގިލި ކޮވިޑް ފެސިލިޓީ އަދި ހުޅުމާލެ މެޑިކަލް ފެސިލިޓީ ތަރައްގީކުރިކަން އަމީރު ވަނީ ފާހަގަކުރައްވައިފައެވެ.\nމީގެ އިތުރުން އަމީރު ވިދާޅުވީ، މަޖިލީހުގެ ބައެއް މެމްބަރުން ބަހުސަށް ބަޖެޓު ކުރާއިރު ކޮވިޑުގެ ސަބަބުން ރާއްޖެއަށް ދިމާވި އިގުތިސޯދީ ހާލަތަށް ރިއާޔަތް ނުކުރާ ކަމަށާއި ގިނަ މެމްބަރުން ދައްކަވަނީ ސިޔާސީ ވާހަކަތެކެއް ކަމަށެވެ.\nމިނިސްޓަރު ވިދާޅުވީ ކޮވިޑުގެ ސަބަބުން ރާއްޖޭގެ އިގުތިސޯދީ އެއްކޮށް ހުއްޓި، ފައިސާ ވަންނާނެ މަގުތައް ބަންދުވުމުން ދެން ޖެހުނީ ލޯނު ނަގަން ކަމަށާއި، ލޯނު ނުނެގިނަމަ ގައުމުގެ އިގުތިސޯދު 13 އަހަރު ފަހަތަށް ގޮސް އެކަމުން އަރައިނުގަނެވޭނެ ކަމަށެވެ. ނަމަވެސް ލޯނު ނަގައި ސިވިލް ސާވިސް އާއި ސަރުކާރު ހިއްސާވާ ކުންފުނިތަކުގެ މުވައްޒަފުންގެ މުސާރަ ކުޑަނުކޮށް މުސާރަ ދިނުމުން ރާއްޖޭގެ އިގުތިސޯދު މުޅިން ގޯސްނުވެ ވަކިވަރެއްގައި ހިފަހައްޓައިލެވުނު ކަމަށެވެ.\nކޮވިޑުގެ ހާލަތުން ދިމާވި ގެއްލުންތަކުން ރާއްޖެއަށް އަރައިގަނެވެނީ ދުނިޔެ ކޮވިޑުން ސަލާމަތްވެގެން ކަމަށާއި އެއީ އެހެން ގައުމެއްގެ ސަބަބުން ރާއްޖޭގައި ކޮވިޑު އާންމުވުމުގެ ފުރުސަތު އޮތުމަކީ އިގުތިސޯދަށް ފައިދާ ކުރަނިވި މަސައްކަތް ކުރުމަށް އެޅޭ ހުރަހެއް ކަމަށް ވެސް މިނިސްޓަރު އަމީރު ވިދާޅުވިއެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު ސެންޓާ ފޯ ހަޔާ ސެކަންޑަރީ އެޑިއުކޭޝަން (ސީއެޗްއެސްއީ) ކޮވިޑް 19


Malysia ge Pasir gudang: viha vefai\nމެލޭގެ ޕަސިރް ގުޑަން ވިހަ ވެފައި!\nކެމިކަލްތައް ކޯރުތެރެއަށް އަޅާފައި ވުމުގެ ސަބަބުން އެސަރަހައްދުގައި ދިރި އުޅޭ އިންސާނުންގެ އިތުރުން ކޯރުގެ ދިރުމަށްވެސް ވަނީ ނޭދެވޭ އަސަރު ކޮށްފަ\nމި މަހުގެ ހަވަނަ ދުވަހު ހެނދުނުގެ ވަގުތެއްގައި ޓޭންކަރު ލޮރީއެއް މަޑުމަޑުން ދެކުނު މެލޭޝިޔާގެ މަގެއްގައި ދަތުރު ކޮށްފައި ދިޔަ އެވެ. މި ލޮރީ ޑްރައިވަރުގެ މިސްރާބަކީ ޖޮހޯރު ސްޓޭޓްގެ ޕަސިރް ގުޑަންގް އިންޑަސްޓްރިއަލް އަވަށުގެ ތެރެއިން ދަތުރުކުރާ ސުންގާއި ކިމްކިމް ނަމަކަށް ކިޔާ ކޯރެކެވެ. މިތަނުން ދިމާވާ ކަންކަމާއެކު އެ ސަރަހައްދުގެ މުއައްސަސާތަކަކީ ކިހާ ބަލިކަށި އިދާރާތަކެއްކަން ސާފުވެ އެވެ.\nމެލޭޝިއާގެ ލޯކަލް އެންވައިރަމަންޓް މިނިސްޓްރީން މުހަންމަދު އެއްޒާނީ މަތުސައްލެހް ވިދާޅުވި ގޮތުގައި މިހާތަނަށް ކޮށްފައިވާ ތަހުގީގު ތަކުން އިނގެނީ މި ކޯރުގެ އެކި ދިމާއަށް 20 ޓަނާއި 40 ޓަނުގެ އަދަދަކަށް ކެމިކަލް ކުނި އޮއްސާލާފައިވާ ކަމެވެ. އެއްޒާނީ އާއި އޭނާގެ ޓީމުން ވަނީ އެ ސަރަހައްދުން މެރިން އިންޖީނު ކޮމްޕްރެސަރުގައި ބޭނުން ކުރެވޭ ވިހަ ތެލެއްގެ އަސަރު ހުރިކަން ވެސް ހޯދާފަ އެވެ.\nއަލިފާން ނިވާ ފަރާތްތަކުންނާއި ސަލާމަތީ އޮފިޝަލުން ވެސް ވަނީ އެސަރަހައްދުން މަދުވެގެން 15 ވައްތަރުގެ ވިހަ ކެމިކަލް ހޯދާފައި ވެއެވެ. އެއްވެސް ކުލައެއް ނުހުންނަ ވަރަށް ވިހަގަދަ ކެމިކަލް ހައިޑްރޮޖަން ސަޔަނައިޑް ވެސް ފެނިފައި ވެއެވެ.\nމި ކެމިކަލްތައް ކޯރަށް އަޅާލުމުގެ އެއް ދުވަސް ފަހުން މި ކެމިކަލްތަކުގެ ގޭހުގެ އަސަރު ކޮށްގެން 35 މީހުން ހޮސްޕިޓަލުގައި އެޑްމިޓް ކޮށްފައިވާއިރު އޭގެ ތެރޭގައި ގިނައީ ސްކޫލް ކުދިންނެވެ. އޭގެ ސަބަބުން ސަރަހައްދުގެ ދެ ސްކޫލެއް ވަނީ ބަންދުކޮށްފަ އެވެ. ވިހައިގެ އަސަރު އެންމެ ބޮޑަށް ކޮށްފައިވަނީ ކުޑަކުދިންނަށް ކަމުގައި ވާތީ ވަށައިގެންވާ ސަރަހައްދުތަކުން ގާތްގަނޑަކަށް 111 މަދަރުސާ އެއް ބަންދުކޮށްފައި ވެއެވެ.\nމި ސަރަހައްދުހައި ވިހައިގެ ބާރު ގަދަވެ، ވިހަވެފައިވާ މީހުންގެ އަދަދު ހަފުތާއެއްގެ ތެރޭ 2700 އަށްް އަރައިގެން ގޮސްފައި ވެއެވެ. ވިހައިގެ އަސަރު ކުރި މީހުނަށް އިރުއިރުކޮޅާ ހޮޑުލެވުމާާއި ބޯއެނބުރުން ފަދަ ކަންކަން ދިމާވެ އެވެ. އެތައް ސަތޭކަ މީހުންނަކަށް ކުއްލި ފަރުވާ ބޭނުން ވުމުގެ ސަބަބުން އެމީހުން ވަނީ ހޮސްޕިޓަލަށް ގެންގޮސްފައެވެ. ބައެއް މީހުންގެ ހާލު ސީރިއަސްވި އެވެ.


Income Tax nagan feshumun Tax ah makaruhedhun huttuveyne: Naashiz - vNews.mv\nއިންކަމް ޓެކްސް ނަގަން ފެށުމުން، ޓެކްސް އަށް މަކަރު ހެދުން ކުޑަވާނެ: ނާޝިޒް\nއާމިނަތު އަމީނާ (އަނާ) 19 November 2019, 11:46\nދައުލަތުގެ މުޅި ޓެކްސް ނިޒާމް ފުރިހަމަވެގެންދާނީ އިންކަމް ޓެކްސް ނެގިގެން ކަމަށާއި، އޭގެ ސަބަބުން ޓެކްސް އަށް މަކަރުހެދުމުގެ ފުރުސަތު ހަނިވެގެންދާނެ ކަމަށް ކިނބިދޫދާއިރާގެ މެންބަރު އަދި މާލިއްޔަތު ކޮމެޓީގެ މުގައްރިރު މުހައްމަދި ނާޝިޒް ވިދާޅުވެއްޖެއެވެ.\nމާލިއްޔަތި ކޮމެޓީގެ މުގައްރިރު އަދި މަޖިލީހުގެ ބަޖެޓް ދިރާސާކުރާ ކޮމެޓީގެ މުގައްރިރު ނާޝިޒު ވީޓީވީގެ ފަސްމަންޒަރު ޕްރޮގްރާމްގައި ވާހަކަފުޅުދައްކަވަމުން ވިދާޅުވީ، ޓެކްސް ނިޒާމް ފުރިހަމަ ކުރުމަށް އިންކަމް ޓެކްސްގެ މުހިންމުކަން ބޮޑުކަމަށެވެ. އަދި އެކައުންޓިބިލިޓީއަށް ބަލާއިރު ޑިވިޑެންޓްގެ ގޮތުގައި ލިބޭ ފައިދާ ނުވަތަ އެހެނިހެން ގޮތްގޮތުން ލިބޭ އާމްދަނީ އެކައުންޓް ކުރެވިގެންދާނެ ކަމަށެވެ.\nނާޝިޒު ވިދާޅުވީ އިންކަމް ޓެކްސް ނަގަން ފެށުމުން، ޓެކްސް އަށް މަކަރު ހަދައި އޮޅުވާލުމުގެ ފުރުސަތު ވަރަށްބޮޑަށް ހަނިކުރެވޭނެ ކަމަށެވެ.\nމީގެ އިތުރަށް ނާޝިޒް ވިދާޅުވީ އިންކަމް ޓެކްސް ނަގާއިރު ސަރުކާރުން ވިސްނަންޖެހޭނެ ކަމަށާއި، އަދި އެކަމަށް ވަރަށްބޮޑަށް ވިސްނަވާނެ ކަމަށްވެސް ގަބޫލުކުރައްވާ ކަމަށެވެ. އަދި މަޖިލީހުންވެސް އެކަމަށް ވަރަށްބޮޑަށް ވިސްނާނެ ކަމަށް ވިދާޅުވިއެވެ.\nއަޅުގަނޑުމެން އިކޮނޮމީ މި ޑްރައިވް ކުރަނީ ޕްރައިވެޓް ސެކްޓަރ އަށް. ޕްރައިވެޓް ސެކްޓާއިން ސޭވިންގްސް އިން އިތުރު ކަންކަމަށް އިންވެސްޓްކޮށްގެން ރާއްޖޭގެ އުފެއްދުންތެރިކަން އިތުރުވެގެން މިދަނީ. ޓެކްސް ކުރިކުރީނުން ޕްރައިވެޓް ސެކްޓާގަ ހުރި އެވެއިލަބަލްކޮށް ހުރި ހުރިހާ ފަންޑްސް އެއް ނެގިއަކަސް އިގްތިސޯދު ކުރިއެއް ނޭރުވޭނެ."\nއެހެންކަމުން މިހާރު ޓެކްސް ނެގޭނެ ބްރެކްޓް އެކުލަވާލާފައިވާގޮތުން އެ ބްރެކެޓްގެ ތެރެއިންް ޓެކްސް ނެގޭނީ3ނޫނީ2އިންސައްތައިގެ އާބާދީއަކުން ކަމަށެވެ. ނަމަވެސް އެ މިންގަނޑުގައި އޮތްކަމުގައިވާނަމަ އޭގެ އަސަރު އެހާބޮޑަށް ފެނިގެން ނުދާނެ ކަމަށާއި، އެހެންކަމުން ޓެކްސް ނަގާ ބުރެކެޓް އޮންނަންވާނީ އިގްތިސޯދަށް ކުރިއެރުން އަންނާނެ މިންވަރެއްގައި ކަމަށްވެސް ނާޝިޒް ވިދާޅުވިއެވެ.\nއިންކަމް ޓެކްސް ނަގަން ފަށާއިރު ގާތްގަނޑަކަށް 6،000 މީހުންގެ އަތުން އެ ޓެކްސް ނެގޭނެ ކަމަށް ސަރުކާރުން ލަފާކުރެއެވެ. ޢާމްދަނީން ޓެކްސް ނެގުމުގެ މި ބިލް ފަރުމާކޮށްފައިވާ ގޮތުން މަހެއްގެ މައްޗަށް 40،000 ރުފިޔާއަށް ވުރެ މަތިން ލިބޭ މީހުންގެ އަތުން އިންކަމް ޓެކްސްގެ ގޮތުގައި %8 ނަގަންޖެހެއެވެ.\nނަމަވެސް އެމްޑީޕީން އެޖެންޑާ 19 ގައި ވެފައިވާ ވަޢުދުގައި ވަނީ މަހެއްގެ މައްޗަށް 60،000 ރުފިޔާއަށް ވުރެ މަތިން ލިބޭ މީހުންގެ އަތުން %3.5 އިންކަމް ޓެކްސް ނެގުމަށެވެ. އެހެންކަމުން އެކަމާއިމެދު ގޮތްތަކެއް މަޖިލީހުގެ ތެރެއިން ނިންމުމަށް ދަނީ މަޝްވަރާކުރަމުންނެވެ.\nވިޔަފާރި އިންކަމް ޓެކްސް މަޖިލިސް2019


#Whistleblower bill Majlis ah agenda kohffi\nވިސަލް ބްލޯވަރުންްގެ ބިލު މާދަމާއަށް އެޖެންޑާ ކޮށްފި\n0 June 23rd, 2019 - 4:18 PM\nވިސަލްބްލޯކުރާ ފަރާތްތައް ރައްކާތެރި ކުރުމުގެ ބިލު' ރައްޔިތުންގެ މަޖިލީހުގައި ފުރަތަމަ ކިއުން އިއްވުމަށް މާދަ ބާއްވާ 19 ވަނަ ރައްޔިތުންގެ މަޖިލީހުގެ 11 ވަނަ ޖަލްސާއަށް އެޖެންޑާ ކޮށްފިއެވެ.\nމި ބިލަކީ ގަލޮޅު އުތުރު ދާއިރާގެ މެމްބަރު އަދި މަޖިލީހުގެ ނަައިބު ރައީސް އީވާ އަބްދުﷲ ހުށަހެޅުއްވި ބިލެކެވެ.\nމި ބިލުގައި ހިމެނޭ ކަންތައް ތަކުގެ ތެރޭގައި ކޮރަޕްޝަން ހާމަކުރާ ފަރާތްތަކަށް ގާނޫނީ ހިމާޔަތް ދިނުމާއި ބެހޭ ބިލުގައިވާ ގޮތުން ވިސްލްބްލޯ ކުރެވިދާނެ ފަރާތްތަކުގެ ތެރޭގައި ދައުލަތުގެ އިސްވެރިންނާ ހަމައިން ފެށިގެން އެންމެ އާންމު ފަރުދަށް ވެސް މި ދައުވާ ކުރުމުގެ ހައްގު ލިބިފައިވެ އެވެ. އަދި މި މައުލޫމާތު ހުށެހެޅުމުގެ ގިނަ އިންތިޒާމްތަކެއް ހަމަޖައްސައިފައިވާ ކަމަށް ވެސް މި ބިލުގައި ހާމަކޮށްފައިވެ އެވެ. އޭގެ ތެރޭގައި ސިޓީ، ފެކްސް. މެސެޖް.ފޯންކޯލް ފަދަ ވަސީލަތްތަކުން މި މިއުލޫމާތު ހާމަ ކުރެވޭނެ އިންތިޒާމްތައް ވަމީ ހަމަ ޖައްސަވައިފައެވެ.\nމީގެ އިތުރުން މި މައްސަލަ ހުށަހަޅާ ފަރާތްތަކުގެ މައުލޫމާތު ހާމަނުކުރާނެ ކަމަށް މި ބިލުގައި ހާމަ ކޮށްފައިވެއެވެ. މިފަދަ މައުލޫމާތު ހާމަކުރާ ފަރާތަތަކުން އެކަމެއް ހިނގިކަމުގެ ހެކި ދައްކާ ސާބިތު ކުރަން ނުޖެހޭނެ ކަމަށްވެސް މި ބިލުގައި ވެއެވެ.\nމީގެ އިތުރުން ކާށިދޫ ދާއިރާގެ މެމްބަރު އަބްދުﷲ ޖާބިރު ހުށަހަޅުއްވާފައިވާ އިޖުތިމާއީ ރައްކާތެރިކަމުގެ ގާނޫނު ދަށުން ބައެއް މީހުންނަށް ދެމުން އަންނަ ފައިސާ އިތުރު ކުރުމަށް ހުށަހަޅާ އިސްލާހުގެ ފުރަތަމަ ކިއުން އިއްވުންވެސް މާދަމާގެ މަޖިލީހަށް ވަނީ އެޖެންޑާކޮށްފައެވެ.\nވިސަލްބްލޯއިން އަށް ދިވެހި ބަހުގެ އެކަޑަމީން އިިއްޔެ ވަނީ އައު ބަހެއް އުފައްދާފަ އެވެ.\nމިއަދަކީ ބައިނަލް އަގުވާމީ ގޮތުން ފާހަގަ ކުރާ ވިސަލް ބްލޯވަރުންގެ ދުވަހެެވެ.


Lanka: Faisaa ge agu vetti, mudhaluge agu inthihaa ah macchah! | Mihaaru\nވިޔަފާރި / ލަންކާ ރުޕީ\nލަންކާ: ފައިސާގެ އަގު ވެއްޓި، މުދަލުގެ އަގު އިންތިހާ އަށް މައްޗަށް!\n25 ނޮވެމްބަރ 2021 - 07:25\nގިނަ އަދަދެއްގެ ދިވެހިން ވެސް ދިރިއުޅޭ ސްރީ ލަންކާ ރުޕީސްގެ އަގު ވަރަށް ވެއްޓި، އެ ގައުމުގެ ކާބޯތަކެތީގެ އަގުތައް ވަރަށް ބޮޑަށް އުފިއްޖެ އެވެ.\nލަންކާގައި މި ވަގުތު ޑޮލަރެއްގެ އަގު އުޅެނީ 202-203 ރުޕީސްއާ ދެމެދުގަ އެވެ. އެ ގައުމުގެ ފައިސާގެ އަގު އެހާ ބޮޑަށް ވެއްޓިފައި ވަނީ ބަޖެޓު ފޫބެއްދުމަށް ފައިސާ ޗާޕު ކުރުމުގެ ސަބަބުންނެވެ. ކަޅު ބާޒާރުގައި ޑޮލަރުގެ އަގު ވަނީ 230 އާއި 240 ރުޕީސް އަށް އުފުލިފަ އެވެ. ކޮވިޑްގެ ހާލަތުގެ ކުރިން ލަންކާ ރުޕީގެ އަގު އުޅެނީ ޑޮލަރަކަށް 160 ރުޕީސްގަ އެވެ.\nއެ ގައުމުގައި 2001 ވަނަ އަހަރުން ފެށިގެން އިންނަނީ ފްލޯޓިން އެކްސްޗޭންޖް ރޭޓެކެވެ. އެހެންވެ ޑިމާންޑާއި ސަޕްލައިއާ އެއްވަރަށް ފައިސާގެ އަގަށް އަބަދު ވެސް ބަދަލު އަންނާނެ އެވެ. ލަންކާ ފައިސާގެ އަގަށް އައި ބަދަލާ ގުޅިގެން އެ ގައުމުގެ ބޭންކްތަކުން ލިބޭ ޑޮލަރުގެ އަދަދު ވެސް ވަނީ ވަރަށް ބޮޑަށް ދަށްވެފަ އެވެ. ބައެއް ބޭންކްތަކުން ކުދިކުދި އަދަދުތަކުން ވެސް ޑޮލަރު ގަންނަމުންދާ ކަމަށް ލަންކާގެ ނޫސްތަކުން ރިޕޯޓުކޮށްފައިވެ އެވެ.\nޑޮލަރުގެ އަގުގެ އިތުރުން ޔޫރޯގެ އަގު ވެސް ވަނީ ވަރަށް ބޮޑަށް މައްޗަށް ގޮސްފަ އެވެ. މި ވަގުތު ޔޫރޯއަކަށް 271 ލަންކާ ރުޕީސް ލިބެ އެވެ.\nމުދަލުގެ އަގުތައް އިންތިހާ އަށް އެބަ އުފުލޭ\nފައިސާގެ އަގު އެހާ ބޮޑަށް ވެއްޓުމުން ލަންކާގައި ކާބޯތަކެތީގެ އަގު ވެސް ވަނީ ވަރަށް ބޮޑަށް އުފުލިފަ އެވެ. ލަންކާގެ އިންފްލޭޝަން ރޭޓް ވަނީ 7.6 ޕަސެންޓަށް އިތުރުވެފަ އެވެ.\nއެ ގައުމުގައި ކަނޑުމަހުގެ އަގު ވަނީ 800 ރުޕީސް އިން 1،200 ރުޕީސް އަށް ބޮޑުވެފަ އެވެ. އަދި ކުކުޅުގެ އަގު ވަނީ 400 ރުޕީސް އިން 800 ރުޕީސް އަށް އުފުލިފަ އެވެ. މީގެ އިތުރުން ކިރާއި ހަކުރާއި ކައްކާ ގޭހުގެ އަގު ވެސް ވަނީ ވަރަށް ބޮޑަށް އުފުލިފަ އެވެ. ލަންކާގެ އިގްތިސާދު ދިރާސާ ކުރާ ފަރާތްތަކުން ބުނީ މިހާ ބޮޑަށް އަގުތައް އުފުލިފައިވަނީ ދުނިޔޭގެ ބާޒާރުގައި ތަކެތީގެ އަގު އުފުލިވާއިވަނިކޮށް އެ ގައުމުގެ ފައިސާގެ އަގު ވެސް ވެއްޓުމާ ގުޅިގެން ކަމަށެވެ.\nތަކެތީގެ އަގުތައް އުފުލި އާންމުންގެ އަތުން ކުރަން ޖެހޭ ހޭދަ ބޮޑުވުމާ އެކު މިދިޔަ ހަފްތާގައި އެ ގައުމުގެ އެކި ހިސާބުތަކުގައި މުޒާހަރާ ވެސް ކޮށްފައިވެ އެވެ.\nއެކްސްޗޭންޖް ރޭޓް ލަންކާ ރުޕީ\nރާއްޖޭގެ ކުރިމަގު އޮތް ގޮތް. ވަގުތު އެބައޮތް. ޗާޕްނުކޮށް ހަރަދުކުޑަކުރޭ. ދެން ތިހާވަރަށް ރުފިޔާ ޗާޕްކުރަން ބޭނުންނަމަ، ޑޮލަރު އިތުރުކުރާނެ ގޮތެއް ވިސްނާ. އިންޓަނޭޝަލް އެއާރޕޯޓުތައް އެބަހުރި އެކަމަކު ބޭނުން ކުރަނީ އެންމެ އެއަރޕޯޓެއް. ފެންވަރު ރަނގަޅުކޮށްފަ އެތަންތަންވެސް ބޭނުންކުރެވޭނެ.\nވެރިންނަށް ތިބީ މާލޭމީހުން. ކ.އަތޮޅު މާލެ ނޫން ރަށަކަށް ފައިސާ ލިބޭނެ ގޮތަކަށް އެމީހުން އެއްވެސް ކަމެއް ނުކުރާނެ.\nރާއްޖެވެސް މިހާރު މިވަނީ ގާތްގަޑަކަށް ތިހާލަތައްވެއްޓިފަ އިންފްލޭޝަންރޭޓްވެސް ދަނީ ބޮޑުވަމުން އަދި އަންނަ އަހަރު ނަގާ ރާޅު ވަކިންބޮޑުވެގެންދާނެ މިހާރު ޑޮލަރުވެސް ގަންނަން ލިބެނީ ،19،18 އަށް ފްލޯޓިން ބަޔަކު ނުކުރިޔަސް މިތަނުގަވެސް މިވަނީ ހަމަ ފްލޯޓިންގ އެކްސްޗޭންޖް ރޭޓެއް\nމިހާރު ކުރިޔާލާ ރާއްޖެ މިހާލަތަށް ގޮއްސިކަމުގެ ޙަބަރުލިޔެ ތައްޔާރުކޮއްފަ ބާއްވާ..ހިނިއާއްސަ ރާއްޖޭގަ ތިންފަހަރަށް ފައިސާޗާޕްކޮށް ނިންމާލީ ރައްޔިތުންނައްޓަކާކަމަށްބުނެ ފައިސާ ޗާޕްކުރުމަކީ ފަޙުރުވެރި ޝަރަފުވެރި ކަމެއްކަމަށް މޑޕމެމްބަރުންބުނީ..މިސަރުކާރު ކުރިޔަށް މިހިގާ ދެއަހަރު ރައްޔިތުންގެންދާނެ ދުރުރާސްތާ ބޮޑުމަންޒަރު ލަންކާއިން ތިފެނުނީ..\nއެމްޑީޕީގެ އަމާޒަކީ ޑޮލަރަކަށް 100ރ ހެދުން. އެމީހުން ހީކުރަނީ އެއީ ވަރަށް މޮޅުކަމެއްހެން\nއެމްޑީޕީގެ ސަރުކާރުވެސް މާ ލަސްތަކެއްނުވެ ރާއްޖެ ތިމަންޒިލައް ގެންގޮސްދޭނެ. މަކަރުވެރި ފަތިސް.\n" އެ ގައުމުގެ ފައިސާގެ އަގު އެހާ ބޮޑަށް ވެއްޓިފައި ވަނީ ބަޖެޓު ފޫބެއްދުމަށް ފައިސާ ޗާޕު ކުރުމުގެ ސަބަބުންނެވެ." މިތާވެސް މިތިބީ މޮޔައިންގެ އަތަށް ކަނޑިދީގެން. ވާގޮތް ބަލަންތިބޭ\nލަންކާ އެކަންޏެއް ނޫން މިހިސާބު ގިނަ ގައުމު ތަކުހެ ހަލަކީ މީ... ދުނިޔޭގެ ހުރިހާ ގައުމެއް ގައި ވެސް އިންފްލޭޝަން ރޭޓު މިދުވަސްކޮޅު މަތި.. މީ ކޮވިޑުން އަރައިގަންނަ ވަގުތު ކަންކަން ދާނެ ގޮތް... މި ރައްޖެގާ އަދި ކަންކަން މި ދާ ގޮތް ގޯހެއް ނޫން.. ތަކެތަގެ އަގުވެސް މާ ބޮޑަށް ބޮޑުނުވެ އަދި އެބަ ހިފެހެއްޓޭ..\nޢަންނައަހަރު ހަސަނު ހަމަ ތިލަވަ ތިގޮތަށް ކިޔަންކެރޭނެތޯ. ޢަދި 2023ގެ ފަހުން ފައިސާދެއްކުން ފަސްކޮށްފައިވާ ލޯނުތަށް ދައްކަންޖެހި އިންޑިޔާއަށް ދައްކަން ޖެހޭލޯނުތަށް ވެސް ދައްކަންފެޝުމުން ހަސަނު ވެސް ފިލްމުބަލާނީ ފެންކަޅިވެހުރެކަން ޔަޤީނެވެ.\nގޯހެއް ނޫނެވެ. ލޯން ތައް އެތައް ބިލިއަނަކުން ނަގަނީ މިހާ ކޮންމެ ހެން މަޖްބޫރު ނޫން ޕްރޮޖެކްޓް ތަކަށެވެ. ބްރިޖް ވެސް ދެތިން އަހަރަށް ލަސް ކޮށްލެވިދާނެ އެވެ. ވަގުތުން ބްރިޖް އެޅުން މަޖްބުރުއް ނޫނެވެ.\nފެންނަފެނުމަށް ރާއްޖެއަށްވެސް މިދުވަސް ފެނުން މާދުރެއް ނޫން... މިކަހަލަ ދުވަހެއް ނުދައްކަވާތޯ ދުއާ ކުރަން\nއެ ގައުމުގެ ފައިސާގެ އަގު އެހާ ބޮޑަށް ވެއްޓިފައި ވަނީ ބަޖެޓު ފޫބެއްދުމަށް ފައިސާ ޗާޕު ކުރުމުގެ ސަބަބުންނެވެ. ރާއްޖެ ވެސް މިދަނީ އެ މިސްރާބަށެވެ. ބްރިޖް ގެ މަސައްކަތް ދެތިން އަހަރަށް ފަސް ކޮށްލަނި ކޮށް ރަނގަޅު ވާނެ އެވެ.\nތީރަނގަޅު ގޮތަކަށް ވެދާނެ ތިހެން ތިކަން ކޮށްފިއްޔާ.\nމިގައުމުގައިވެސް ފައިސާއޭ ކިޔާ އެެއްޗެއް ޗާޕް ކުރާ ވާހަކައެއް އެބަދައްކާ. ދެން މިގައުމުގެ ހާލަތު ކިހާވަރަކުން ދާނެބާ؟ ކަމުގެ ރަގަޅު ސްޓަޑީއެެއް ހަދާލެވޭ ވަރުގެ މީހަކު މިގައުމުގަ އުޅޭބާ؟


SunOnline: COLUMN: Dhe moonuge veriyaa\nއަލްއުސްތާޛު އަޙްމަދު ޝާޒް 22 May 2022, 09:09\nދެމޫނުގެ ވެރިންނަކީ ވަރަށް ނުރައްކާތެރި ބައެކެވެ. އެފަދަ މީހާ ތިބާގެ ގާތަށް އައިސް ވާހަކަ ދައްކާއިރު، އެއީ ވަރަށް ހެޔޮ އެދޭ އިޚުލާސްތެރި ރަހުމަތްތެރިއެއް ފަދައިން ވާނެއެވެ. ތިބާ އަށް ހިތާމައެއް ލިބިފައިވާނަމަ އެކަމުގައި އޭނާވެސް ބައިވެރިވާކަން ހާމަ ކުރާނެއެވެ. އެހެންނަމަވެސް ހަމަ މި މީހާ، އަނެކާގެ ގާތަށް ގޮސް ތިބާއާ މެދު އެކަށީގެންނުވާ ގޮތްގޮތަށް ވާހަކަ ދައްކާނެއެވެ. ހެޔޮ އެދޭ މީހެއްގެ ސިފައިގައި ތިބާގެ ގާތަށް ގޮސް ހޯދި މައުލޫމާތު، ނަހަމަގޮތުގައި އަނެކާއާ ހިއްސާކުރާނެއެވެ. އާންމު ގޮތެއްގައި މިހެން ހަދާނީ ތިބާއާ މެދު ކޮންމެވެސް ކަހަލަ ހިތްހަމަ ނުޖެހުމެއް އޮންނަ މީހެއްގެ ގާތަށް ގޮހެވެ. އަހަރެމެންގެ މުޖުތަމައަށް ބަލާއިރު މިކަން އެންމެ ބޮޑަށް ފާހަގަ ކުރެވޭނީ ސިޔާސީ މައިދާނުންނެވެ.\nދެމޫނުގެ ވެރިޔާ (ذُوالْوَجْهَيْنِ) އަކީ ކޮބައިކަން ބައެއް އިލްމުވެރިން ބުނެދެނީ މިފަދައިންނެވެ. 'އެއީ އެ ދެމީހެއްގެ ދެމެދުގައި ކޮންމެވެސް ކަހަލަ މައްސަލައެއް ނުވަތަ ނުތަނަވަސްކަމެއް އުފެދިފައިވާ، ދެމީހެއްގެ ދެމެދުގައި އާންމުކޮށް ހިނގާ އުޅޭ މީހެކެވެ. ދެމީހުންކުރެ ކޮންމެ މީހެއްގެ ގާތުގައިވެސް އެފަރާތަކަށް ތައުރީފުކޮށް ވާހަކަ ދައްކާނެއެވެ. އަދި (ވާހަކަ ދައްކާ ވަގުތު) ހާޒިރުގައި ނެތް ފަރާތާ ބެހޭގޮތުން އޭނާގެ ގޯސް ވާހަކަ ދައްކާނެއެވެ. އަދި އަނެއް މީހާގެ ގާތަށްގޮސް ހަމަ މިފަދައިން ކަންތައް ކުރާނެއެވެ.'\nދެމޫނުގެ ވެރިން އެގޮތަށް ކަންތައް ކުރުމުގެ އެއްބޭނުމަކީ އެކަމުގެ ސަބަބުން އެމީހުންނަށް ލިބިދާނެ ދުނިޔެވީ ކޮންމެވެސް މަންފާއެއް ހާސިލުކުރުން ކަމަށް ވެދާނެއެވެ. ތަނަވަސްކަމެއް ނުވަތަ ބާރެއް ލިބިފައިވާ މީހެއްގެ ގާތަށް ގޮސް، އޭނާ އަށް ޚުޝާމަދުކޮށް އަނެކާއަށް ދެރަވާގޮތަށް ވާހަކަ ދެއްކުމުން ފަހަރެއްގައި އިނާމެއް ދީފާނެއެވެ. މިފަދަ މީހުންގެ އާންމު އުސޫލަކީ ރިޒުގު ހޯދުމަށްޓަކައި ހަލާލު މަސައްކަތެއް ނުކޮށް، ދޭދޭ މީހުންގެ މެދުގައި މިގޮތަށް ވާހަކަ ހިފައިގެން ހިނގާލަ ހިނގާލަ ހުރުމެވެ. އޭނާ އާމްދަނީ ހޯދުމުގެ މަގަކީ އެއީއެވެ. ކޮންމެ ނިޔަތެއްގައި މިކަން ކުރި ނަމަވެސް، މީގެ ނަތީޖާއަކަށްވާނީ މީސްތަކުންގެ މެދުގައި ރުޅިވެރިކަމާއި އަދާވާތްތެރިކަން އުފެދި މުޖުތަމައުގައި ފިތުނަ ފަސާދަ އާންމު ވުމެވެ. އެހެންކަމުން، މިއީ އިސްލާމް ދީނުގައި ހަރާމް ކުރައްވާފައިވާ ނުރައްކާތެރި ކަމެކެވެ.\nއަބޫހުރައިރާ - ރަޟިޔަﷲ ޢަންހު - ގެ އަރިހުން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީސް ކުރެއްވިއެވެ. إنَّ شَرَّ النَّاسِ ذُو الوَجْهَيْنِ، الذي يَأْتي هَؤُلَاءِ بوَجْهٍ، وهَؤُلَاءِ بوَجْهٍ (ބުޚާރީ: 6643) މާނައީ: 'ހަމަކަށަވަރުން، މީސްތަކުންގެތެރެއިން އެންމެ ނުބައި މީހަކީ ދެމޫނުގެ ވެރިޔާއެވެ. އޭނާ އެއްބަޔެއްގެ ގާތަށް އެއްމޫނަކައިގެން އަދި އަނެއްބަޔެއްގެ ގާތަށް އަނެއް މޫނަކައިގެން ގޮސް އުޅެތެވެ."\nއިމާމު ނަވަވީ - ރަޙިމަހުﷲ - ވިދާޅުވާ ގޮތުގައި؛ ދެމޫނުގެ ވެރިޔާ ކޮންމެ ބަޔެއްގެ ގާތަށްވެސް ދާނީ އެބަޔަކު ރުހޭފަދަ މޫނަކައިގެންނެވެ. (އެބަހީ: އެބަޔަކު ރުހޭފަދަ ވާހަކަޔަކާގެންނެވެ.) އަދި އޭނާވަނީ އެބައިމީހުންގެ ތެރެއިންކަމުގައި ބުނެދޭ ހާލުގައެވެ. އަދި އެބައިމީހުންގެ އިދިކޮޅު ފަރާތާ އޭނާވެސް އިދިކޮޅުކަން ހާމަކޮށްދޭ ގޮތުގައެވެ. އިމާމު ޤުރްޠުބީ - ރަޙިމަހުﷲ - ވިދާޅުވާ ގޮތުގައި؛ ދެމޫނުގެ ވެރިޔާ މީސްތަކުންގެތެރެއިން އެންމެ ނުބައިމީހުންގެތެރޭގައި ހިމެނެނީ އެފަދަ މީހުންގެ ހާލަކީ ހަމަ މުނާފިޤުންގެ ހާލު ކަމުގައިވާތީއެވެ. އޭނާގެ ކަމަކީ ބާތިލު ފާޅުކުރުމާއި، ދޮގުހެދުމާއި މީސްތަކުންގެ މެދުގައި ފަސާދަ އުފެއްދުމެވެ.\nދެމޫނުގެ ވެރިޔާއާއި ބެހޭގޮތުން، ރަސޫލުﷲ ޞައްލަﷲ ޢަލައިހި ވަސައްލަމަ ހަދީސް ކުރައްވާފައިވެއެވެ. مَنْ كان لهُ وجْهانِ في الدنيا كان لهُ يومَ القيامةِ لِسانانِ من نارٍ(އަބޫދާއޫދު: 4230) މާނައީ: 'ދުނިޔޭގައި ދެމޫނުގެ ވެރިއެއްގެގޮތުގައި އުޅުނުމީހާ، ޤިޔާމަތް ދުވަހުގައި އޭނާއަށް، އަލިފާނުންވާ ދެދޫ ލިބިގެންވާނެއެވެ.'


Muvahzzafunnai Vaseelaiy Thakaai Eku Covid-19 Ge Kankamah Tree Top Dheyn Nihmmaifi - Vaguthu\nމުވައްޒަފުންނާއި ވަސީލަތްތަކާއި އެކު ކޮވިޑް-19 ގެ ކަންކަމަށް ޓްރީޓޮޕް ދޭން ނިންމައިފި\nދުނިޔޭގައި މިހާރު ހަލުވިކަމާއި އެކުގައި ފެތުރެމުން އަންނަ ކޮވިޑް-19 އާ ގުޅިގެން ހުޅުމާލޭގައި އަމިއްލަ ފަރާތަކުން އިމާރާތް ކޮށްފައިވާ ޓްރީޓޮޕް ހޮސްޕިޓަލާއި އެތަނުގައި މަސައްކަތް ކުރާ ހުރިހާ މުވައްޒަފުންނާއި ވަސީލަތްތައް ސަރުކާރަށް ދިނުމަށް ނިންމައިފިއެވެ.\nމައުލޫމާތު ލިބިފައިވާ ގޮތުގައި އެ ހޮސްޕިޓަލާއި އެތަނުގެ މުވައްޒަފުންނާއި ވަސީލަތްތައް ދިނުމަށް ނިންމީ ކޮވިޑް-19 އާ ގުޅިގެން ކުރަމުން ގެންދާ ހަރަދުތައް އެ ކުންފުނިން ކުރަމުން ގެންދާ ގޮތަށެވެ. ސަރުކާރުން މިހާރު ވަނީ ކޮވިޑް-19 އާ ގުޅިގެން ގާއިމް ކުރުމަށް ނިންމާފައިވާ 200 އެނދުގެ އައިސީޔޫ ފެސިލިޓީތައް އެ ހޮސްޕިޓަލުގައި ގާއިމް ކުރުމަށް ކަމަށްވެސް ވަނީ މައުލޫމާތު ލިބިފައެވެ.\nމައުލޫމާތު ލިބިފައިވާ ގޮތުގައި ޓްރީޓޮޕް ހޮސްޕިޓަލުން ހަރަދު ކުރާނީ އެ ހޮސްޕިޓަލުގެ ޑޮކްޓަރުންނާއި ވަސީލަތްތަކާއި މުވައްޒަފުންނަށެވެ. ނަމަވެސް ސަރުކާރުން ހޮސްޕިޓަލްގައި މަސައްކަތް ކުރަން ގެންނަ އިތުރު ޑޮކްޓަރުންތަކެއް ގެންނައިރު އެމީހުންގެ ހަރަދުތައް ބަލަހައްޓާނީ ސަރުކާރުން ކަމަށް މައުލޫމާތު ލިބެއެވެ.\nކޮވިޑް-19 އާ ގުޅިގެން ޓްރީޓޮޕް ހޮސްޕިޓަލާއި އެތަނުގައި މަސައްކަތް ކުރާ ހުރިހާ މުވައްޒަފުންނާއި ވަސީލަތްތައް ސަރުކާރަށް ދިނުމަށް ނިންމާފައި މިވަނީ ކޮވިޑް-19 އާއި ގުޅިގެން 200 އެނދުގެ އިންޓެންސިވް ކެއަރ ޔުނިޓެއްގެ ގޮތުގައި އިމަޖެންސީ ހާލަތުގައި ޓްރީޓޮޕް ހޮސްޕިޓަލްގެ އިމާރާތް ބޭނުންކުރުމަށް އެކުންފުނީގެ އެއްހިއްސާދާރުކަމަށްވާ ރައީސް ނަޝީދުގެ ބޮޑު ބޭބެ ކެރަފާ ޢަބްދުލްޣަނީ ދެކޮޅު ހެއްދެވި ހައްދަވާފައި ވަނިކޮށެވެ.\nމާޗް 25, 2020 21:04\nތި ތަނަ ކީ ޒަމާނީ ފެންވަރަށް ހަދާފަވާ އިމާރާތެއް..ތިޔަ ވިދާޅުވާ ވަރުގެ ޑޮ ކްޓަރުންގެ ހިދުމަތް ލިބޭބާ؟\nމާޗް 25, 2020 21:10\nއައްނިގެ ބޮޑުބޭބެ ބޮޑާހޭކުން ހުއްޓާލީތާ ރަނގަޅުތިޔަސޮރު ގޮތްދޫކުރިކަން ތިޔަވީ ވަރަށް ނުވާވަރުކަމެއް އަލަހަމްދު ލިއްލާހި...\nމިތަނަށް ތިޔަ ވައިރަސް ގެނައީވެސް ތިޔަބުނާ ކުރެއްދޫއަކުން ނުންތަ؟ ދެންކޮން ބޮޑާހޭކުމެއްމީ\nމާޗް 26, 2020 00:44\nސްޓާފުންނަށް ކޮންމެ ގޮތެއް ވިޔަސް އޯކޭ ދޯ؟\nމާޗް 26, 2020 02:53\nއައްނި ގެ ބޮޑުބޭބެ އަކީ ފަޒުނާ ގެ ވެސް ބޮޑުބޭބެ އޭ. ފަޒުނާ ގެ މަންމަ ޔާ އައްނި ގެ ބައްޕަ ޔާ އެއްބަނޑު އެއްބަފާ. އީވާ ގެ ބައްޕަ އަކީ އިބޫ ގެ ބޮޑުބޭބެ.\nމާޗް 26, 2020 03:51\nބޮޑާހޭކުން ހުއްޓާލީއެއްނޫން. %75 ހިއްސާއޮތް މީހުންނާއި %25 ހިއްސާ އޮތް މީހުންގެ ތެރޭގައިހުރި އެކަކު ފިޔަވައި އެންމެން އެކައްޗެއް ކީމާ މިސޮރު ކުރާނެ ކަމެއް ނެތުނީ. ގަދަ ދައްކަންޏާ ދެން ޖެހޭނީ އަތުގައޮތް ހިއްސާބޮނޑި ހިފައިގެން އެއްފަރާތަކަށް ޖެހިލަން.\nމާޗް 26, 2020 07:35\nޗަންޕާގެ މައްސްލަ އޮއްބާލަދޭތޯ.\nމާޗް 26, 2020 09:16\nއީވާ ގެ މަންމަ އަކީ އައްނި ގެ ބައްޕަ އާއި އެއްބަނޑު އެއް ބަފާ އަންހެނެއް. އީވާ ގެ ބައްޕަ "ދޭލިއާ" އަކީ އިބޫ ގެ ބޮޑުބޭބެ. ވީމާ އީވާ އާއި ފަޒުނާ އަކީ ދެބެންގެ ދެދަރި ދެބެން. އަދި ފަޒުނާ އަކީ އީވާ ގެ ފަހަރިވެސް މެ. ފަޒުނާ ގެ މަންމަ އަކީ ކެރަފާ އާއިލާ ގެ މީހެއް.


ކަންކަން އިސްލާހްކުރެވޭނީ ބޮޑު ހިލަ ބަނދަރުތަކުގެ ބަދަލުގައި...\nކަންކަން އިސްލާހްކުރެވޭނީ ބޮޑު ހިލަ ބަނދަރުތަކުގެ ބަދަލުގައި އިޖުތިމާއީ ފޭރާން ވަރުގަދަކުރުމަށްވެސް ހަރަދުކޮށްގެން!\nތަމްރީން ލިބިފައިވާ މުވައްޒިފުންނެއް ނެތް، ބަޖެޓެއްވެސް ނެތް\nޖެންޑަރ މިނިސްޓްރީއަކީ އަބަދުވެސް ސަރުކާރުތަކުން އިހުމާލުވަމުން އަންނަ މިނިސްޓްރީ\n24 ޖެނުއަރީ 2020 | ހުކުރު 17:57\nމިނިސްޓަރ ޝިދާތާ ޝަރީފް ނޫސްވެރިންނަށް މައުލޫމާތުދެއްވަނީ\nޖެންޑަރ މިނިސްޓްރީއަކީ އަބަދުވެސް ސަރުކާރުތަކުން އިހުމާލުވަމުން އަންނަ މިނިސްޓްރީ އެކެވެ. އެކި ސަރުކާރުތަކުގެ ތެރޭގައި އެކި ގޮތްގޮތަށް ހިންގަމުން އައި، ޖެންޑަރގެ މަސައްކަތްތަކަށް އެކަށޭނެ ބަޖެޓެއް އެއްވެސް ސަރުކާރަކުން ދީފައެއްވެސް ނުވެ އެވެ. ކުޑަކުދިންގެ ހިޔާއާއި، ފިޔަވައްޗާއި، ގުރައިދޫ މަރުކަޒަށް ބަލާލިނަމަވެސް ހަޤީޤަތަކީ އެއީކަން ސާފުވާނެ އެވެ. ތަމްރީން ލިބިފައިވާ ރަނގަޅު މުވައްޒިފުން ނެތްއިރު، ތަނުގެ މަރާމަތްތައްވެސް ކުރަނީ ކޮންމެވެސް ވިޔަފާރި ކުންފުންޏަކުން ނުވަތަ ކޮންމެ ހެޔޮއެދޭ ފަރާތަކުންދޭ އެހީއެއްގެ ތެރެއިންނެވެ. އެ ކަންކަމަކީ ސަރުކާރުގެ ބަޖެޓުގެ ތެރެއިން ކުރާ ކަންކަމަށްވަނީ މަދު ފަހަރަކު އެވެ.\nގއ. އަތޮޅުގެ ޖެންޑަރ މިނިސްޓްރީގެ އޮފީހުގައި މުވައްޒަފަކު ނެތްތާ އަހަރެއްވެއްޖެކަމަށް މިނިސްޓަރ ޝިދާތާ ޝަރީފް، ރައްޔިތުންގެ މަޖިލީހުގެ ކޮމެޓީގައި ވިދާޅުވުމުން ގިނަ ބަޔަކަށް ގޯސްވީ މިނިސްޓަރ ޝިދާތާ އެވެ. އަހަރެއްވީއިރު މުވައްޒަފަކު ނުނެގީ ކީއްވެތޯ ސުވާލުކޮށް، އެތަށް ބަޔަކު ޝިދާތާގެ އިސްތިއުފާއަށްވެސް ގޮވާފައިވެއެވެ. ސުވާލަކީ އެކަށީގެންވާ މުވައްޒިފުން ނުލިބުމަކީ މިނިސްޓަރ ޝިދާތާގެ އިސްތިއުފާއަށް ގޮވަންޖެހޭކަމެއްތޯ އެވެ. މުވައްޒަފުންނަށްދޭ މުސާރަ ކުޑަވުމުން، އެކަމަށް ގާބިލް މީހުން ކުރިމަތިނުލުމަކީވެސް މިނިސްޓަރ ޝިދާތާ ކުށްވެރިކުރަންޖެހޭކަމެއްތޯ އެވެ.\nއަދުގެ ހަޤީޤަތަކީ ޖެންޑަރ މިނިސްޓްރީގެ ކޭސް ވޯކަރުންނަކީ ހަފްތާއެއްގެ މައްޗަށް އެތަކެއް މައްސަލަތަކާއި ހަވާލުވާންޖެހޭ ބަޔެއްކަމެވެ. ކޮންމެ މުވައްޒިފެއްގެ މޭޒު މަތީގައި ހަފްތާއަކަށް 10 ނުވަތަ 20 ކޭސް އިތުރުވެ އެވެ. އެ ހުރިހާ ކޭސްތަކާއިި ހަވާލުވެ، އާއިލާތަކުގެ މައްސަލަތައް ހައްލުކުރުމަށް ކޭސް ވޯކަރުން ދެކޮޅަށް ތެޅި ފޮޅޭއިރު، އެ ކޭސް ވޯކަރުންނަށް ކައުންސިލިންގ ދޭނެ ގޮތެއްވެސް ޖެންޑާރގައި ޤާއިމްކުރެވިފައެއް ނުވެ އެވެ. ގިނަ ފަހަރަކަށް ކޭސް ވޯކަރުންގެ މަސައްކަތަށް ފުލުހުންނާއި، ދައުލަތުގެ މުއައްސަސާތަކުން އެއްބާރުލުމެއްވެސް ނުދެ އެވެ. ޤަބޫލުކުރަން ބޭނުން ނުވިނަމަވެސް ހަޤީޤަތަކީ އެއީ އެވެ.\nފިޔަވަތި ފަދަ ކުޑަކުދިންގެ ކަންކަން ބަލަހައްޓަމުންގެންދާ ތަންތަނުގައި ތަމްރީން ލިބިފައި ތިބި މުވައްޒިފުންގެ އަދަދކީ އަތުގެ އިނގިލިތަކުން ގުނާލެވޭހާ މަދު އަދަދެކެވެ. ތަމްރީނާއި، ތައުލީމެއް ލިބިފައިވާ މަދު މުވައްޒިފަކު ހުރިނަމަ، އޭގެތެރޭގަިއ ހިމެނެނީ ކޮންމެ ކުންފުންޏެއްގެ ޕޭރޯލްގައި ނުވަތަ ސްޕޮންސަރޝިޕްގައި ތިބޭ މުވައްޒިފުންނެވެ. ނުވަތަ ހެޔޮއެދޭ ކޮންމެވެސް ފަރާތެއްގެ ޕޭރޯލްގައި ނުވަތަ ސްޕޮންސަރޝިޕްގައި ތިބޭ މުވައްޒިފުންނެވެ. ދުނިޔޭގެ ކުރިއަރާފައިވާ ޤައުމުތަކުގެ ވާހަކަ، ކޮންމެ ރައްޔިތަކުވެސް މޮޅެތި އިބާރަތްތަކުން ލިޔެ ޓުވީޓުކުރަމުންދާއިރު، ދިވެހި ދައުލަތުން ފަންނީ މުވައްޒިފުންނަށްދޭ މުސާރައިގެ ވާހަކަވެސް ދެއްކުން ބުއްދިވެރި އެވެ.\nދެން އޮތީ ސިވިލް ސަރވިސް ކޮމިޝަންގެ ވާހަކަ އެވެ. ސިވިލް ސަރވިސް ކޮމިޝަނަކީ މުޅި ދައުލަތަށްޖެހިފައިވާ ބޮޑު ބުރައެކެވެ. މުޅި ދައުލަތް ސްލޯކޮށް، މުޅި ދައުލަތުގެ ހިންގުން ހުއްޓުވާ އިދާރާއެކެވެ. އެކަމުގައި ހިޔާލު ތަފާތުވިނަމަވެސް ހަޤީޤަތަކީ އެއީ އެވެ. މުވައްޒިފަކަށް އެދި ފޮނުވާ ލިޔުމެއް، ސިވިލް ސަރވިސްގެ ތެރެއިން އެޕްރޫވެގެން އަންނަނީ މަސް ދުވަހުންނެވެ. މުވައްޒަފު ބޭނުންވެގެން އުޅޭ މުއައްސަސާއިން އިންޓަވިއުގެ ކަންކަން ކުރިއަށްގެންދިއުމަށްފަހު ހުށަހެޅުމުންވެސް އެންމެ މަދުވެގެން އޭގެތެރެއިން މުވައްޒިފަކު ހަމަޖެހިގެން އަންނަނީ އެއް މަސް ދުވަހާއި، ދެ މަސް ދުވަހުގެ މުއްދަތެއް ނަގަ އެވެ.\nތެދެކެވެ. ކަންކަން މި ހިސާބަށް ދިއުމުގައި މިނިސްޓަރ ޝިދަތާގެ އިހުމާލުތައްވެސް އެބަހުރި އެވެ. ބަޖެޓު ނުލިބޭއިރު އެ ވާހަކަ ދައްކަންޖެހޭނީއެކީ ހަމައެކަނި މިއަދަކު ނޫނެވެ. މުވައްޒިފުން ނެތްނަމަވެސް އެކަމުގެ ވާހަކަވެސް ދައްކަންޖެހޭނީ މިއަދަކު ނޫނެވެ. ވަސީލަތްތައް ނެތްނަމަ އެކަމުގެ ވާހަކަވެސް ދައްކަންޖެހޭނީ މިއަދަކު ނޫނެވެ. އެ ވާހަކަތައް ހުންނަންޖެހޭނީ އެންމެ ކުރީ ދުވަހުން ފެށިގެންވެސް ދެއްކިފަ އެވެ. ހައްލު ހޯދަން ފާޅުގަޔާއި، ސިއްރިއްޔާތުގައިވެސް ހުންނަންޖެހޭނީ މަސައްކަތްތައް ކޮށްފަ އެވެ. ކަންކަން މި ހިސާބަށްދިޔައީ އެކަންކަން އެގޮތަށް ނުވެ އޮތުމުގެ ސަބަބުންނެވެ. ނަމަވެސް ހަމައެކަނި މިނިސްޓަރ ޝިދާތާގެ އިސްތިއުފާއަށް ގޮވާލުމުން މައްސަލަތައް ހައްލުވީކަމަށް ގަބޫލުކުރުމަކީވެސް މޮޔަކަމެކެވެ.\nފުރަތަމަ ކަމަކަށް ބަދަލުވާންޖެހެނީ ޖެންޑަރ ޑިޕާޓްމެންޓާއި، ޖެންޑަރ މިނިސްޓްރީތައް ހިންގަމުން ދިޔައިރުވެސް ކަންތައް އޮތް ގޮތުގެ ސަގާފަތްތަކެވެ. ތަރައްޤީއަކީ ބޮޑު ހިލަ ބަނދަރާއި، ރަށް ހިއްކުންކަމުގައި ދެކި، އެކަމަށް މުޅި ދައުލަތުގެ ބެޖެޓު ހުސްކުރަމުން އައި ސަގާފަތްތަކެވެ. ސިޔާސީ އެކްޓިވިސްޓުންނަށް ބޮޑު މުސާރަ ދިނުމުގެ ސަގާފަތުގެ ބަދަލުގައި، ފަންނީ މުވައްޒިފުންގެ މުސާރައަކީވެސް ރަނގަޅު މުސާރައަކަށް ހަދައި، އިޖުތިމާއީ ފޭރަން ހަރުދަނާކުރުމަށް ކުރާ ހޭދަ ބޮޑުކުރަންޖެހެ އެވެ. ސަރުކާރުތަކަށް ވޯޓު ލިބެނީ ބޮޑު ހިލަ ބަނދަރުންކަމަށްދެކި އެކަމަށް ސަރުކާރުތަކުގެ މުޅި ސަމާލުކަން ހުއްޓިފައި އޮންނަ އޮތުން ބަދަލުވާންޖެހެ އެވެ.\nކަންކަން އިސްލަހުވާނީ މަސައްކަތްތައް އެ ހިސާބުން ފެށިގެންނެވެ.\n26 ޖެނުއަރީ 2020 | އާދީއްތަ 19:08\nގޮންޖެހުން ބޮޑު އަދި ވަރަށް ބުރަ މަސައްކަތެއް ކުރަން ޖެހި ފައިވާ އިޖުތިމާއީ ޚިދުމަތްތުގެ ދާއިރާ ސަރުކާރަށް އެއްވެސް އިރެއްގައި މާމުހިންމު ގޮތުގައި ބަލައިނުގަނެވި އޮތުން މައްސަލައަކީ https://vnews.mv/110307\n26 ޖެނުއަރީ 2020 | އާދީއްތަ 16:24\nކޮންމެ ރަށެއްގައިވެސް ސިއްޙީ ޚިދުމަތްދޭ ތަނެއް ހުންނަފަދައިން ޤާބިލު ދެތިން މުޢައްޒަފޮންނާއިއެކު ޖެންޑާމިނިސްޓްރީގެ ސެންޓަރެއް ހުރުން ވަރަށް މުޙިއްމު\n24 ޖެނުއަރީ 2020 | ހުކުރު 18:36\nތީ ޖެންޑަރ މިނިސްޓްރީ އިން ލިޔެ ދަޓޭމްޕް ޖަޙާ ފޮނުވާ ފަ އޮތް ލިޔުމެއް\nއިންޑިއާގެ ސްޕޯޓްސް މިނިސްޓަރ ކޮވިޑަށް ޕޮޒިޓިވްވެއްޖެ


BREAKING: Adeeb ge bandhuge mudhathu criminal court in jahaeh nudhin | Mihaaru\nއަދީބުގެ ބަންދުގެ މުއްދަތު ކްރިމިނަލް ކޯޓުން ޖަހައެއް ނުދިން\nއަދީބު، ކަރެކްޝަނަލް ސާވިސްގެ އޮފިސަރަކާ އެކު މިއަދު ވަޑައިގަންނަވަނީ.\n02 ޖޫން 2019 - 16:28\nއެގޮތަށް ނިންމާފައި ވަނިކޮށް، އަދީބު ބަންދުގައި ބެހެއްޓުމުގެ އަމުރަކަށް ޕްރޮސެކިއުޓާ ޖެނެރަލް މިއަދު އެދިވަޑައިގަތުމާ ގުޅިގެން އެ މައްސަލައިގެ ޝަރީއަތަށް އެމަނިކުފާނު ވެސް ކްރިމިނަލް ކޯޓަށް މެންދުރު ފަހު ހާޒިރުކުރި އެވެ.\nޕްރޮސެކިއުޓާ ޖެނެރަލް އާއިޝަތު ބިޝާމް ވިދާޅުވީ، އިސްތިއުނާފް ކޯޓަކުން ނިންމާ ނިންމުންތަކަށް ދަށު ކޯޓުތަކަށް ގޮތް ނިންމޭނެ ކަމަށް ގަބޫލު ނުކުރައްވާ ކަމަށެވެ. އަދި ލޯންޗުކޮޅުގެ މައްސަލާގައި އަދީބުގެ ބަންދާ މެދު ދަށު ކޯޓުން ގޮތެއް ނިންމަން ޖެހޭނެ ކަމަށް ހައި ކޯޓުން ކަނޑައަޅާފައި އޮތުމުން އެގޮތަށް އަމަލު ކުރައްވާނެ ކަމަށާއި އެހެންވެ، އެ މައްސަލާގައި ބަންދުގައި ބަހައްޓަން އެދިވަޑައިގަންނަވާނެ ކަމަށް ބިޝާމް ވިދާޅުވި އެވެ. ބިޝާމް ވިދާޅުވި ގޮތުގައި، އަދީބުގެ އެހެން ބައެއް މައްސަލަތަކެއް ވެސް ކޯޓުން އަނބުރާ ފޮނުވާލިޔަސް، އެ މައްސަލަތަކާ މެދު އަމަލު ކުރާނެ ގޮތެއް އަދި ނުނިންމަވަ އެވެ. މިވަގުތު މަސައްކަަތް ކުރައްވަމުން ގެންދަވަނީ ހައި ކޯޓުން ނިންމި މައްސަލަތަކާއި ބަންދުގެ މައްސަލައާ ގުޅިގެން ކަމަށް އޭނާ ވިދާޅުވި އެވެ.\nކުރީގެ ނައިބު ރައީސް އަދީބު އަހުމަދު އަދީބު ކްރިމިނަލް ކޯޓް ކުށްކުރުން އެމްއެމްޕީއާރްސީގެ ކޮރަޕްޝަން ކޮރަޕްޝަން ޕްރޮސެކިއުޓާ ޖެނެރަލް ޕީޖީ އޮފީސް\n31 ކޮމެންޓް, 97 ރިއެކްޝަންސް\nރައީސް ޔާމީން ވިދާޅުވަނީ ރަގަޅަށް.. ސިޔާސީ ގޮތުން ހަލަބޮލި ވެގެން ގައުމު ރަގަޅު ނުވާނެ... އިގްތިސާދު ހަލާކުވާނެ. ތަރައްގީ ނުކުރެވޭނެ. އެމްޑީޕީން އަބަދުވެސް އުޅެނީ އިސްލާހުގެ ނަމުގައި ގައުމު ފާލުން ނައްޓުވާލަން\nއަންނި ބުނެފައި އޮތީ އަދީބަކީ ތިމަންނަ ވެއްދި ފަންޏެކޭ . އެހެންވީމާ އޭނަ ގެންގުޅޭ ފަނި އަނެއްކާވެސް ކުޅިއެއް ކުޅެން ނެރެން ތައްޔާރު ވަނީ . ޤައުމުދެކެ ވަރަށް ލޯބިވާ ކާމަށް ދައްކުވައިގެން ޤައުމަށް ކިތަންމެ ބޮޑު ގެއްލުމެއް ވިޔަސް އޭނެ ބޭނުން ވާކަމެއް ކުރެވޭތޯ ބަލަނީ\nބިޝާމް ކުޅެން ގެންގުޅޭ ފުއްގަނޑެއް ހެނެއް ދެނެއް އަދުލުގެ ނިޒާމަކާ ނުކުޅެވޭނެ. ޔާމީނަކީ މާޒީ. އެއް މައްސަލައެއްގަ ދެފަހަރަކު އެކައްޗަށް ނުކިޔާ ބިސާމް ބޭރުކުރޭ. އެތައް ބައަކަަށް އަނިޔާދިން މި އަންހެނާ އާ އިންސާފު އަރާ ހަމަ ކުރައްވާށި. އާމީން\n2012 އަލުން އިއާދަވާތަން ތިފެންނަނީ\nވަގަށްނެގި 1 ބިލިއަން ރުފިޔާއިން ބައިލާރިވެސް ނުލިބި, ފަހަރަކު މީހަކު ދޫވެނިމެނީ.\nޖުޑީޝަރިން އަނެއްކާވެސް ގޯސް ހަދަން ފެށީ\nއަންނިމެންނަށްވީމަ ޝަރީއަތް ނުހިނގާ.. އަދީބަށްވީމަ ޝަރީއަތް ހިނގަންވީ....މީ މަޖާކަމެއް.... އަންނިއަކީ ދިވެހިރާއްޖޭ އިންޑިޔާއަށް ވިއްކާލަން އުޅޭ އެކަކު... ވަރަށް ނުބައި ނުލަފާ މީހެއް މި އަންނިއަކީ\nޙަލައްލާންވީ ކޮބާތޯރައްއިތުމީހާގެ ހައްގު ކޮންމެރައްއިތަކު ބަދަލުނުނަގަންކޯޓައްލާންފެނޭ\nމިގައުމިގެ މަންތިރިއަކީ އަދީބުކަން އޭނާ އެދަނީ ވަރަށް ރަނގަޅަށް ސާބިތުކޮށްދެމުން. އަދީބަށް މިގައުމު އެއްކޮށްދީފާ ހުރިހާދިވެހިން ދެން ނުކުންނަންވީ އޮޑިދޯނިފަހަރުގާ މަހަށް. ދެން ދޯނިމަތީގާ ކާނީވެސް ބޯނީވެސް ސްކޫލަށްދާނީވެސް.\nހަމަ އަންނިވެރިކަމުގަ ވީގޮތައް ގައުމު ބޮއްސުންލަނީ!. މިވެރިކަމުގަވެސް އަބަދުވެސް ބަލަމުންއެދަނީ ވިއްކާލެވޭނީ ކޯންޗެއްތޯއާ ކިހާވަރެއްގެ ފައިދާއެއް އަމިއްލަ ޖީބައްވަދޭތޯ.


BML Islamic Personal Financing ah heyo badhaleh\nދާ ގަތުމުގެ އިތުރުން ނަގުދު ފައިސާ ލިބޭ ގޮތަށް ބޭންކް އޮފް މޯލްޑިވްސް އިން ބީއެމްއެލް އިސްލާމިކް ޕަރސަނަލް ފައިނޭންސިންގ ޕޯޓްފޯލިއޯއަށް ބަދަލު ގެނެސްފި-- ފޮޓޯ: ބީއެމްއެލް\nބީއެމްއެލް އިސްލާމިކް ޕަރސަނަލް ފައިނޭންސިންގއަށް ހެޔޮ ބަދަލެއް\nމުދާ ގަތުމުގެ އިތުރުން ނަގުދު ފައިސާ ލިބޭ ގޮތަށް ބޭންކް އޮފް މޯލްޑިވްސް އިން ބީއެމްއެލް އިސްލާމިކް ޕަރސަނަލް ފައިނޭންސިންގ ޕޯޓްފޯލިއޯއަށް ބަދަލު ގެނެސްފި އެވެ.\nބީއެމްއެލް އިސްލާމިކް ޕަރސަނަލް ފައިނޭންސިންގ މެދުވެރިކޮށް ނަގުދު ފައިސާ ނެގޭ ހިދުމަތް ފޯރުކޮށްދެނީ އިސްލާމިކް ބޭންކިންގައި ފާހަގަކޮށްލެވޭ އުސޫލެއް ކަމުގައިވާ ތަވައްރުޤް އުސޫލުންނެވެ. މިއީ ގަނެފައިވާ މުދަލެއް (ކޮމޯޑިޓީ) ގަތް އަގަށް ފައިދާއެއް ލުމަށްފަހުގައި ފަހުން ފައިސާ ދައްކާގޮތަށް ވިއްކުމުގެ މައްޗައް ބިނާވާ އިސްލާމިކް ފައިނޭންސިންގެ އުސޫލެކެވެ.\nމި ފެސިލިޓީ މެދުވެރިކޮށް ކަސްޓަމަރުންނަށް ވަގުތުން ނަގުދު ފައިސާ ލިބި ފަސް އަހަރުގެ މުއްދަތުގެ ތެރޭގައި މަހުން މަހަށް ބަހާލައިގެން\nއަނބުރާ ފައިސާ ދެއްކޭނެ އެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ މިސަރަހައްދުގެ އިސްލާމިކް ބޭންކުތަކާއި އެއް ގޮތަށް ޕަރސަނަލް ފައިނޭންސިންގ މެދުވެރިކޮށް ކަސްޓަމަރުންނަށް އިތުރު ގޮތްތަކެއް ފޯރުކޮށްދެވޭކަމީ ލިބޭ އުފަލެއް ކަމަށެވެ. އަދި މިއީ އިސްލާމިކް ފައިނޭންސިންގައި ފުޅާ ދާއިރާއެއްގައި ބޭނުންކުރެވޭ އުސޫލުތަކާ އެއްގޮތަށް ފޯރުކޮށްދެވޭ ހިދުމަތެއް ކަމަށްވެސް އޭނާ ވިދާޅުވި އެވެ.\nއޭނާ އިތުރަށް ވިދާޅުވީ މި ހިދުމަތް މެދުވެރިކޮށް މުދާ ގަތުމުގެ އިތުރުން ނަގުދު ފައިސާ ބޭނުންނަމަ ފައިސާ ނެގުމުގެ އިހްތިޔާރު\nކަސްޓަމަރުންނަށް ލިބިގެންދާނެ ކަމަށެވެ.\nބީއެމްއެލް އިސްލާމިކް ޕަރސަނަލް ފައިނޭންސިންގ އަކީ މުސާރަ ލިބޭ ފަރާތްތަކާއި ރިޓަޔަމަންޓް ޕެންޝަން ލިބޭ ފަރާތްތަކަށް 300000 ރުފިޔާއާއި ހަމައަށް 15 ޕަސެންޓް ރޭޓެއްގައި ދޫކުރާ ފައިނޭންސިންގ ފެސިލިޓީއެކެވެ. މަހުން މަހަށް މުސާރަ ނުލިބޭ ފަރާތްތަކަށް ބީއެމްއެލް އިސްލާމިކް ޕަރސަނަލް ފައިނޭންސިންގ މައިކްރޯ މެދުވެރިކޮށް 25000 ރުފިޔާއާ ހަމައަށް 12 ޕަސެންޓްގެ ރޭޓެއްގައި ފައިނޭންސިންގ ދޫކުރާނެ އެވެ.\nބީއެމްއެލް ލުއި އެކްސްޕްރެސް، ލުއި ޕްރޮފެޝަނަލް އަދި ލުއި ލޯނު މިހާރު ނަގާފައިވާ ކަސްޓަމަރުންނަށްވެސް މި ފެސިލިޓީ މެދުވެރިކޮށް ރީފައިނޭންސް ކުރެވޭނެ އެވެ.\nބީއެމްއެލުން ރާއްޖޭގެ އެންމެ ކުޑަ ރޭޓްގައި ހޯމް ލޯން ދޫކުރަނީ\nހިދުމަތަށް ބުރޫއެރީ ބޮޑު އަޕްގެރޭޑަކަށްފަހު: ބީއެމްއެލް\nބީއެމްއެލްގެ ވާއު ކިޑްސް ރަން އަންނަމަހު ބާއްވަނީ


ފުޓްސަލްދަނޑު މަރާމާތު ކުރުމާގުޅޭ\nފުޓްސަލް ދަނޑު މަރާމާތު ކުރުމަށް މިކައުންސިލުންކުރި ނަމްބަރު (IUL)308/2019/37 (2019 އޮކްޓޯބަރ 15) އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ އަލުން އެމަސައްކަތްކޮށްދޭނެ ފަރާތެއް ހޯދުމަށް އިޢުލާން ކުރަމެވެ. މިރަށުގައި ސަރުކާރުން ޤާއިމްކޮށްދެއްވާފައިވާ ފުޓްސަލް ދަނޑުގެ ބައެއް މަރާމާތު މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިމަސައްކަތް ކުރުމަށް ޝައުޤުވެރިވެލައްވާ ފަރާތްތަކުން 2019 ނޮވެމްބަރ 14 ވާ ބުރާސްފަތި ދުވަހުގެ 13:00 އަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު، 2019 ނޮވެމްބަރ 21 ވާ ބުރާސްފަތި ދުވަހުގެ 13:00 އަށް މިއިދާރާއަށް ދުރުވެ ބިޑު ހުށަހެޅުއްވުން އެދެމެވެ.


ފުރަބަންދުތަކާއެކު ބައިސްކަލު ބޭނުންކުރާ މިންވަރު އިތުރުވެ، ބައިސްކަލު ލިބުމުގައި ދަތިތަކެއް\nހަޔާ ޔޫސުފް 15 ޖޫން 2020 12:45\nމީހަކު ބައިސްކަލެއް ގަތުމުގެ ކުރިން ބަލައިލަނީ\nޖިސްމާނީ ދުޅަހެޔޮކަމަށް ސަމާލުކަން ދޭ ގިނަ ބައެއް މިހާރު ތިބީ ޖިމުތަކަށް ނުދެވިފައެވެ. ޢާންމު ދަތުރުފަތުރުގެ ވަސީލަތްތައް ބޭނުންކުރަން ގިނަ ބައެއް ބިރުގަނެއެވެ. އަދި ގޭގައި ބަންދުވެފައި ތިބުމުގެ ސަބަބުން ޢާއިލާތަކަށް ފޫހިކަން ލިބިފައިވެއެވެ. މިހުރިހާ ކަމަކަށްފަހު، މަޑުމަޑުން މިނިވަންކަން ލިބެން ފެށުމާއެކު ބައިސްކަލަށް އޮތް ޑިމާންޑު ވަރަށް ބޮޑަށް އިތުރުވެއްޖެ ކަމުގައި އެސޯސިއޭޓެޑް ޕްރެސްއިން ބުނެފިއެވެ.\nއެމެރިކާގައި ގިނަ ޢަދަދެއްގެ މުދާ ވިއްކާ ތަންތަން ކަމުގައިވާ ވޯލްމާޓު އަދި ޓާގެޓު ފިހާރަތަކުގައި ބައިސްކަލު ބަހައްޓާފައިވާ ސަރަހައްދުތައް މުޅިން އެކީ ހުސްވެފައިވެއެވެ. އަދި އަމިއްލައަށް ބައިސްކަލު ވިއްކާ ފިހާރަތަކަށްވެސް ވިޔަފާރި ޢީދު އައުމާއެކު އަގު ހެޔޮ ޢާއިލީ ބައިސްކަލު ވިއްކުން އިތުރުކޮށްފައިވެއެވެ.\n1970އިން ފެށިގެން އެމެރިކާގައި ބައިސްކަލު ވިއްކާ މިންވަރު އެންމެ ބޮޑަށް އިތުރުވެފައިވަނީ ފާއިތުވި ދެމަސް ތެރޭގައި ކަމަށް އެދާއިރާގެ ކަންކަން ހިނގާ ގޮތް ތަޙުލީލުކުރާ ފަރާތެއް ކަމުގައިވާ ޖޭ ޓައުންލޭ ވިދާޅުވެފައިވެއެވެ. އޭނާ ބުނެފައިވަނީ "މީހުން ޓޮއިލެޓު ޕޭޕަރު ގަތް ގޮތަށް މިހާރު ބައިސްކަލުވެސް އެދަނީ ގަންނަމުން" ކަމުގައެވެ.\nއެމެރިކާއިން ބޭރަށް ބަލާއިރު އާންމުކޮށް ކާރުތަކުގެ ދަތުރުފަތުރަށް މަޝްހޫރު ޝަހަރުތައް ކަމުގައިވާ މަނީލާ އަދި ރޯމް ފަދަ ޝަހަރުތަކުގައި ބައިސްކަލު ދުއްވުން ވަނީ އިތުރުވެފައެވެ. އަދި ލަންޑަނުގެ ބައެއް ސަރަހައްދުތަކަށް ކާރު ވަނުން މަނާކުރުމާއެކު ބައިސްކަލަށް އޮންނަ ޑިމާންޑު އިތުރުވާނެ ކަމަށް ލަފާކުރެވެއެވެ.\nމީގެ ކުރިއާ އަޅާބަލާއިރު ބައިސްކަލަށް އޮތް ޑިމާން މިވަގުތު ވަރަށް ބޮޑު ކަމުގައި ފިލިޕީންސްގެ ވެރިރަށް މެނީލާގައި ބައިސްކަލު ފިހާރަ ހިންގާ މީހުން އެސޯސިއޭޓެޑް ޕްރެސްއަށް މައުލޫމާތުދެމުން ބުނެފައިވެއެވެ. އަދި އިޓަލީގައި ސަރުކާރުން ތަޢާރަފުކުރި ލޮކްޑައުނަށްފަހު ދޭ ސްޓިމިއުލަސްގައި ބައިސްކަލުގެ އަގުން ގާތްގަނޑަކަށް 60% އާ ހަމައަށް އުނިކުރަން ހިމަނާފައިވެއެވެ.\nނަމަވެސް މިކަމުގެ ސަބަބުން ބައިސްކަލު ލިބޭ މިންވަރު ވަރަށް ބޮޑަށް ދަށަށް ގޮސްފައިވެއެވެ. އަދި ޗައިނާގެ ބާޒާރުގައި ތަކެތި އުފެއްދުން މަޑުޖެހިފައިވުމުގެ ސަބަބުން ބައިސްކަލު ދުނިޔޭގެ ބާޒާރަށް ފޯރުކޮށްދޭ މިންވަރުވެސްވަނީ ކުރިއަށްވުރެ ދަށްވެފައެވެ. އެމެރިކާއިން ގެންނަ ބައިސްކަލުގެ 90% އަކީ ޗައިނާއިން އެތެރެކުރާ ބައިސްކަލެވެ.\nބައިސްކަލު ރަނގަޅު ޙާލަތު އެމެރިކާ އިޓަލީ\nApril 11, 2020 14:00:40\nކޮވިޑު-19 ޖެހުނު މީހުންގެ އަދަދު 1.7 މިލިއަނަށް އަރައިފި


"Dhaaimee faruvaa akee JSC ekulevifaivaa goyi badhalu kurun"\n"ފަރުވާއަކީ ޖޭއެސްސީ އެކުލެވޭ ގޮތް ބަދަލު ކުރުން"\nޝަރުއީ ދާއިރާ އިސްލާހު ކުރަން އޮތް ދާއިމީ ފަރުވާއަކީ ޖުޑީޝަލް ސާވިސް ކޮމިޝަން (ޖޭއެސްސީ) ގެ ކޮމްޕޮޒިޝަން ބަދަލު ކުރުން ކަމަށް ކެންދޫ ދާއިރާގެ މެންބަރު އަލީ ހުސެއިން ވިދާޅުވެއްޖެ އެވެ.\nޖުޑީޝަލް ކޮމިޓީން ތައްޔާރު ކުރި ރިޕޯޓާ ގުޅޭ ގޮތުން މަޖިލީހުގެ ތަޅުމުގައި ބަހުސް ކުރައްވަމުން އަލީ ވިދާޅުވީ ރާއްޖޭގައި މިއަދާ ހަމަޔަށް ވެސް ނުލިބި އޮތް އެއްޗަކީ އިންސާފުވެރި ފަނޑިިޔާރުގެއެއް ކަމަށާއި ގާނޫނުއަސާސީ އައުމަށް ފަހުގައި ވެސް ނުލިބި އޮތީ އެކަން އެކަނި ކަމަށެވެ. ރިޔާސީ އިންތިހާބުގަ އާއި މަޖިލިސް އިންތިހާބުގައި ވެސް ރައްޔިތުން އެދެމުން ދިޔައީ އެ މައްސަލަ ހައްލު ކުރުމަށް ކަމަށް ވެސް އޭނާ ވިދާޅުވި އެވެ.\nނަމަވެސް ގާނޫނު އަސާސީގައި މިހާރު އޮތް ގޮތަށް ޖޭއެސްސީގެ ކޮމްޕޮޒިޝަން އޮވެ، ކޯޓުތަކުގެ ބާރާއި ނުފޫޒު އޮތް ގޮތަށް އޮވެގެން ރާއްޖޭގެ ޝަރުއީ ނިޒާމު އިސްލާހެއް ނުކުރެވޭނެ ކަމަށް ވެސް އަލީ ވިދާޅުވި އެވެ.\n"މިވަގުތު އޮތް ފަރުވާ މިހާރު ދޭން ޖެހޭ އެއީ މިހާރު އޮތް ޖޭއެސްސީ ބޭނުންކޮށްގެން ފަރުވާ ހޯދުން. އެކަމަކު ކުރިޔަށް އޮތް މުސްތަގުބަލުގައި ކުރަންޖެހޭ ކަމަކީ ގާނޫނު އަސާސީ އިސްލާހު ކުރުން. އޭގެ ތެރޭގައި ޖޭއެސްސީގެ ކޮމްޕޮސިޝަން އަޅުގަނޑުމެން އިސްލާހު ކުރަން ޖެހޭ. މީގެ 10 އަހަރު ކުރިން އަޅުގަނޑު ބުނި ވާހަކަ މިއަދު އަޅުގަނޑު މަޖިލީހުގައި ތަކުރާރުކޮށް މި ބުނަނީ ޖޭއެސްސީގެ ކޮމްޕޮސިޝަން އަޅުގަނޑުމެން ބަދަލު ކުރަން ޖެހޭ. އެކަން ކުރަން ޖެހެނީ ގާނޫނު އަސާސީ ބަދަލުކޮށްގެން،" އަލީ ވިދާޅުވި އެވެ.\nޝަރުއީ ދާއިރާ އިސްލާހު ކުރުމުގެ ގޮތުން ގާނޫނުއަސާސީއަށް ގެންނަން ޖެހޭ ބަދަލުތަކުގެ ތެރޭގައި ސުޕްރީމް ކޯޓަށް ލިބިދީފައިވާ ސުމޯޓޯ ބާރު ނަގަން ޖެހޭ ކަމަށް އަލީ ވިދާޅުވި އެވެ.\nސުޕްރީމް ކޯޓުގެ ފަނޑިޔާރު އަބްދުﷲ ދީދީގެ މައްސަލަ ޖޭއެސްސީއިން ބަލަމުން އަންނަ އިރު އެ ކޮމިޝަނުން އަޅާފައިވާ ފިޔަވަޅަށް އަމަލު ކުރުން ފަސް ކުރުމަށް ސުޕްރީމް ކޯޓުން ނެރުނު ގާނޫނު އަސާސީއާ ހިލާފު ކަމަށާއި މުއައްސަސާތަކުގެ މަސައްކަތަށް ނުވަނުމަށް އެ ކޯޓަށް އިލްތިމާސް ކުރުމަށް ޖުޑިޝިއަލް ކޮމިޓީ އިން ވަނީ ނިންމައިފަ އެވެ. އެ މައްސަލާގައި ގޮތެއް މިއަދު މަޖިލީހުގެ ތަޅުމުން ވެސް ނިންމަވާނެ އެވެ.\nރައްޔިތުންގެ މަޖިލިސް ޖޭއެސްސީ އަލީ ހުސައިން


COVID-19: Budha dhuvas - Biruveri inzaareh dhinn dhuvahe! | ThePress\nކޮވިޑް-19: ބުދަ ދުވަސް - ބިރުވެރި އިންޒާރެއް ދިން ދުވަހެއް!\nދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ)ގެ އިސްވެރިޔާ ޑރ ޓެޑްރޯޒް އެޑަނޮމް ގެބްރިޔޭސޫސް/ފޮޓޯ: ޓްވިޓާ\nކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަން ނިމެން އަދި ދިގު ރާސްތާއެއް އެބަ އޮތް ކަމުގެ އިންޒާރު، ދުނިޔޭގެ ސިއްހަތު ޖަމިއްޔާ (ޑަބްލިއު.އެޗް.އޯ)ގެ އިސްވެރިޔާ ޑރ ޓެޑްރޯޒް އެޑަނޮމް ގެބްރިޔޭސޫސް އަނެއްކާވެސް ދެއްވައިފިއެވެ.\nޓެޑްރޯޒް މި އިންޒާރު ތަކުރާރު ކުރައްވާފައި ވާއިރު، މި ދަނޑިވަޅަކީ ދުނިޔޭގެ އެކި ކަންކޮޅުތަކުން ރެކޯޑް އަދަދަކަށް ކޮވިޑް-19ގެ ކޭސްތައް އިތުރުވެފައިވާ ދަނޑިވަޅެއްކަންވެސް ފާހަގަ ކުރަންޖެހެއެވެ.\nޑަބްލިއު.އެޗް.އޯއިން ބުނި ގޮތުގައި ފާއިތުވީ 24 ގަޑިއިރެއްހާއިރު ތެރޭގައި އެކަނިވެސް 106000 މީހަކު ބައްޔަށް ޕޮޒިޓިވް ވެގެން ރެކޯޑް ކޮށްފައިވާ ކަމަށެވެ. މިއީ ކޮވިޑް-19ގެ ބަލިމަޑުކަން ފެށުނު ފަހުން 1 ދުވަހާ މިހާ ގިނަ އަދަދެއްގެ ބަޔަކު ޕޮޒިޓިވްވި ދުވަސް ވެސްމެއެވެ.\nކަންމިހެން އޮތްއިރު ޑރ ޓެޑްރޯޒް ވަނީ ދަށް އަދި މެދު ފަންތީގެ އާމްދަނީ ލިބޭ ގައުމުތަކުގައި ބަލިމަޑުކަން އިތުރުވަމުންދާ ދިއުމާ މެދު ވަކިން އިތުރަށް ކަންބޮޑުވުން ފާޅުކުރައްވާފައެވެ.\nދުނިޔޭގެ އެކި ހިސާބުތަކުން ކޮވިޑް-19އަށް ޕޮޒިޓިވްވި މީހުންގެ އަދަދު މިހާރު ވަނީ5މިލިއަނަށްވުރެ މައްޗަށް އަރާފައެވެ. މި އަދަދު5މިލިއަނަށް އަރާފައި މިވަނީ،4މިލިއަނަށް އެރިތާ އެންމެ2ހަފުތާވެސް ނުވަނީހެވެ.\nކޮވިޑް-19 އަށް ޓެސްޓުކުރުން ބައެއް ގައުމުތަކުގައި އެކަށީގެންވާ މިންވަރެއްގައި ކުރިއަށް ނުގެންދާއިރު، ބަލިޖެހިފައިވާ މީހުންގެ ހަގީގީ އަދަދު މިއަށްވުރެވެސް އިތުރުވުން އެކަށީގެންވާކަމުގެ އިންޒާރު، ތަޖުރިބާކާރުން ގެންދަވަނީ ދެއްވަމުންނެވެ.\nއެއް ދުވަހާ ރެކޯޑް އަދަދަކަށް ކޭސް ރިޕޯޓްކުރިކަން ފާހަގަ ކުރައްވަމުން ޑރ ޓެޑްރޯޒް ވަނީ، މި ކޭސްތަކުގެ ތެރެއިން ގާތްގަނޑަކަށް3ބައިކުޅަ2ބައި ކޭސްތަކަކީ އެންމެ4ގައުމަކުން ރެކޯޑްކުރި ކޭސްތަކެއްކަން ފާހަގަ ކުރައްވާފައެވެ.\nކަންމިހެން އޮތް ނަމަވެސް، ބައެއް ގައުމުތަކުން މިހާރު ދަނީ ކޮވިޑް-19ގެ ކޮންޓްރޯލް ކުރުމަށް ފާއިތުވީ ދުވަސްތަކުގައި އަޅަމުންދިޔަ ހަރުކަށި ފިޔަވަޅުތަކަށް ދޫދިނުމުގެ މަސައްކަތް ކުރަމުންނެވެ.\nކޮވިޑް-19އަށް ފަރުވާއެއް އަދި ވެކްސިންއެއްވެސް ހޯދިފައި ނުވާއިރު، ބަލިން ދިފާއުވެވެން އޮތް އެންމެ ރައްކާތެރި ގޮތަކީ އިޖުތިމާއީ ގައިދުރުކަން ދެމެހެއްޓުމާ، ލޮކްޑައުންގެ އަމުރު ދެމެހެއްޓުމެވެ.


Nasheed Maran Jehey Kamah Gaboolu Kuraa Fuluhun Ai Sifain Eba Thibi: MP Mohamed Rasheed - Vaguthu\nނަޝީދު މަރަން ޖެހޭ ކަމަށް ގަބޫލު ކުރާ ފުލުހުންނާއި ސިފައިން އެބަ ތިބި: ބޯދިގު\nމައްޗަންގޯޅި އުތުރު ދާއިރާގެ މެންބަރު މުހައްމަދު ރަޝީދު، ބޯދިގު - ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އަވަހާރަކޮށްލަން ޖެހޭ ކަމަށް ގަބޫލު ކުރާ ފުލުހުންނާއި ސިފައިން އެބަ ތިބި ކަމަށް ރައްޔިތުންގެ މަޖިލީހުގެ މައްޗަންގޯޅި އުތުރު ދާއިރާގެ މެންބަރު މުހައްމަދު ރަޝީދު (ބޯދިގު) ތުހުމަތު ކުރައްވައިފިއެވެ.\nހަރުކަށި ވިސްނުން ފެތުރުން ހުއްޓާލަން ގޮވާލައި ގަލޮޅު ދެކުނު ދާއިރާގެ މެންބަރު މީކާއީލް އަހްމަދު ނަސީމް ހުށަހެޅުއްވި މައްސަލައިގެ ބަހުސްގައި މުހައްމަދު ރަޝީދު ވިދާޅުވީ ހަރުކަށި ވިސްނުން އިސްކޮށް ވަކި ބަޔަކު މަރަން ގޮވާ މީހުނާ މެދު އަޅަން ޖެހޭ ފިޔަވަޅުތައް މިހާރު ވެސް ގާނޫނުތަކުގައި އެބަހުރި ކަމަށެވެ.\nއިތުރު ގާނޫނީ އޮނިގަނޑުތައް އެކުލަވާލައި މަޖިލީހަށް ފޮނުވާ ވާހަކަ ދެކެވޭއިރު، މިހާރު ހުރި ގާނޫނުތަކުން ވެސް އަޅަން ޖެހޭ ފިޔަވަޅެއް އެޅިފައި ނުވާ ކަމަށް އޭނާ ވިދާޅުވިއެވެ. މުހައްމަދު ރަޝީދު ގަބޫލު ކުރައްވާ ގޮތުގައި އެ ކަމެއް އެ ގޮތުގައި ހިނގައި، މުއައްސަސާތައް ފެއިލްވެގެން ގޮސްފައި ވަނީ އެ ތަނުގައި މަސައްކަތް ކުރާ ބައެއް މީހުންގެ ވިސްނުން ވެސް އެ ގޮތުގައި ހުންނާތީއެވެ.\n"އަޅުގަނޑަށް ދިމާވެފަ އެބަ ހުރި، ސިފައިންގެ ބައެއް މީހުން ވެސް، ކޯސްޓްގާޑްގެ ބައެއް މީހުން ވެސް، ފުލުހުންގެ ބައެއް މީހުން ވެސް، އެބަ ބުނޭ، ރައީސް ނަޝީދަކީ މަރަން ޖެހޭ މީހެއް ކަމަށް،" ރައީސް ނަޝީދުގެ ވަރަށް އަރިސް މެންބަރެއް ކަމުގައިވާ މުހައްމަދު ރަޝީދު ވިދާޅުވިއެވެ.\nމުހައްމަދު ރަޝީދު ފާހަގަކުރެއްވި ގޮތުގައި، މިފަދަ ވިސްނުންތައް އުފެދޭ މައިގަނޑު މަރުކަޒަކީ ވެސް ޖަލުތަކެވެ. މަސްތުވަތާކެތީގެ މައްސައެއްގައި ޖަލަށްދާ ކުއްޖަކު ހުކުމް ތަންފީޒުކޮށް ނުކުންނައިރު ދީނީ އިލްމުވެރިއަކަށް ބަދަލުވެ ދީނުގެ ނަމުގައި ހަރުކަށި މާރާމާރީގެ ވިސްނުން ފަތުރަމުންދާ ކަމަށް އޭނާ ވިދާޅުވިއެވެ. މި ކަންކަން މި ހިސާބަށް ދަނީ މުއައްސަސާތަކުގައި ވެސް މި ވިސްނުމުގެ ބަޔަކު ތިބޭތީ ކަމަށް އޭނާ ވިދާޅުވިއެވެ.\n"މިހާރު މި ޖޯކެއް ނޫން، މީސް މީޑިއާގައި ހަމަ މަރަން ގޮވަނީ، ލޭއޮހޮރުވަން ގޮވަނީ، އިންޓެލިޖެންސްއަށް ވެސް އެނގޭ، އެނގިހުރެ މި ކަން ވާން ދޫކޮށްލާ ތިބޭ ބަޔަކު އެބަ ތިބި، އެ މީހުން ފުރަތަމަ ހައްޔަރު ކުރަންވީ، ހައްޔަރުނުކޮށް މި މައްސަލަތަކުގެ ތަހުގީގު ކުރިއަށް ދެވޭކަށް ނެތް،" މުހައްމަދު ރަޝީދު ވިދާޅުވިއެވެ.\nނަޝީދަށް ހަމަލާދީފައިވަނި މި މަހުގެ ހަވަނަ ދުވަހުގެ ރޭ އިރާކޮޅެވެ. އެއީ އެމަނިކުފާނު ދިރިއުޅުއްވާ ގ.ކެނެރީގެ ހުންނަ ނީލޯފަރުހިނގުމުން މަޖިދީ މަގަށް ނިކުމެވަޑައިގެން ކާރަށް އަރައިވަޑައިގަންނަވަން އުޅުއްވުމުގެ ތެރޭގައި އެތަނުގައި ހުރި ސައިކަލެއް ހަރުކޮށްފައި ހުރި އައިއީޑީއެއް ގޮއްވާލައިގެންނެވެ.\nހަމަލާއާ ގުޅިގެން ތިން މީހަކު ފުލުހުންގެ ބެލުމުގެ ދަށަށް ގެންގޮސް ބަންދުގެ މުއްދަތު ވަނީ ޖަހައިފައެވެ. ހަމަލާ ދީފައިވަނީ ދީނީ ހަރުކަށި ބަޔަކުކަމަށް ތުހުމަތު ކުރެވެއެވެ. މައްސަލައިގެ ތަހުގީގަށް ބައިނަލް އަގްވާމީ އެހީތެރިކަން ވެސް ދަނީ ހޯދަމުންނެވެ.\nޝީދަށް މި ހަމަލާގައި ގިނަ ޒަޚަމްތަކެއް ލިބިވަޑައިގެން އޭޑީކޭގައި ހަފުތާއެއްހާ ދުވަހު ފަރުވާދީ، އޮޕަރޭޝަންތަކެއް ވެސް ކުރަން ޖެހުނެވެ. އެމަނިކުފާނު މިހާރު ހުންނެވީ އިތުރު ފަރުވާއަށް ޖަރުމަން ވިލާތުގައެވެ.\nމެއި 18, 2021 12:52\nފިތުނަ ެުފައްދަން ވާހަކަ ނުދައްލާ ސާބިތު ކޮށްދޭންވީނުން.\nމެއި 18, 2021 12:57\n2008 ގަ މައުމޫން ވެރިކަމުން ދުރުކޮއް އަންނި އައް ވެރިކަން ލިބުނު. ދެންވެސް ރީތި ވެރިކަމެއް ކުރާކައް ނޭގުނު. ކޮންމެ ހުކުރުވިލޭރެޔަކު ޕާޓީ މީހުން އެއްކޮއް ބޮޑުޖަލްސާ ބާވަމުންގެންދިޔަ ލޮނު ޒިޔާރަތް ކޮޅުގަ. އޮންނަކަމަކީ މޑޕ ގެ ލީޑަރޝިޕް ޕޯޑިއަމް އައް އަރާ މައުމޫނައް ހަޖޫ ޖެހުމާ މީހުނައް މަލާމަތްކުރުން އެންމެފެންވަރުދައް ބަހުރުވައިން. މޑޕ ގެ އަންހެނުންތަކައް މަޖާވެގެން އަތްޖަހާފަ ހީގަނޭ ކިޔާކޮންމެހުތުރު އެއްޗަކައް. މޑޕ އިން ދިރުވާ ދަސްކޮއްދިނީ ގަދަރު ކަންޑުވަންށާ، ކިޔާނެކޮންމެ އެއްޗެއްކިޔޭނެކަމާ، އުޅޭނެހާ ގޮތަކައް އުޅެވޭނެކަމާ. އެއްބަޔެއްގެ ހިތުގަ އިންތިހާ އައް ނަފްރަތު އުފެފެމުންދިޔައި. މިޔަދު އޭގެނަތީޖާ މިފެންނަނީ ވަރައްވެސް ހިތިކޮއް. މިއަދު މޑޕ މީހުން ދެން ކިޔާނެ ކަމެއްނެތް ނަފްރަތް އުފެދޭ ވާހަކަ ނުދައްކާށެކޭ.\nމެއި 18, 2021 13:12\nދެން އެބަޔަކުގެ ނަން ބުނަން ލަދު ގަންނަނީތަ ތިމާމީހާގެ ސޯޓް ބޭލިދާނެތީ...\nމެއި 18, 2021 13:17\nޑްރަގް ސަޕްލައިކުރައްން އުޅޭ ސޮރުން މަޖިލީހައްވަދެ ކިޔޭނުކިޔޭ އެއްޗެއްވެސްނޭންގެދޯ.\nސިފައިންނާއި ފުލުހުންގެ ބޮލުގަ އި އިލްޒާމް އެޅުވުމަކުން އަދި މަގާމުގެ ވާޖިބު. ޢަދާކުރެވުނީއެއް ނޫން. ތިބުނާ ބައެއގެ ވަނަވަރު. ތިއިއްޒަތްތެރި މަޖިލީހަށް ހުށަހަޅައިގެން އެފަދަ މީހުން ވަޒީފާއިން ވަކުރަންވީނު ދޯ؟\nސަންތި މަރީގެ ދޮންބެ\nމެއި 18, 2021 13:20\n2024 އަންނަ އިރުވެސް ތިޔަ ކަމަކުން ނުނެއްޓިގެން ތެޅިބާލަން އުޅޭ ކިހާ ވަރުގަދަ ވެއްޖެ ކަމެއް ކެމްޕެއިން އޮތީ ތިޔަ ގޮތައް ދޯ؟\nއެތަކެއް އަހަރެއް ކުރީއްސުރެ އިންދާ ހެއްދާ ހެއްދިގަހުގަ އެޅި ހިތި މޭވާ އަރުތެރެއިން ދިރުވާ ނުލެވުނު.\nމެއި 18, 2021 15:04\nޢިނޑިޔާ ސިފައިން ގެނޭ ދެން ...\nމެއި 18, 2021 13:26\nކަލޭގެ ބޯދިގު ކަމުން ހުރިހާ ތަނެއް ފެނޭ ދޯ، ހަމަ އަހާލީ.\nޔޭސް ބަރާބަރު އައި ލައިކްދެޓް\nމެއި 18, 2021 13:30\nއޭ މިހިރަ ބޯދިގު ގަނޑާ.. ކަލޭ ހޭބަލިފުޅުވެލައްވައިގެން ކީއްވެގެންތޯ ފުލުހުންނާއި ސިފައިންގެ ގައިން ނުނެއްޓިގެން ތިޔައުޅުއްވަނީ..\nކުށުގެ ހިސްޓްރީއެއް ތިބޭފުޅާގެ އޮތުމަކީ ފުލުހުންނާއި ސިފައިންގެ މައްސަލެއް ނޫނޭ އިނގޭތޯ!\nމެއި 18, 2021 13:31\nމިހުރިހާކަމެއް އެނގިހުރެ ސިއްރިލުކޮށް ނަޝީދަށް އަނިޔާ ލުބުނުއިރު، މިކަލޭގެ ކޮބާ؟ ސިއްރުކުރުމަކީ ކުށެއްނޫންބާ؟ މީނަޔަށް ފިޔަވަޅުނާޅާ އާދައިގެ މީހަކު ދައްކާ މިފަދަވާހަކައަކަށް ފިުަވަޅުއެޅިގެން ނުވާނެ. މީނަގެ މައްސަލަ ބަލަންޖެހޭ.\nމެއި 18, 2021 13:32\nތިހާއެގެންޔާ އެ ަޔބަކުހޯދަންވީނު\nމެއި 18, 2021 13:36\nމި ދިވެހިރާއްޖެގަ ނަފުރަތު އުފައްދަނީ މީހުންގެ އަބުރުކަތިލަނީ ކޮންބައެއްތޯ އެވެ. ތިއޮތީ ފުރުސަތެއްލިބިފައެވެ.ދަޑިވަޅުގެ ބޭނުންހިފާ މިގައުމުގެ ރައްޔިތުން މިތިބަ އިސްލާމްދީން މިތާނިކަމެތިކޮއްލާށެވެ.އެކަންނުވާހާހިދަކު ތިބޭފުޅުންތިޔަގޮވެލިފަތިނުހުއްޓާނެެއެވެ.ތިޔަމަޖުލުހުގެ ޖަލްސާތަކަކީ އެންމެގިނައިން މީސްތަކުންގެ އަބުރު ކަތިލާ ތަނެވެ..\nމެއި 18, 2021 13:43\nރާއްޖޭގެ ޢެމް.ޕީ އަކަށް ވިއަސް ތަޢުލީމީގޮތުން ކުފޫ ހަމަނުވާކަން ދޭހަވޭ. ސިފައިންގެ ކަންކަން އަދި ސޯލްޖަރެއްގެ އިންޓެގްރިޓި އެނގިލައްވާ ބޭކަލުން މަޖްލިސްގަ ތިއްބަވާނެ. ޢައްސަވާ. ވީ ނެވަރ ތޯޓް އޮފް ކިލިން. ޙަސަނަށް ހީވާނެ އެންމެންވެސް އުޅެނީ ކެޔޮގަނޑު ކަނޑާލަން ކަމަށް.\nމެއި 18, 2021 14:11\n. .ކޮބާ ތިއޮއްއިގުނީނު އެވާހަ ކަ ދެއް ކި ޕޮލިހުންނާއި ސިފައިން އެންމެންގެ ބޮލުގައި އަޅުވާނެ ކަމެއްނެއް\nމެއި 18, 2021 14:34\nހާދަ ކަންކަން ދަނެއޭ މިހާރު. އިތުރު ބައެއް ނެތްތަ؟\nމެއި 18, 2021 14:36\nއެއް އިންސާނަކު އަނެއް އިންސާނާ މަރާކަށެއް ނުވެއް ޖެހޭނެ. އެއް އިންސާނެއްގެ ލޭ އަނެއް އިންސާނަކަށް ހުއްދަވެގެންނުވޭ.\nމެއި 18, 2021 14:41\nމިކަލޭގެ އަނެއްކާ ހަމައިގަތަ މިހުރީ އަމިއްލަޔަށް ފޭހި އިލޮށިގަނޑު އަ،ިއްލަ ލޮލަށް ހެރުނީމަ ހަޖަމުނުވެގެން މި ތެޅިބާލަނީ ޔާމީނުމަރަން ލޯންޗްގޮއްވާލިމީހުންކޮބާ؟ އެމީހުން ދޫކޮށްލީ ކޮންބައެއް؟ މުލިއާގޭކަިރީ ވެހިކަލެއްގަ އައިޑީ ހަރުކުރީކޮންބައެއް އެމީހުން ދޫކޮށްލީ ކޮން ބައެއް؟ ސުނައިޕަރު ގެނއީ ކޮންބައެއް؟ ސުނައިޕަރު ބަންދުން ދޫކޮށްލީ ކޮންބައެއް؟ މިކަންކަމަށް ފަނޑުކުރީ ކޮންބައެއް؟ މިމީހުންކޮބާ؟؟؟\nމެއި 18, 2021 15:00\nވަރަށް ސީރިއަސް ވާހަކައެއް ތިވަރުކަމެއް އެނގިހުރެ ނުއަންގާ ހުއްޓާ ޤައުމުގެ ވެރިކުރައްވާފައިވާ އަދި މިހާރުގެ މަޖުލީހުގެ ރައީސް ކުރަންމުންގެންދަވާ ބޭފުޅަކަށް މަރުގެ އެތިފަހަރެއް ކުރިމަތިވުމުން ތިކަމުގެ ފުރިހަމަ ޒިންމާ ނަގަންޖެހޭނެ\nމެއި 18, 2021 15:11\nކޮބާ މިނުވޭތަ ނަފްރަތުއުފައްދާ ވާހަކައަކައް މިކަހަލަ މީހުންނައް ފިޔަވަޅު އަޅަންވީ މކަލޭގެ ދައްކާ ވާހަކައިން މީ ގައުމީ ސަލާމަތައްހުރި ނުރައްކަލަކައް އެބަވޭ.\nމެއި 18, 2021 15:12\nމިނިވަންކަމޭކިޔާ ދީނާ ގައުމާ ފުލުހުންނާ ސިފައިންގެ ކަރާމާތް އަބުރަށް އަރައިގަންނަމުން ދިޔަ އިރު އެއީ ކުށެއްވާނޫން. ފުލުހުންނާ ސިފައިންގެ ގައިގާ ތަޅާނެ ކުދިން ނެރުމަށް ބުނުމާ އެކަން ކުރުމަށް ހިއްވަރުދިނުމަކީ ނިރުބަވެރި އަމަލެއް ނޫންބާ. ހަގީގީ ގައްދާރުންނަކީ ގައްދާރުވުމަށް ދަސްކޮށްދީ އެއީ މައްސަލައެއް ނޫންކަމަށް ޅަ ޒުވާން ސިކުނޑިތަކަށް ވިސްނައިދޭމީހުން.\nމެއި 18, 2021 15:13\nމިއީ ވ ބޮޑުމައްސަލައެއް. މިހުރިހާމައުލޫމާތެއް ހަމައެކަނި މިމީހުންނައް އެގޭސަބަބު ބަބު ބެލުމައް ދިވެހި ފުލުހުންނާއި ޖުޑިޝަރީގުޅިގެން މިމައްސަލަތައްބަލާ ނިންމަން އެބަޖެހޭ. ތިބުނާމީހުންގެ މައުލޫމާތު އަވަހަން ހާމަކުރަންވީނުންތޯ. ތިމީހުން ތިފަދަ މިޖިލިހެއްގަ ތިބެންޝަރުތު ފުރިހަމައެއްނުވޭ. އެއީ ތިމަޖިލިހުން ހަދާފަ ހުރިގާނޫނުތަކައް ބަލާއިރު ތިފަދަ މައުލޫމާތުތައް އަންގަންޖެހޭފަރާތައް ނާންގާ ސިއްރުކުރުމަކީ ކުށެއް ނޫންތޯ؟\nމެއި 18, 2021 15:14\nމެއި 18, 2021 15:15\nމިކަލޭގެ ހައްޔަރު ކުރޭ އެވަރު ކަމެއް ސިއްރުކުރީތީވެ\nމެއި 18, 2021 16:29\nއިއްޒަތާ މަތިވެރި ގަދަރު ދެވިގެންވާ ތަނަކަށް ވަކަރުގޭ ކުދިން ވެއްދުނީމަ ވާނީ މިހެން،ނަމުގެ ކުރިޔަށް އިއްޒަތް ކިޔަސް ޖަރުދަނާ ކަމެއް، އަހުލާގެއް ނެތް މިހާރުު ތިތާ އޮތީ ޖަންގަލީގެ އުސޫލު ބޮޑުއެތި ކުޑައެތި ކާ އުސޫލު ކަމެއް ނުވީމަ ހިމާރުހެން ހޭރެންވީ އެވަރިހަމަ ގޯހަސް، މާޒީން އިއާދަވެއޭ ބުނާ އުސޫލުން ހުޅު ޖެހިމީހާގެ ހާލުހެން ހީވަނީ،\nބޭފުޅާ ތިޔަހެން ބުނާ ބުނުމަކީ، ހާދަހާ ބޮޑު ހޭޓް ސްޕީޗެކޭ! ގައުމުގެ ސަލާމަތީ ބާރުތަކުގެ މުވައްޒަފުންނަށް ތިޔަ ފަދަ އިލްޒާމް ނާޅުވާ ތިބޭފުޅުންގެ ޖާހިލުކަމުގައި ތިބެބަލަ\nމެއި 18, 2021 17:43\nމިހުރިހާ ފިތުނައެއް ހެދިބޮޑުވެ އަދި ނކިމެގެންދަނީވެސް މަޖިލިސް ތެރެއިން.....\nމެއި 18, 2021 17:49\nޑެންމާކާ ޔަހޫދީން ގެ ލޯތްބައްޓަކާ ދިވެހީންނާ މުސްލިމުންގެ ނަފުރަތު ހޯދީ އަމިއްލަޔަށް. އަލިފުހާ.\nމެއި 18, 2021 20:55\nފުލުހުންނާ ސިފައިންނާ މެދު ނަފުރަތު ނުއުފައްދާ އަނގަ މައިތިރިކޮށްގެން ހުރޭ.\nމެއި 18, 2021 21:19\nލަދުން ބޯ ހަލާކެވެ. މަޖްލީހައް ކުރިމަތިލާއިރު ފެންވަރެއް ހުންނަން އެބަ ޖެހެ އެވެ.\nމެއި 20, 2021 01:22\nސޯޝަލް މީޑިއާގައި އިސްލާމްދީނަށް ފުރައްސާރަކޮށް މަލާމާތް ވެސް ކުރަނީ މިކަންވެސް ހުއްޓުވަން ޖެހޭ. އެއްކޮޅަށް ވާހަކަ ދައްކަން ނަހަދާ. ނައްޓާނެ އިނގޭ.


Mashvaraa thakugai, leaderun minivankuran amaazuhifaanan: MDP, Adhaalath | Mihaaru\nއެމްޑީޕީ އާއި އަދާލަތު ޕާޓީ ގުޅިގެން މިއަދު ބޭއްވި ޕްރެސް ކޮންފަރެންސްގައި ޝިފާޒާއި އަލީ ޒާހިރު ވާހަކަ ދައްކަވަނީ.\nމަޝްވަރާތަކުގައި ލީޑަރުން މިނިވަންކުރަން އަމާޒުހިފާނަން: އެމްޑީޕީ، އަދާލަތު\n27 ސެޕްޓެމްބަރ 2016 - 16:48 18 comments\nއެމްޑީޕީ އާއި އަދާލަތު ޕާޓީ ގުޅިގެން ބޭއްވި ޕްރެސް ކޮންފަރެންސެއްގައި އެމްޑީޕީގެ ނައިބު ރައީސް މުހައްމަދު ޝިފާޒް ވިދާޅުވީ ކޮމަންވެލްތު މިނިސްޓީރިއަލް އެކްޝަން ގުރޫޕް (ސީމެގް) ގެ ރަސްމީ އެޖެންޑާގައި ރާއްޖެ ހިމަނައި، އިސްލާހުކުރަން ހުށަހެޅި މުހިއްމު ކަންކަމުގެ ތެރޭގައި މަޝްވަރާކޮށްގެން ކަންކަމަށް ހައްލު ހޯދުން ހިމެނޭ ކަމަށެވެ. މަޝްވަރާކޮށްގެން، ސިޔާސީ ލީޑަރުން ޖަލުތަކުން ނެރެ، މިނިވަންކަމާ އެކު ސިޔާސީ މަސައްކަތުގައި އުޅޭވޭނެ މަގު ފަހިކޮށްދޭން ކޮމަންވެލްތުން ހުށަހަޅާފައިވާ ކަަމަށް ޝިފާޒް ވިދާޅުވި އެވެ.\n"ޖަލުގައި ސިޔާސީ ލީޑަރުން ނުހައްގުން ބަންދުކޮށްފައިވާ މައްސަލަ އާއި ނުހައްގުން ދައުވާކޮށް އެކިއެކި މަރުހަލާތަކުގައިވާ 1،700 މީހުން މިނިވަންކުރަން ބާރު އަޅާނެ ވާހަކަ މާކުރިން ވެސް ވާނީ ދަންނަވާފައި. މަޝްވަރާއެއްގައި މިކަންކަމަށް އަމާޒު ހިފާނަން،" އޭނާ ވިދާޅުވި އެވެ.\nކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލާގައި ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދަށް 13 އަހަރުގެ ޖަލު ހުކުމެއް އިއްވާފައިވާއިރު އަދާލަތު ޕާޓީގެ ރައީސަށް ވަނީ 12 އަހަރުގެ ހުކުމެއް އިއްވައިފަ އެވެ. އަދި ކުރީގެ ޑިފެންސް މިނިސްޓަރުގެ މައްޗަށް 11 އަހަރުގެ ހުކުމެއް ވަނީ އިއްވައިފަ އެވެ.\nޝިފާޒް ވިދާޅުވި ގޮތުގައި ސިޔާސީ ޕާޓީތަކުން ކަނޑައަޅާ މަންދޫބުންނަށް ރިޔާސީ އިންތިހާބުގައި ބައިވެރިވެވެން ޖެހޭނެ އެވެ. ލީޑަރުންނަށް ބައިވެރިވެވޭ މިނިވަން އިންސާފުވެރި އިންތިހާބެއް ބާއްވަން ވެސް މަޝްވަރާ އިން މަގުފަހިވާ ގޮތަށް ކަންކަން ހަމަޖައްސަން ވެސް މަސައްކަތް ކުރާނެ ކަމަށް އޭނާ ވިދާޅުވި އެވެ.\nމަނީ ލޯންޑެރިން އާއި ކޮރަޕްޝަނާ ގުޅޭ ބައިނަލްއަގުވާމީ ތަހުގީގެއް ހިންގުމާއި ރައްޔިތުންނަށް ގެއްލުވާލާފައިވާ ހިޔާލުފާޅުކުރުމާއި ނޫސްވެރިކަމުގެ މިނިވަންކަން ކަށަވަރުކުރަން ބާރުއަޅާނެ ކަމަށް ވެސް ޝިފާޒް ވިދާޅުވި އެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ މަޝްވަރާ ބައްޓަންކުރަން ޖެހޭ ގޮތް ވެސް ސީމެގުން މިފަހަރު ވަނީ ވަރަށް ސާފުކޮށް ބަޔާންކޮށްދީފައި ކަމަށެވެ. ހާއްސަގޮތެއްގައި މަޝްވަރާތަކަކީ ސަރުކާރަށް ވަގުތު ހޯދައިދޭން ދޭ ލައިސަންސެއް ނޫން ކަމަށާއި ނަތީޖާ ނެރެވެން ޖެހޭނެ ކަމަށް ސީމެގުން ބުނެފައިވާ ކަމަށް އަލީ ޒާހިރު ވިދާޅުވި އެވެ.\n"މި މަޝްވަރާތަކުގެ ނަތީޖާއެއްގެ ގޮތުން ރާއްޖޭގެ ހުރިހާ ސިޔާސީ ފަރާތްތަކަށް ސިޔާސީ މައިދާނުގައި ހަރަކާތްތެރިވުމުގެ ފުރުސަތު އޮންނަން ޖެހޭނެ ކަމާއި ހަމައެހެންމެ ރިޔާސީ ލީޑަރުންނަށް ވާދަކުރެވުމާއި މިހެން ގޮސް ވަރަށް ގިނަ ކަންކަމަށް މަގުފަހިވާގޮތަށް މަޝްވަރާކުރަން ސީމެގުން އެދިފައި ވަނީ،" އަލީ ޒާހިރު ވިދާޅުވި އެވެ.\nއޭނާ ވިދާޅުވި ގޮތުގައި ސަރުކާރާ އެކު މަޝްވަރާކުރަން އަދާލަތުން އޮތީ ތައްޔާރަށެވެ. އެހެން ފަހަރުތަކެކޭ ހިލާފަށް، ސަރުކާރުން އިހްލާސްތެރިކަމާ އެކު މަޝްވަރާ ކުރިއަށް ގެންދާނެ ކަމަށް އުއްމީދުކުރައްވާ ކަމަށް އޭނާ ވިދާޅުވި އެވެ.\n"ކޮމަންވެލްތު އެކަންޏެއް ނޫން. އދ. އިން މީޑިއޭޓްކުރި މަޝްވަރާ ކުރިއަށް ގެންދަން މި އޮތީ ގޮވާލާފައި. ކޮންމެ ފަހަރަކު ސަރުކާރުން ހީކޮށްގެން ނުވާނެ ކޮންމެވެސް ދަޅައެއް ދައްކައިގެން އިތުރު ދުވަސްތަކެއް ހޯދައި ރައްޔިތުންނަށް އަނިޔާވެރިވެ ކަންކަން ކުރުމުގެ ފުރުސަތު ލިބޭނެ ކަމަށް. އަބަދު އޮޅުވާލައިގެން ދޮގު ހަދައިގެން ސަރުކާރަކަށް ނުހިފެހެއްޓޭނެ،" އަލީ ޒާހިރު ވިދާޅުވި އެވެ.\nމަޝްވަރާތައް އަވަހަށް ފަށަން އެދި އެމްޑީޕީ އާއި އަދާލަތު ޕާޓީން ވަނީ ރައީސް އޮފީހަށް ސިޓީ ފޮނުވައިފަ އެވެ. އެކަމަކު މަޝްވަރާތަކުގައި ބައިވެރިވާނެ މަންދޫބުން ދެ ޕާޓީއަކުން ވެސް އަދި ކަނޑައެއް ނާޅަ އެވެ. ނަމަވެސް މަޝްވަރާގައި ބައިވެރިވާނެ ބޭފުޅުންގެ ނަންތައް ފޮނުވައި ދިނުމަށް އެމްޑީޕީ އާއި އަދާލަތު ޕާޓީގެ ކިބައިން ސަރުކާރުން މިހާރު ވަނީ އެދިފަ އެވެ.\nމަޝްވަރާތައް އަލުން މި ފަށަނީ ސީމެގުގެ ރަސްމީ އެޖެންޑާގައި ރާއްޖެ ހިމަނައި ދެން އިސްލާހު ނުވެއްޖެ ނަމަ ކޮމަންވެލްތުން ރާއްޖެ ސަސްޕެންޑް ކުރަން ވިސްނާނެ ކަމުގެ އިންޒާރު ދީ އަދި ރާއްޖޭގެ ސިޔާސީ ޕާޓީތަކުން މަޝްވަރާކޮށް ހައްލު ހޯދުމަށް އަންގާފައި ވަނިކޮށެވެ. އެއްވެސް ޝަރުތަކާ ނުލާ މަޝްވަރާގެ މޭޒު ދޮށަށް ދާން ސީމެގުން ވަނީ ސަރުކާރާއި އިދިކޮޅު ފަރާތްތަކަށް ވެސް ގޮވާލައިފަ އެވެ. ސިޔާސީ މަސްރަހު ފިނިކުރުމަށް މަޝްވަރާތައް ފެށީ މިދިޔަ އަަހަރު މެދު ތެރޭގަ އެވެ. އެކަމަކު، ޖަލަށް ހުކުމްކޮށްފައި ތިބި އިދިކޮޅު ލީޑަރުން މަޝްވަރާތަކުގެ ކުރިން ދޫކޮށްލަން އިދިކޮޅު ފަރާތްތަކުން ކުރި ޝަރުތައް ސަރުކާރުން އެއްބަސް ނުވުމުން މިހާތަނަށް އެ މަޝްވަރާތައް ފެށޭ ގޮތެއް ނުވެ އެވެ. އދ.ގެ މަންދޫބު ތަމްރަތު ސެމިއުލް ބައިވެރިވެވަޑައިގެން، އެކި ފަރާތްތަކާ ވަކިވަކިން ބައްދަލުކޮށް، މަޝްވަރާތައް ފަށަން މަސައްކަތް ކުރައްވާފައި ވިޔަސް، އެކަމުގައި އަލިމަގެއް ފެނިފައެއް ނުވެ އެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު އިދިކޮޅު ފަރާތްތައް އަދާލަތު ޕާޓީ ސިޔާސީ މަޝްވަރާތައް މޯލްޑިވްސް ޔުނައިޓެޑް އޮޕޮޒިޝަން ސީމެގް ކޮމަންވެލްތު ރާއްޖެ-ކޮމަންވެލްތު


ތޫނު އެއްޗަކުން ހަމަލާދީ މާލޭގައި މީހަކު މަރާލައިފި | Murders in Maldives\nތޫނު އެއްޗަކުން ހަމަލާދީ މާލޭގައި މީހަކު މަރާލައިފި\nރޭ މެންދަމު މާލޭގައި ހިންގި ގޭންގު މާރާމާރީއެއްގައި ޒުވާނަކު މަރާލައިފި އެވެ.\nއެއީ ކާކުކަން ފުލުުހުން އަދި ހާމައެއް ނުކުރެ އެވެ. ނަމަވެސް “ހަވީރަ” ށް އެނގިފައިވާ ގޮތުގައި އެ މާރާމާރީގައި މަރާލާފައިވަނީ ސ. މަރަދޫ، އަހްމަދު މަފާޒު، 28 އެވެ. އޭނާ އަކީ މަސްއޮޑި ގްރޫޕުގެ އިސް އެކަކެވެ.\nމަންޒަރު ފެނުނު ބައެއް މީހުން ބުނި ގޮތުގައި މަފާޒު (މަސްއޮޑި މަފާ) އަށް ދިން ހަމަލާ އާއި އޭނާ އަށް ލިބުނު ޒަހަމްތައް، ރައްޔިތުންގެ މަޖިލީހުގެ ކުރީގެ މެމްބަރު ޑރ. އަފްރާޝީމް އަލީ އަށް ދިން ހަމަލާތަކަށް ވުރެ ވަރުގަދަ އެވެ. އަދި ހުރި ޒަހަމް ވެސް މާ ބޮޑެވެ. ޑރ. އަފްރާޝީމް މަރުގެ ހާދިސާއަކީ މި ފަހަކަށް އައިސް އެންމެ ބޮޑަށް ޒަހަމްކޮށްލުމަށް ފަހު ރަހުމު ކުޑަ ގޮތަކަށް މަރާލި ހާދިސާ އަށް ވާނެ އެވެ.\n“މަފާޒުގެ ކަރު އޮތީ ވަރަށް ބޮޑަށް ބުރިކޮށްލާފައި. ކަރުގެ ކަނާތް ފަރާތުގައި ޒަހަމް ހުރީ ވަރަށް ދިގުކޮށް އަދި ވަރަށް ފުންކޮށް. ޒަހަމް ހުރީ ވަރަށް ފުޅާކޮށް. އެ ތަނުގެ ދިގުމިނުގައި މިހާކަންހާ ވަރު ހުންނާނެ،” ނަން ނުޖަހަން ޝަރުތުކޮށް “ހަވީރާ” ވާހަކަ ދެއްކި މީހާގެ އަތްތިލަ ދައްކާލަމުން އޭނާ ބުންޏެވެ. އަތްތިލަ ދައްކާލީ މަފާޒުގެ ކަރުގައި ހުރި ޒަހަމްގެ ދިގުމުން ބުނެދިނުމުގެ ގޮތުންނެވެ.\nމަފާޒުގެ ކަނާތް ފަރާތުގެ ކޮނޑުމަތީގަ އާއި ކަނާތު އަތުގައި ވެސް ފުން ޒަހަމެއް ހުރި ކަމަށާއި ކަރުގެ އިތުރުން އެ ދެ ތަން ފަހަން ޖެހުނު ކަމަށް އޭނާ ބުންޏެވެ. އޭގެ އިތުރުން އޭނާގެ ބޮލުގެ ނާށިގަނޑު އޮތީ ވަރަށް ބޮޑަށް ޗިސްކޮށްލާފައި ކަމަށާއި ހަށިގަނޑުގެ އެހެން ތަންތަނުގައި ވެސް އެކިވަރުގެ ޒަހަމް ހުރި ކަމަށް މަންޒަރު ފެނުނު އެ މީހާ ބުންޏެވެ.\nމި މާރާމާރީ ހިންގައި މަފާޒު މަރާލީ މަސްއޮޑިގެ ހުންނަ ހުސްނުހީނާ މަގުގައި، އަލޯރާ ފަރުނީޗަރު ކައިރިންނެވެ. ރޭ މެންދަމު 1:45 ހާއިރު އޭނާ އޭޑީކޭ ހޮސްޕިޓަލަށް ގެންދިޔަ އިރު ވެސް އޮތީ މަރުވެފައި ކަމަށް “ހަވީރާ” ވާހަކަ ދެއްކި ބައެއް މީހުން ބުންޏެވެ.\nމަންޒަރު ފެނުނު އެހެން ބައެއް މީހުން ބުނި ގޮތުގައި މަފާޒަށް ހަމަލާ ދިނީ ހަތަރު ސައިކަލެއްގައި ދިޔަ އަށެއްކަ މީހުންގެ ގްރޫޕަކުންނެވެ. އެއީ ވެސް މާލޭގެ ގޭންގަކަށް ނިސްބަތްވާ ބައެކެވެ. އެ ގްރޫޕް އަންނަ ތަން ފެނުމުން މަސްއޮޑިގެ ކައިރީ ތިބި ބައެއް ޒުވާނުން މަސްއޮޑިގެ އަށް ވަން ކަމަށާއި އޭރު މަފާޒު ހުރީ އެ ގޭގައި ހުންނަ ގަރާޖް ކުރިމަތީގައި ކަމަށްވެ އެވެ.\n“އެ މީހުން ގެއަށް ވަދެ ދޮރު ލެއްޕުމުން މަސްއޮޑީގޭގެ ދޮރު ވެސް ހަލާކުކޮށްލި، މިހިރަ ގުދަނުގެ [މަސްއޮޑިގޭގައި ހުރި ގުދަނެއް] ދޮރުތައް ވައްޓާލި. އަދި މި ފިހާރަައިގެ ދޮރު ވެސް ފުނޑާލި،” މަންޒަރު ފެނުނު މީހާ ބުންޏެވެ.\n“އެ މީހުންނަށް މަފާޒު ފެނުމުން މަފާޒަށް ހަމަލާ ދިނީ. އެ މީހުން އަތްދަށުން ރެކެން މަފާޒު ވެސް ދުވަނިކޮށް އަތުލީ ވެސް.”\nއޭނާ ކިޔައިދިން ގޮތުގައި ހަމަލާ ދިން މީހުން ތިބީ މޫނު ވެސް ނިވާނުކޮށެވެ.\nޒަހަމްކޮށްލުމަށް ފަހު މަފާޒު ބިން މައްޗަށް ވެއްޓިފައި އޮތްވައި އޭނާ ނަގައިގެން އޭޑީކޭ ހޮސްޕިޓަލަށް ގެންދިޔައީ ފުލުހަކާއި މަސްއޮޑިގޭ ސަރަހައްދުގެ މީހުން ވެގެން ކަން “ހަވީރަށް” އެނގިފައިވެ އެވެ.\nމި މައްސަލައާ ގުޅޭ ގޮތުން ފުލުހުން ހަމައެކަނި ބުނީ މައްސަލަ ތަހްގީގު ކުރަމުން އަންނަ ކަމަށެވެ. މި މައްސަލާއާ ގުޅިގެން ބަޔަކު ހައްޔަރު ކުރި ކަމަށް ނުވަތަ ހައްޔަރު ނުކުރާ ކަމަށް ވެސް ފުލުހުން ނުބުނެ އެވެ.


vnews - Vote sahhakamah buni PPM ge activistaku vazeefaain vakikoffi\nއެމްޕީއެލްގެ ވަޒީފާއިން ވަކިކުރި ފަރީޝާ\nމިފަހަރުގެ ވޯޓު ސައްހަކަމަށް ފޭސްބުކްގައި ލިޔުނު ޕީޕީއެމްގެ އެކްޓިވިސްޓަކު މޯލްޑިވްސް ޕޯޓްސް ލިމިޓެޑްގެ ވަޒީފާއިން މިއަދު ވަކިކޮށްފިއެވެ.\nއެމްޕީއެލްގެ އެސިސްޓަންޓް އެޑްމިނިސްޓްރޭޓިވް އޮފިސަރުގެ މަގާމުން ސ.މީދޫ ވާދޫގެ މަރިޔަމް ފަރީޝާ ވަކިކުރިކަން އަންގައި އެމްޕީއެލްގެ ސީއީއޯ އަބްދުއްރައްޒާގު ހަލީމު ސޮއިކުރައްވައި ފޮނުއްވި ސިޓީގައިވާ ގޮތުން ފަރީޝާ ވަކިކުރީ ސޯޝަލް މީޑިއާގައި ހަގީގަތާ ޚިލާފު ވާހަކަ ފަތުރަމުންދާތީއެވެ. ވަޒީފާގައި ބަހައްޓައިފިނަމަ ތަނުގެ ކަސްޓަމަރުންނާއި މުވައްޒަފުންގެ މަސްލަހަތު ގެއްލިދާނެތީއެވެ.\nސޯޝަލް މީޑިއާގައި ހަގީގަތާ ޚިލާފު ވާހަކަ ފަތުރަނީއޭ ބުނެފައިވަނީ ރިޔާސީ އިންތިޚާބު ބާތިލުކުރުމަށް ރައީސް ޔާމީނު ސުޕްރީމްކޯޓަށް ހުށަހަޅުއްވާފައިވާ މައްސަލަޔާ ގުޅިގެން ރައީސް ޔާމީނުގެ ދައުވާ ސައްހަ ނޫންކަމަށް ފޭސްބުކްގައި ފަރީޝާ ލިޔުމުންނެވެ. ފަރީޝާ ބުނެފައިވަނީ އޭނާއަކީވެސް ވޯޓުފޮށްޓެއްގެ ކައިރީގައި ހަރަކާތްތެރިވި ޕީޕީއެމްގެ މޮނިޓަރެއް ކަމަށާއި ރައީސް ޔާމީނު އެވިދާޅުވާ ޒާތުގެ އެއްވެސް ކަމެއް ހިނގާފައި ނުވާ ކަމަށެވެ. ވޯޓުގެ ނަތީޖާ ސައްހަ ކަމުގައެވެ.\nވޯޓުގެ ނަތީޖާ ސައްހަ ކަމަށް ބުނެގެން އެމްޕީއެލްގެ ވަޒީފާއިން މިއަދު ވަކިކުރި މަރިޔަމް ފަރީޝާއަކީ ފާއިތުވި ހަތަރު އަހަރު ރައީސް ޔާމީނުގެ ސަރުކާރު ދިފާއުކޮށްފައި ވަރަށް ބުރަކޮށް ސޯޝަލް މީޑިއާގައި ހަރަކާތްތެރިވަމުންއައި ޒުވާނެކެވެ. އަދި ފަރީޝާގެ މަންމަޔާއި އާއިލާގެ ވަރަށް ގިނަ މީހުންނަކީ ރައީސް ޔާމީނުގެ ކެމްޕޭނުގައި ވަރަށް ބުރަކޮށް މަސައްކަތްކޮށްދީ ޔާމީނަށް ވޯޓުވެސް ދީފައިވާ ޕީޕީއެމްގެ އެކްޓިވިސްޓުންނެވެ.


Ambulance Lassvumun, Anhenaku Magumacchah Vihaifi - Vaguthu\nއެމްބިއުލާންސް ލަސްވުމުން، އަންހެނަކު މަގުމައްޗަށް ވިހައިފި\n7 މަސް ކުރިން ( ޖޫން 12, 2018 )\nއިންޑިއާގެ ރަޖަސްތާނުގައި އަންހެނަކު މަގުމަތީގައި ވިހައިފިއެވެ. މި އަންހެން މީހާ މަގުމަތީގައި ވިހަން މަޖުބޫރުވީ އެމްބިއުލާންސް އައުން ލަސްވުމާއި ގުޅިގެންނެވެ.\nނަނުދީ ނަމަކަށް ކިޔާ އެ އަންހެން މީހާ ބަނޑުގައި ރިއްސާތީ އޭނާގެ ފިރިމީހާ ބަދްރިދާލް މަސައްކަތް ކުރީ އޭނާގެ ބައިސްކަލުގައި އަބިމީހާ ހޮސްޕިޓަލަށް ގެންދެވޭތޯއެވެ. އެހެން ނަމަވެސް މާ ދުރަށް އެ ދެމަފިރިންނަށް ނުދެވުނެވެ. ނަނުދީގެ ބަނޑުގައި މާބޮޑަށް ރިއްސަން ފެށުމުން މީހުން އެންމެ ފަހުން ގުޅީ އެމްބިއުލާންސްއަށެވެ.\nއެމްބިއުލާންސް އައުން މާބޮޑަށް ލަސްވެ އެންމެ ފަހުން ނަނުދީ ވިހަން ޖެހުނީ މަގުމައްޗަށެވެ. އޭނާ ވިހެއުމަށް މަގުމަތިން ދިޔަ އަންހެނުންތަކެއް އެހީވިއެވެ. އިންޑިއާގެ ރިޕޯޓްތައް ބުނާގޮތުގައި، އެމްބިއުލާންސް އަންނަންދެން ނަނުދީ އާއި އޭނާގެ ދަރިފުޅު އޮންނަން ޖެހުނީ މަގުަމަތީގައެވެ. އޭނާ އެތަނުގައި 30 ވަރަކަށް މިނިޓް ވަންދެން އޮންނަން ޖެހުނުކަމަށް ރިޕޯޓްތައް ބުނެއެވެ.\nމި މައްސަލާގައި ހޮސްޕިޓަލުން ދެއްކީ އެހެން ވާހަކައެކެވެ. އެ ހޮސްޕިޓަލުން ބުނީ، އެ އަންހެން މީހާ ޑޮކްޓަރަށް ދެއްކުމަށް ހޮސްޕިޓަަލަށް ދިޔައީ ޖޫން ހަތެއްގައި ކަމަށާއި، ޖޫން އަށެއްގައި އެ އަންހެން މީހާ ގާތުގައި ހޮސްޕިޓަލްގައި އެޑްމިޓް ވުމަށް އެއްޗެހި ހިފައިގެން އައުމަށް އެދުނު ކަމަށެެވެ.\nއެހެން ނަމަވެސް ނަނުދީ އެ ތާރީޚަށް ހޮސްޕިޓަލަށް ގޮސްފައިނުވާއިރު، އޭނާ ބަނޑުގުައި ރިއްސަން ފެށީ ތާރީހު ފަހަނައަޅައި ދިޔަތާ ދެދުވަސް ފަހުން ކަމަށެވެ. އެހެންކަމުން އެކަމުގެ ޒިންމާ ހޮސްޕިޓަލުން ނަގަންޖެހޭ ސަބަބެއް ނެތް ކަމަށް އެ ހޮސްޕިޓަލުން ވަނީ ބުނެފައެވެ.\nހަށިގަނޑުގައި ގަސް ހެދިފައި ހުރި މީހާ އަދިވެސް ރަނގަޅެއް ނުވޭ!\n3 ދުވަސް ކުރިން 19


Iraq ge mussandikan Rayyithunnaa hama akah nudhey\nއިރާގުގެ މުއްސަނދިކަން ރައްޔިތުންނާ ހަމައަކަށް ނުދޭ\nއިރާގުގެ ސަރުކާރާ ދެކޮޅަށް ކުރާ މުޒާހަރާ ކުރަނީ: އެ މުޒާހަރާތަކުގައި އިރާގުގެ މުއްސަނދިކަން ރައްޔިތުންނަށް ހަމައަކަށް ނުދާ ކަމަށް ބުނޭ\nދުނިޔޭގެ ހަތަރު ވަނައަށް އެންމެ ގިނައިން ތެޔޮ އެކްސްޕޯޓް ކުރާ ގައުމަކީ އިރާގް ކަމަށްވާއިރު، އޭގެ މުއްސަދިކަން ގައުމާއި އެ ގައުމުގެ ރައްޔިތުންނާ ހަމައަށް ނުފޯރާ ކަމަށް އިރާގުގެ ސަރުކާރާ ދެކޮޅަށް މުޒާހަރާކުރާ ބައިވެރިން ބުނެފި އެވެ.\nއިރާގުގެ ސަރުކާރާ ދެކޮޅަށް ކުރާ މުޒާހަރާތަކުގައި މިހާތަނަށް 100 އަށްވުރެ ގިނަ މީހުން މަރުވެފައިވާއިރު އެ އަދަދާއި އެއްވަރަށް މީހުން ވަނީ ޒަހަމްވެސް ވެފަ އެވެ. އިރާގުގައި 40 މިލިއަނަށްވުރެ ގިނަ މީހުން އުޅޭއިރު ބޮލެއްގެ މައްޗަށް ޖެހޭ އާމްދަނީ އަކީ އެންމެ ހަ ޑޮލަރެވެ.\nއިރާގުގެ އިގްތިސޯދު ހަލާކުވެފައި ވަނީ ހައްދު ފަހަނާ އަޅާގައިވާ ނުރައްކާތެރި ޓެރަރިސްޓް ޖަމާއަތެއް ކަމަށްވާ އައިއެސްއާ ހަނގުރާމަ ކުރުމުގެ ބޭނުމުގައި ބޮޑު ބަޖެޓެއް އަސްކަރިއްޔާއަށް ދިނުމުންނެވެ. މި ހަނގުރާމައިގައި އިރާގުގެ އިންފްރާސްޓްރަކްޗާތައް ވަނީ ބިމާ ހަމަވެފަ އެވެ.\nމުޒާހަރާގެ ބައިވެރިން ގަބޫލު ކުރާ ގޮތުގައި ގައުމަށް ލިބޭ އާންމުދަނީ ރައްޔިތުންނާ ހަމައަށް ނުފޯރައިގެން އުޅެނީ ސަރުކާރުގެ ތެރޭގައި ބައި އަޅަމުންދާ ކޮރަޕްޝަންގެ ސަބަބުންނެވެ. މުޒާހަރާ ކުރަން ފެށީ ވެސް ސަރުކާރު ތެރޭގައި ކޮރަޕްޝަންގެ އަމަލުތައް އާންމުވެ އެކަމާ އަޅާލާނެ ފަރާތެއް ނެތުމުގެ ސަބަބުން ކަމަށް މުޒާހަރާގެ ކަންކަމުގައި އިސްކޮށް އުޅޭ ފަރާތްތަކުން ވަނީ ބުނެ އެވެ.\nއިރާގު މެދު އިރުމަތި\nރައީސީއާ އީރާގުގެ ބޮޑުވަޒީރު ބައްދަލު ކުރައްވައިފި\nސައުދީ-އީރާން މަޝްވަރާތައް ބަޣުދާދުގައި ކުރިއަށް\nޔޫއޭއީގެ އެއާބޭސްތަކުން އިޓަލީ ބޭރުވާން އަންގައިފި


Noosverikamuge minivanakamah Rilwan aa Yamin ah insaafu hodhaidheynan: Raees Salih\nބްލޮގަރު ޔާމީން ރަޝީދުގެ މަރަށް ދެ އަހަރު ފުރުމާ ގުޅިގެން އޭނާ އަށް އިންސާފު ހޯދަން ގޮވާލާ ބޭއްވި ހިނގާލުމުގައި ރަައީސް ސާލިހު: ފައިލް ފޮޓޮ މިހާރު\nނޫސްވެރިކަން މިނިވަން ކުރުމަށް ރިލްވާނާއި ޔާމީނަށް އިންސާފު ހޯދައިދޭނަން: ރައީސް ސާލިހު\nނޫސްވެރިކަމުގެ މިނިވަންކަމަށް މި ކުރާ މަސައްކަތުގެ އެންމެ މުހިންމު އެއްބަޔަކީ، ވީނުވީއެއް ނޭނގި ގެއްލުވައިލާފައިވާ، މިނިވަން ނޫހުގެ ނޫސްވެރިޔާ އަޙްމަދު ރިލްވާނާއި، ވަރަށް އިހާނެތި ގޮތަކަށް މަރާލާފައިވާ، އިންޓަރނެޓް ބްލޮގަރ ޔާމީން ރަޝީދުގެ ޢާއިލާއަށް އިންސާފު ހޯދައިދިނުންކަމަށް ރައީސުލް ޖުމްހޫރިއްޔާ އިބްރަހިމް މުހައްމަދު ސާލިހު ވިދާޅުވެއްޖެއެވެ.\n"ވާލްޑް ޕްރެސް ފްރީޑަމް ޑޭ" ނުވަތަ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި ރައީސް ސާލިހު ވިދާޅުވީ، ޔާމީނާއި ރިލްވާނުގެ އާއިލާއަށް އިންސާފުހޯދައި ދިނުމަށް މި ސަރުކާރުން ފަށާފައިވާ މަސައްކަތް ހުއްޓުމެއްނެތި، ކުރިއަށްދާނެކަމަށެވެ. އެ ދެ ޒުވާނުންގެ މަސައްކަތް ރަމްޒުކޮށްދެނީ، ހިޔާލު ފާޅުކުރުމުގެ މިނިވަންކަމުގެ މުހިންމު ކަމެވެ.\n"ޒަމާނުއްސުރެ ރާއްޖޭގައި ދަމަހައްޓަމުން އައި ސަޤާފަތަކީ، ނޫސްވެރިކަމުގެ މިނިވަންކަމުގެ ލަގަން ސަރުކާރުގެ މުށުތެރޭގައި ބޭއްވުމެވެ. މި ސަރުކާރު ފެށުނުއިރުވެސް، ޚިޔާލު ފާޅުކުރުމާއި ނޫސްވެރިކަމުގެ މިނިވަންކަން އޮތީ، [އަބުރު ރައްކާތެރި ކުރުމާއި ޚިޔާލު ފާޅުކުރުމުގެ ޤާނޫނު]ގެ ވަކިތަކުން ހިފަހައްޓައި، ކަސްތޮޅު އަޅުވައިފައެވެ. ނަމަވެސް ފެންނަން އޮތް ޙަޤީޤަތަކީ، އެކަން އެގޮތަށް ކުރުމުން، ރާއްޖެއަށް ލިބުނު މޮޅެއް، އަދި ސަރުކާރަށް ލިބުނު ފައިދާއެއް ނެތް ކަމެވެ." ރައީސްް ސާލިހު ވިދާޅުވިއެވެ.\nރައީސްްގެ ހިތާބުގައި ވިދާޅުވީ ސަރުކާރުގެ ކަންކަމަށް ފާޑުކިޔުމުގެ ދޮރު ބަންދުކުރުމުން، މުޅި ދައުލަތް ހިންގުމުގެ ނިޒާމު ބޮއްސުންލައި، ކޮރަޕްޝަނާއި ފަސާދަ ޢާންމުވިކަމަށެވެ. ދައުލަތުގެ މުދަލާއި ފައިސާއިން ވައްކަން ކުރުމާއި ހިޔާނާތްތެރިވުން އިންތިހާއަށް އިތުރުވެގެންދިޔައެވެ. ނަތީޖާއަކަށްވީ، ވާރލްޑް ޕްރެސް ފްރީޑަމް އިންޑެކްސްގައި ރާއްޖެ އަހަރުން އަހަރަށް ދަށަށް ގޮސް، މިދިޔަ 2018 ވަނަ އަހަރު ނިމުނުއިރު، އެ އިންޑެކްސްގެ 120 ވަނައަށް ރާއްޖެ ވެއްޓުންކަމަށެވެ.\nނޫސްވެރިކަން ޔާމިން ރަޝީދު ރިލްވާން ރައީސް އޮފީސް\nމިނިވަން ވެއްޖެތޯ؟ ސަރުކާރަށް ސަނާކިޔުން އެކަނި މީޑިއާގެ ރޯލަކީ. ސަރުކާރަށް5މަސް ވީއިރު ބޯހިޔާ ވަހިކަން ހައްލުނުކޮށްދެވޭ. އަސާސީ އަދި ސިއްހީ ދާއިރާއަށް ހައްލެ ނުލިބޭ. ޕްލޭނެއްވެސް އަދި ނެތް. ހާމަ ކޮށްފައި ނެތް. ހުސް ވާހަކަ. ހިލޭ އެހީގެ ގޮތުގައި ލިބުނު ކަމަށް ބުނާ ފައިސާ ފިނޭންސުން ފެންނާކަށް ނެތް. އަގުހެޔޮ ކުރި ކަރަންޓު ބިލު ވީ ބޮޑު. ކޮންސްޓްރަކްޝަން ސިނާއަތް ހުއްޓުމަކަށް. ދައުލަތުން އިތުރު މަޝްރޫއުތަކެއް ނުފެށޭ. ހިނގާ މަސައްކަތްތައް ލަސްވުމާއި ހުއްޓުމަކަށް. ރައީސް ބުނާ ބަސް ދެކޮޅު ނުޖެހޭ. ގެއްލުންވާ ކަމަށް ބުނީ ކުންފުނިތަކުން ރެކޯޑު ޕްރޮފިޓް.6މަހުގެ ޗުއްޓީ ވިހެއުމުން ދޭން ބުނި އިރު، ދައުލަތާއި ކުންފުނިތަކަށް ވާ ގެއްލުން ފޫބައްދާނެ ފޯމިއުލާއެއް ނެތް. ޔޫތް ސިޓީ އެމެރިކާގެ "އޭރިއާ51" އަށް ވެއްޖެ. އެތަނަށް ވަދެވީ މީހެއް މީޑިއާއެއް ނެތް. މީގެން އެއްވެސް ވާހަކައެއް މީޑިއާތަކުން ތަފްސީލުކޮށްދެވުނުތޯ؟ ރައިސާއި ސުވާލުކޮށްލާ ޖަވާބު ހޯދާލަން ކެރުނުތޯ؟ ނުލިބުނުވާހަކަވެސް ނުލިޔެވޭ.\nރައީސް އަބަދު އެއްވާހަކައެއް ކުރެވުނު ކަމެއް ނެއް ބޯ ހަލާކު\n5 އަހަރު ވާ އިރު ވެސް ތިހެން ކިޔާލަ ކިޔާލަ ކަންނޭގެ ހުންނާނީ. ކޮމިޝަން ހަދައިގެން އަންހެނުންގެ ޅިޔަނު ސީޕީ އަށް ލައިގެން ކީއްތަ ތި ކުރަނީ ގައިމުން6ހަމަސް ވާއިރު ވީ ކަމެއް ހަރާމް


MDP: abadhu ves namoonaa dhakkaa party eh!\nއެމްޑީޕީ: އަބަދު ވެސް ނަމޫނާ ދައްކާ ޕާޓީއެއް!\nމަޖިލީހުގައި ވެސް ވަނީ ނަމޫނާ ދައްކާފައި\nކ. މާލެ6މާރޗް 2019 | ބުދަ 18:54 5,854\nއެމްޑީޕީން ބޭއްވި ކެމްޕެއިން ހަރަކާތެއްގެ ތެރެއިން - އޭއެފްޕީ\nއަހަރުތަކެއް ވަންދެން ދިގު ދެމިގެން ދިޔަ ވެރިކަމެއް ބަދަލުކުރުމުގައި މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އިން ކުރި ދަތުރު ވެސް އެއީ ތާރީހީ ދަތުރެކެވެ. ދިވެހިންނަށް ޑިމޮކްރަސީގެ ހާށަވިޔަނި ދަސްކޮށްދިނީ އެމްޑީޕީންނެވެ. މިހާރު ސިޔާސީ މައިދާނުގައި ބޭނުންކުރާ ތަފާތު ސިޔާސަތުތައް ދިވެހިންނަށް ތައާރަފް ކޮށްދިނީ އެމްޑީޕީއެވެ. ސިޔާސީ ބަހުރުވަ އާއި އިންތިހާބުތައް ކާމިޔާބުކުރުމުގައި ވައުދުވާން ދަސްކޮށްދިނީ ވެސް އެމްޑީޕީއެވެ. މިހެން ގޮސް ސިޔާސީ އެތައް ކަމެއްގައި ފުރަތަމަ ލަގަބު ލިބެނީ އެމްޑީޕީއަށެވެ.\nރައްޔިތުންގެ މަޖިލީހުގެ އިންތިހާބު ބޯމަތިވަމުން އަންނަ އިރު ޕާޓީތަކުން އެ ޕާޓީތަކުގެ ކެންޑިޑޭޓުން ރައްޔިތުންނަށް ވިއްކުމަށްޓަކައި ދަނީ ގިނަ ގުނަ މަސައްކަތްތަކެއް ކުރަމުންނެވެ. އެ ގޮތުން އެ ކެންޑިޑޭޓެއްގެ ހުރި މޮޅުކަމާއި އެ ކެންޑިޑޭޓަކު ހޮވިއްޖެ ނަމަ ކުރާނެ ކަންކަމާއި މިހެން ގޮސް ނުފެއްދޭހާ ނަދުރެއް ދަނީ ބުނަމުންނެވެ. ސަރުކާރާ އިދިކޮޅުގައި ތިބި ފަރާތްތައް ތަމްސީލްކުރާ ބައެއް ކެންޑިޑޭޓުން ވެސް ބޮޑެތި މަޝްރޫއުތައް ހިންގާނެ ކަމުގެ ވައުދުތައް ދަނީ ވަމުންނެވެ. ރަށުގެ ތަރައްގީގެ ބޮޑެތި މަޝްރޫއުތަކުގެ ވާހަކަތައް ދަނީ ދައްކަމުންނެވެ. އެއީ ބަޖެޓުގައި ހިމަނައިގެން ނޫނީ ނުވާ ވަރުގެ ކަންކަމެވެ. އަދި އެއީ މިހާރު އޮތް ސަރުކާރުން ބޭނުން ވެގެން ނޫނީ ނުވާ ވަރުގެ ބޮޑެތި މަޝްރޫއުތަކެވެ. ތާއީދު ހޯދުމަށްޓަކައި ދެއްކުނު ވާހަކައެއް ދައްކަނީއެވެ. މިކަމުގައި ވެސް އެމްޑީޕީ ތަފާތެވެ.\nއެމްޑީޕީން މަޖިލީހުގެ މެޖޯރިޓީ ނެގުމަށް ވިއްކަނީ އެ ޕާޓީގެ ކެންޑިޑޭޓުން އެކަންޏެއް ނޫނެވެ. އެ ޕާޓީން ރައްޔިތުންނަށް ވިއްކަނީ އެ ޕާޓީގެ ސިޔާސަތުތަކެވެ. ގާނޫނު ހަދާ މަޖިލީހަކަށް ވާތީ، ތަރައްގީ އަށް ވާސިލުވުމަށް ބޭނުންވާ ކަންކަމަށް މަގުފަހިވާނެ ގާނޫނުތައް ބައްޓަންކުރާނެ ގޮތުގެ ތަސައްވުރެވެ. އެމްޑީޕީގެ ކެންޑިޑޭޓުން މަޖިލީހަށް ވަންނާނީ ވެސް އިގްތިސާދީ، އިޖުތިމާއީ، ސަގާފަތާއި ތަރިކަ އާއި އިންސާނީ ތަރައްގީ އާއި ފަރުދިއްޔަތާ ގުޅިފައިވާ ބިލްތަކަކާ އެކުގައެވެ. އެ މެންބަރަކު ހޮވޭ ދާއިރާގެ ތަރައްގީގެ ވާހަކަތައް ގެންނާނީ ގައުމީ ބިލްތަކެއްގެ ތެރެއިންނެވެ. އެހެންކަމުން މަޖިލީހުގެ ކެމްޕެއިންގައި ވެސް ވަކިވަކި ކެންޑިޑޭޓުން ވިއްކުމުގެ އިތުރުން އެހެން ޕާޓީތަކާ ހިލާފަށް އެމްޑީޕީން ވިއްކާނީ ސިޔާސަތުތަކެވެ. މިކަމުގައި ވެސް އެމްޑީޕީން ދައްކަމުންދަނީ ތަފާތު މިސާލެވެ.\nކެންޑިޑޭޓުން ވިއްކުމުގެ އިތުރުން މަޖިލީހުގެ އިންތިހާބުގައި އެހެން ނަމޫނާތައް ވެސް އެމްޑީޕީން އަންނަނީ ދައްކަމުންނެވެ. އޭގެ ތެރެއިން ވެސް ފާހަގަކޮށްލެވޭ އެއްކަމަކީ އެމްޑީޕީގެ ކެމްޕެއިން ހަރަކާތްތަކުގައި ގައުމުގެ ރައީސް ބައިވެރިވެވަޑައިގެންވި ނަމަވެސް އެ ހަރަކާތަކަށް ރައީސް އިބްރާހީމް މުހައްމަދު ސޯލިހްގެ އެކިއެކި އިންތިޒާމުތަކަށް ކުރަންޖެހޭ ޚަރަދުތައް ޕާޓީގެ ބަޖެޓުން ކުރުމެވެ. އެ ގޮތުން އެމްޑީޕީގެ ކެމްޕެއިން ދަތުރުފުޅުތަކުގައި އެމަނިކުފާނު ބައިވެރިވަޑައިގަންނަވާއިރު ވަޑައިގަންނަވާނީ އެމްޑީޕީގެ ހަރަދުގައެވެ. އަންގާރަ ދުވަހު ކ. އަތޮޅަށް އެމަނިކުފާނު ވަޑައިގެންނެވީ އެމްޑީޕީގެ އެހެން ވެސް ބޭފުޅުން ވަޑައިގެންނެވި ލޯންޗްގައެވެ. ރަސްމީ ލޯންޗްކޮޅު ބޭނުމެއް ނުކުރައްވައެވެ.\nމިއީ އެމްރިކާ ފަދަ ޑިމޮކްރަސީ ހަރުދަނާ ގައުމުތަކުގައި ވެސް ކުރަމުން އަންނަ ކަމެކެވެ. އެމެރިކާގެ އިންތިޚާބުތަކުގައި ރައީސް ކުރައްވާ ދަތުރުފުޅުތަކުގެ ޚަރަދު ބަލަހައްޓާނީ އެ ޕާޓީއަކުންނެވެ. ސަލާމަތީ ސަބަބުތަކަށްޓަކައި އެއާފޯސް ވަން ފަދަ ރަސްމީ އުޅަނދުފަހަރުގައި ދަތުރުކުރެއްވި ނަމަވެސް އެ ދަތުރުތަކަށް ދާ ޚަރަދަށް ބިލްކުރަނީ ޕާޓީ އަށެވެ. އެމްޑީޕީން ވެސް މި ދައްކަނީ އެ ނަމޫނާއެވެ.\nމިފަދަ އެތައް ކަމެއްގައި އެމްޑީޕީން ގެންދަނީ ނަމޫނާ ދައްކަމުންނެވެ. މަޖިލީހުގައި ވެސް އެމްޑީޕީން މިހާތަނަށް ދައްކަމުން އަންނަނީ ނަމޫނާއެވެ. އިދިކޮޅު ފަރާތްތަކުން ހާޒިރުކުރާ ވަޒީރުންނާ ވެސް ސުވާލުކުރަނީ އެމްޑީޕީގެ މެންބަރުންނެވެ. ފާއިތުވި ހަފުތާއެއްހާ ދުވަހުގެ ތެރޭގައި ވެސް އެ މިސާލު ވަނީ ދައްކާފައެވެ އެހެންކަމުން ސަރުކާރުގެ ވަޒީރެއް ކަމުގައި ވިޔަސް ޖަވާބުދާރީ ކުރުވުމުގައި ވެސް އެމްޑީޕީން ފަސްނުޖެހޭނެކަން ދަނީ ދައްކަމުންނެވެ. އަށާރަވަނަ މަޖިލީހަށް ވުރެ 19 ވަނަ މަޖިލީހުގައި މި ނަމޫނާ މާ ބޮޑަށް ވެސް ފެންނާނެ ކަމަށް ބެލެވެއެވެ. އެމްޑީޕީން ކުރިމަތިލައްވާފައިވާ ގިނަ ކެންޑިޑޭޓުންނަކީ ތައުލީމީ ގޮތުން ވެސް ކުޅަދާނަ ބޭފުޅުންނެވެ. އަނެއްބައި ކެންޑިޑޭޓުންނަކީ މާބޮޑު ތައުލީމެއް ލިބިފައި ނެތް ނަމަވެސް ރައްޔިތުންގެ އަސާސީ ހައްގުތައް ހޯދުމަށްޓަކައި ރެއާދުވާލު މަސައްކަތްކުރި ކެންޑިޑޭޓުންނެވެ. އެހެންކަމުން މަޖިލީހުގެ މެޖޯރިޓީ އެމްޑީޕީ އަށް ލިބިއްޖެ ނަމަ ނަމޫނާ މަޖިލީހަކަށް ވާނެ ކަމުގެ ކޮޅުމަތި ދަނީ ފެންނަމުންނެވެ.


ޗައިނާގެ ނަންޖިންގ ގައި މިހާރު ކުރިޔަށްދާ އޭޝިއަ ޔޫތު ގޭމްސްގެ އެތުލެޓިކްސް އިވެންޓްތައް މިއަދު ފެށޭނެއެވެ. ގޭމްސްގެ އެތުލެޓިކްސް އިވެންޓްތަކުގައި ރާއްޖެއިން ވާދަކުރާނީ އަލީ އަނާލް، ހުސައިން ޝަހުދާން ފަހުމީ އަދި ޢާއިޝަތު ސަރާއެވެ.\nމުބާރާތުގައި ވާދަކުރާ3އެތުލީޓުންވެސް ވާދަކުރާނީ 100މ އަދި 200މ ދުވުމުގައެވެ.\nރާއްޖެގަޑިން ހަވީރު 4.05ގައި ފަށާ އަންހެންކުދިންގެ 100މ ދުވުމުގެ ހީޓްތަކުގެ ތެރެއިން ސަރާ ދުވާނީ3ވަނަ ހީޓްގައެވެ. ރާއްޖެގަޑިން ހަވީރު 4.35ގައި ފަށާ ފިރިހެން ކުދިންގެ 100މ ދުވުމުގެ ހީޓްތަކުގެ ތެރެއިން އަނާލް ދުވާނީ 1 ވަނަ ހީޓްގައެވެ. އަދި ޝަހުދާން ދުވާނީ3ވަނަަ ހީޓްގައެވެ.\n100މ ދުވުމުގެ އަނާލްގެ ޕަރސަނަލް ބެސްޓަކީ ޖުލައި މަހު ޔޫކްރޭންގެ ޑޮނެސްކް ގައި ބޭއްވި ވާލްޑް ޔޫތު ޗެމްޕިއަންޝިޕްގައި ދުވެފައިވާ 11.72ސިކުންތެވެ. ސަރާގެ ޕަރސަނަލް ބެސްޓަކީ 2012ވަނަ އަހަރު ރަޝިޔާގައި ދުވެފައިވާ 13.99ސިކުންތެވެ.


Thilafuttakee mihaaru kuni manage kuraa rasheh: Shauna - One Online\n14 އެޕްރީލް 2022، އެންވަޔަރުމެންޓް މިނިސްޓަރު އައިމިނަތު ޝައުނާ މިއަދު ތިލަފުއްޓަށް ކުރެއްވި ދަތުރުފުޅުގެ ތެރެއިން ބަންދު ކޮށްފައިވާ ކުނިތަކެއްގެ ކައިރީގައި---- ފޮޓޯ: އެންވަޔަރުމެންޓް މިނިސްޓްރީ\nތިލަފުއްޓަކީ މިހާރު ކުނި މެނޭޖްކުރާ ރަށެއް: ޝައުނާ\nކުނި އުކާލާ ރަށެއްގައި ބަދަލުގައި ތިލަފުއްޓަކީ މިހާރު ކުނި މެނޭޖްކުރާ ރަށެއް ކަމަށް އެންވަޔަރަމެންޓް މިނިސްޓަރު އައިމިނަތު ޝައުނާ ވިދާޅުވެއްޖެއެވެ.\nޝައުނާ ވަނީ މިއަދު ތިލަފުއްޓަށް ވަޑައިގެން އެތަނުގައި ކުނި މެނޭޖްކުރުމުގެ މަސައްކަތްތައް ކުރިއަށްދާގޮތް ބައްލައްވައިފައެވެ. ކުނި މެނޭޖްކުރުމުގެ މަސައްކަތް ކުރަމުންދާ ވޭސްޓް މެނޭޖްމެންޓް ކޯޕަރޭޝަން (ވެމްކޯ)އާ ބައްދަލުރައްވައި އެ މަސައްކަތް ކުރުމުގައި ދިމާވާ ދަތިތަތައްވެސް މިނިސްޓަރު އޮޅުން ފިލުއްވިއެވެ.\nޝައުނާ މިރޭ ކުރެއްވި ޓުވީޓެއްގައި ވިދާޅުވީ، ކުރިން ތިލަފުއްޓަކީ ކުނި އުކާލާ ރަށަކަށްވިޔަސް މިހާރު އެރަށަކީ ކުނި މެނޭޖްކުރާ ރަށެއް ކަމަށެވެ. އަދި އެ މަސައްކަތް ކުރަމުންގެންދާ ވެމްކޯގެ ޓީމަށް ޝުކުރުއަދާ ކުރައްވާ ކަމަށެވެ.\nމިނިސްޓަރު މިއަދު ތިލަފުއްޓަށް ކުރެއްވި ދަތުރުފުޅުގައި އެންވަޔަރުމެންޓް މިިނިސްޓްރީގެ ވޭސްޓް ޑިޕާޓްމެންޓުގެ ވެރިންނާއި ވެމްކޯގެ އިސްވެރިން ބައިވެރިވެވަޑައިގެންނެވިއެވެ.\nމިދިޔަ އަހަރުގެ ޑިސެމްބަރު މަހުގެ 15 ވަނަ ދުވަހު ސަރުކާރުން ވަނީ މާލެ ސަރަހައްދުން އުކާލާ ކުނި ނައްތާލައި، އެއިން ހަކަތަ އުފެއްދުމުގެ މަޝްރޫއެއް ފަށައިފައެވެ. އެ މަޝްރޫއަށް ދީފައިވާ ނަމަކީ "ގްރޭޓާ މާލެ ވޭސްޓް ޓު އެނާޖީ ޕްރޮޖެކްޓް" އެވެ. އެ މަޝްރޫއު ނިމޭއިރު ތިލަފުށި ފެންނަން ހުންނަ ކުނީގެ ފަރުބަދަ ގެއްލި ތިލަފުށީގެ މަލަމަތި ރީތިވާނެ ކަމަށް ސަރުކާރުން ބުނެއެވެ. އެއީ ކުނި އަންދާލުމުގެ ބަދަލުގައި ކުނިން މެނޭޖްކޮށްގެން އެއިން ހަކަތާ އުފައްދެއްމުގެ މަޝްރޫއެކެވެ.\nގްރޭޓާ މާލޭ އޭރިއާގެ ސަރަހައްދުން ތިލަފުއްޓަށް ދުވާލަކަށް 500 ޓަނާއި 700 ޓަނާ ދެމެދުގެ ކުނި ޖަމާކުރެއެވެ. "ގްރޭޓާ މާލެ ވޭސްޓް ޓު އެނާޖީ ޕްރޮޖެކްޓް" ޑިޒައިންކޮށްފައިވަނީ އިމާރާތްކުރުމުގެ ތެރޭގައި އުފެދޭ ކުންޏާއި ޕްލާސްޓިކް ކުނި ރީސައިކަލްކޮށް އަލުން ބޭނުންކުރެވޭނެ ގޮތަށެވެ. އަދި ތިލަފުށީގައި ބޭލިން މެޝިނެއް ބޭނުންކޮށްގެން ކުނިތައް ރެޕްކޮށް ރައްކާތެރި ގޮތުގައި ގުދަން ވެސް އެ މަޝްރޫއުގެ ދަށުން ކުރާނެއެވެ.\n"ގްރޭޓާ މާލެ ވޭސްޓް ޓު އެނާޖީ ޕްރޮޖެކްޓް" މަޝްރޫއު އިފްތިތާހުކުރުމަށް ބޭއްވި މިދިޔަ އަހަރުގެ ޑިސެމްބަރު 15 ގައި ބޭއްވި ރަސްމިއްޔާތުގައި ވާހަކަ ދައްކަވަމުން ޝައުނާ ވިދާޅުވެފައިވަނީ، އެ މަޝްރޫއުގެ ދަށުން ތިލަފުށީގައި ދުވާލަކު 500 ތަނުގެ ކުނި ޕްރޮސެސްކޮށް 8.5 މެބަވޮޓްގެ ކަރަންޓް އުފައްދައި ވިއްކޭނެ ކަމަށެވެ. އެ މަޝްރޫއަކީ ރާއްޖޭގެ ތިމާވެށީގެ ތާރީހުގައި މިހާތަނަށް ފެށި އެންމެ ބޮޑު ޕްރޮޖެކްޓް ކަމަށާއި މުޅި ޕްރޮޖެކްޓަށް 304 މިލިޔަން ޑޮލަރު ހަރަދުވާނެ ކަމަށްވެސް ޝައުނާ ވިދާޅުވެފައިވެއެވެ.\nއެ މަޝްރޫއަށް ހަރަދު ކުރުމަށް ހަމަޖެހިފައި ވަނީ އޭޑީބީގެ ހިލޭ އެހީ އާއި ކޮންސެޝަނަލް ލޯނު އަދި އޭއައިއައިބީގެ ކޮންސެޝަނަލް ލޯން އެހީ އާއި ޖަޕާނު ފަންޑްފޯ ޕަވަޓީރިޑަކްޝަންގެ ހިލޭ އެހީގެ އިތުރުން ސަރުކާރުންނެވެ.\nގުޅޭ ޓެގު ތިމާވެށި ތިލަފުށި ކުނީގެ މައްސަލަ އާމިނަތު ޝައުނާ، މިނިސްޓާ އޮފް އެންވަޔަރަންމެންޓް، ކްލައިމެޓް ޗޭން އެންޑް ޓެކްނޮލޮޖީ


GCF in Raajje ah 23.6 million dolaru dheyn nimmaifi\nޖީސީއެފް އިން ރާއްޖެއަށް 23.6 މިލިޔަން ޑޮލަރު ދެނީ\nމާލޭގެ ބަނދަރުގައ ދޯންޏަކަށް ފެން ބަރުކޮށްފައި: ކޮންމެ އަހަރަކު ރާއްޖޭގެ ގިނަ އަދަދެއްގެ ރަށްރަށް ފެނަށްޖެހޭ -- ފޮޓޯ: އަވަސް\nކޮންމެ އަހަރެއްގެ އިރުވައި މޫސުމު ރާއްޖޭގެ ބައެއް ރަށްރަށަށް ދިމާވާ ބޯފެނުގެ މައްސަލައަށް ދާއިމީ ހައްލެއް ހޯދަން ހިނގާ މަޝްރޫއަށް ގްރީން ކްލައިމެޓް ފންޑު (ޖީސީއެފް) އިން 23.6 މިލިއަން ޑޮލަރު ދޭން ނިންމައިފި އެވެ.\nއެންވަޔަރަންމެންޓް މިނިސްޓަރު ތޯރިގު އިބްރާހިމް ވިދާޅުވީ މިއީ އިރުވައި މޫސުމުގައި ފެނަށް ޖެހޭ ރަށްރަށަށް ދިމާވާ މައްސަލަ ހައްލުކޮށްދޭން ސަރުކާރުގެ މެނިފެސްޓޯގައި ހިމަނާފައިވާ ވައުދު ފުރިހަމަ ކުރުމަށް ލިބުނު ވަރަށް ބޮޑު އެހީއެއް ކަމަށާއި މިމަޝްރޫއު ދަށުން ވާރޭފެން ރައްކާކުރެވޭ ނިޒާމްތައް ހަރުދަނާކޮށް އިތުރު ކުރުމާއި، ލޮނު ފެންމީރު ފެނަށް ހަދާ ނިޒާމް ބެހެއްޓުން ހިމެނޭ ކަމަށެވެ.\n"އިރުވައި މޫސުމުގައި ބޯފެނަށް ޖެހުމުގެ މަސްއަލަ ރާއްޖޭގެ ވަރަށް ގިނަ ރަށްރަށަށް ކުރިމަތިވަމުންދާތީ، އެކަމަށް ދާއިމީ ޙައްލެއް ހޯދުމަށްޓަކައި ސަރުކާރުގެ ބަޖެޓުން ޚަރަދުކޮށްގެން ވެސް ވަރަށް ގިނަ ރަށްރަށުގައި ވާރޭފެން ނަގައި ރައްކާކުރުމުގެ ނިޒާމު ދަނީ ޤާއިމު ކުރަމުން. މިނިސްޓަރު ވިދާޅުވި އެވެ.\nޖީސީއެފް އަކީ މޫސުމަށް އަންނަ ބަދަލުތަކުން ދިމާވާ ގެއްލުންތައް ކުޑަކުރުމުގެ އިތުރަށް، މިދެންނެވި ބަދަލުތަކަށް ހޭނުމަށް ބޭނުންވާ ފައިސާގެ އެހީ ދޭ ފަންޑެކެވެ. އެ ފަންޑުން އެހީ ހޯދުމަށް 37 ގައުމަކުން ޕްރޮޕޯޒަލް ހުށަހެޅި އެވެ. އެހީ ދިނުމަށް ބޯޑަށް ހުށަހެޅުނީ އަށް އުމެއްގެ މަޝްރޫއުތަކަށެވެ. މީގެ ތެރެއިން ރާއްޖެ ހިމެނެނީ އެންމެ ފުރަތަމަ ލިބުނު ގައުމުތަކުގެ ތެރޭގަ އެވެ.\nއިރުވައި މޫސުމުގައި ރާއްޖޭގެ ބައެއް ރަށްރަށަށް ދިމާވާ ބޯފެނުގެ މައްސަލައަށް ދާއިމީ ޙައްލެއް ހޯދުމަށް ޖީއެފްސީގެ އެހީގައި ސަރުކާރުން ހިންގާ މަޝްރޫޢުގެ މަސައްކަތް ފެށުމަށް ހަމަޖެހިފައި ވަނީ އަންނަ އަހަރުގެ ފެބްރުއަރީ މަހުގެ ތެރޭގަ އެވެ.\nއާޒިމާ ޝަރީއަތް ކެންސަލް


މިއީ ސަރަޙައްދީ ބިންތައް އިތުރުކުރުމުގެ ޒަމާނެއް ނޫން: މޯދީ މިއީ ސަރަޙައްދީ ބިންތައް އިތުރުކުރުމުގެ ޒަމާނެއް ނޫން: މޯދީ\nޗައިނާއާ ގުޅޭ ސަރަޙައްދީ ރޮނގަށް މޯދީ ޒިޔާރަތްކުރައްވާ އިންޑިޔާގެ ސިފައިންނާ ބައްދަލުކުރައްވަނީ - ފޮޓޯ: ރޮއިޓަރސް\nމިއީ ސަރަޙައްދީ ބިންތައް އިތުރުކުރުމުގެ ޒަމާން ނޫންކަމަށް ވިދާޅުވެ، އިންޑިޔާގެ ބޮޑުވަޒީރު ނަރެންދުރަ މޯދީގެ ހޫނު ބަހުގެ ޙަމަލާތަކެއް ޗައިނާއަށް އަމާޒުކުރައްވައިފިއެވެ. އެ މޭރުމުން މޯދީ ވާހަކަދައްކަވާފައިވަނީ ޗައިނާއާއެކު އޮންނަ ގުޅުން ގޯސްވެފައިވާ ދަނޑިވަޅެއްގައި ދެ ޤައުމުގެ ގުޅޭ ސަރަޙައްދީ ރޮނގު ހިމެނޭ ސަރަޙައްދަށް ކުރެއްވި ކުއްލި ޒިޔާރަތެއްގައެވެ.\nސަރަޙައްދީ ރޮނގަށް ކުރެއްވި ކުއްލި ޒިޔާރަތުގައި ބޮޑުވަޒީރު މޯދީވަނީ އެ ސަރަޙައްދުގައި ޙަރަކާތްތެރިވާ އިންޑިޔާގެ ސިފައިންނާ މުޚާތަބުކުރައްވާ ވާހަކަދައްކަވާފައެވެ. ޗައިނާއާ ދެމެދު ހިނގި ކުރިމަތިލުންތަކާ ގުޅޭގޮތުން މޯދީ ވިދާޅުވީ އިންޑިޔާގެ ސިފައިންގެ ހިތްވަރުގަދަކަމާއި ޖެހިލުންކުޑަކަން މުޅި ދުނިޔެއަށް ފައުޅުވެގެން ގޮސްފައިވާކަމަށާއި އިންޑިޔާގެ ސިފައިން ދެއްކި ލާމަސީލު މިސާލުގެ ވާހަކަތައް ފަޚުރުވެރިކަމާއެކު ޤައުމުގެ ރައްޔިތުން ދައްކާކަމަށެވެ. އަދި ޤައުމުގެ ޢަދުއްވުންނަށްވެސް އިންޑިޔާގެ ސިފައިންގެ ހައިބަތު ފެނުނުކަމަށް އޭނާ ފާހަގަކުރެއްވިއެވެ. ޤައުމުގެ އިސްތިޤުލާލު ނަގާލަން މަސައްކަތްކުރާ މީހުންނަށް އިންޑިޔާއިން ފުރިހަމަ ޖަވާބެއް ދީފައިވާކަމަށްވެސް އޭނާ ވިދާޅުވިއެވެ.\nއިންޑިޔާއަކީ އަބަދުވެސް ޞުލްޙައަށް ލޯބިކުރާ ޤައުމެއްކަން ފާހަގަކުރައްވަމުން މޯދީ ވިދާޅުވީ ޞުލްޙަ ޤާއިމުކުރުމަށް ބަލިކަށި ބަޔަކަށް މަސައްކަތް ނުކުރެވޭނެކަމަށެވެ. ޞުލްޙަ ޤާއިމްކުރުމަށް ފުރިހަމަވާންޖެހޭ ފުރަތަމަ ޝަރުތަކީ ހިތްވަރާއި ކެރުންކަމަށް އޭނާ ވިދާލުވިއެވެ.\nސީދާ ޗައިނާގެ ނަން ފާހަގަނުކުރައްވާ މޯދީ ވިދާޅުވީ ޒަމާން ބަދަލުވެފައިވާކަމަށާއި މި ޒަމާނަކީ ތަރައްޤީއާއި ކުރިއެރުމަށް މަސައްކަތްކުރާ ޒަމާންކަމަށެވެ. އަދި ސަރަޙައްދީ ބިންތައް އިތުރުކުރުމަކީ މި ޒަމާނުގެ ގޮތެއް ނޫންކަމަށް އޭނާ ވިދާޅުވިއެވެ.\nބައެއް ޤައުމުތުން ބިން އިތުރުކުރުމަށް ބޭނުންކުރާ ސިޔާސަތުތަކުގެ ސަބަބުން ދުނިޔޭގެ ހަމަޖެހުމަށް ނުރައްކާވެފައިވާކަމަށްވެސް މޯދީ ވިދާޅުވިއެވެ. ބެލެވޭ ގޮތުގައި އޭނާ އިޝާރާތްކުރެއްވީ ސަރަޙައްދީ ރޮނގުގެ މައްސަލައިގައި ޗައިނާއިން އެ ޤައުމާ އަވަށްޓެރި 21 ޤައުމަކާއެކު އޮތް ދެބަސްވުންތަކަށެވެ. ނަމަވެސް އެފަދަ އަމާޒަކަށް މަސައްކަތްކުރާ ޤައުމުތަކަށް ކާމިޔާބު ނުވާނެކަމަށް ތާރީޚު ހެކިދޭކަމަށް މޯދީ ވިދާޅުވިއެވެ.\nއިންޑިޔާއާއި ޗައިނާއާ ދެމެދު އޮންނަ ސަރަޙައްދީ ރޮނގަކީ އުސް ފަރުބަދަތައް ގިނަ އަދި ދެ ޤައުމުގެ އިމާމެދު ބޮޑެތި ޚިލާފުތަކެއް އުފެދިފައިވާ ސަރަޙައްދެކެވެ. އެ ސަރަޙައްދުގައި މިދިޔަ މަހުގެ ތެރޭގައި ހިނގި ކުރިމަތިލުމެއްގައި އިންޑިޔާގެ 20 ސިފައިންވަނީ މަރުވެފައެވެ. އެ ކުރިމަތިލުމުގައި ޗައިނާގެ ސިފައިންވެސް މަރުވެފައިވާކަމަށް އެ ޤައުމުން ބުނެއެވެ. އެއާއެކު ދެ ޤައުމުގެ ދެމެދުގައި އުފެދިފައިވާ ނުތަނަވަސްކަންވަނީ އިތުރުވެފައެވެ.


މާލޭ ސަރަހައްދުގައި ހުރި ގެސްޓުހައުސްތައް އަންނަ ނޮވެމްބަރު މަހު ހުޅުވޭނީ ކޮވިޑް-19 އަށް ޕޮޒިޓިވްވާ މީހުންގެ އަދަދު ވަކި މިންވަރަށް ދަށް ކުރެވިގެންކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nކޮވިޑް-19 އާ ގުޅިގެން ބަންދުކޮށްފައިވާ މާލެ ސަރަހައްދު ފިޔަވާ އެހެން ރަށްރަށުގެ ގެސްޓުހައުސްތައް އަންނަ މަހުގެ 15 ގައި ހުޅުވަން ވަނީ ނިންމައިފަ އެވެ.\nނަމަވެސް، މާލެ، ހުޅުމާލެ އަދި ވިލިމާލޭގައި ހުރި ގެސްޓު ހައުސްތައް ހުޅުވުމާމެދު މަޝްވަރާ ކުރަމުންދާ ދަނޑިވަޅެއްގައި، ޑރ. މައުސޫމް ވިދާޅުވީ ގްރޭޓާ މާލެ ސަރަހައްދުގެ ހޮޓެލްތަކާއި ގެސްޓްހައުސްތައް ނޮވެމްބަރު މަހުގެ ކުރީކޮޅު ހުޅުވުމަށް ވިސްނަމުންދާ ކަމަށާއި ނަމަވެސް އެކަމަށްޓަކައި ކޮވިޑު ޖެހޭ މީހުންގެ އަދަދު މަދު ކުރަންޖެހޭ ކަމަށެވެ.\n"ބޭނުންވަނީ ފައްސި ޕަސެންޓޭޖު ފަހަކަށް ނާރުވާ، ވިދިވިދިގެން ދެ ހަފްތާ. ޔައުނީ ޓެސްޓު ކުރާ މީހުންގެ ނިސްބަތުން ފައްސި ޕަސެންޓޭޖު ފަހަކަށްވުރެ ދަށްވުން،" އެކަމަށް ރައްޔިތުންގެ އެއްބާރުލުމަށް ގޮވާލައްވަމުން މިނިސްޓަރު ވިދާޅުވި އެވެ.\nމިދިއަ 24 ގަޑިއިރުގެ ތެރޭގައި ރާއްޖެއިން 99 މީހަކު ކޮވިޑް-19 އަށް ޕޮޒިޓިވެފައިވާއިރު، ޕޮޒިޓިވް އަދަދު ވެއްޓޭ ތަނެއް ނުފެނެ އެވެ.\nއިއްޔެ ޕޮޒިޓިވްވި މީހުނާއެކު ރާއްޖޭގެ އަދަދު ވަނީ 9,328 އަރާފަ އެވެ.\nއަރުޝީފަށް ނެގީ 17/09/2020 12:12\nއެންމެފަހުން އަޕްޑޭޓްކުރީ 17/09/2020 12:12\nއަލީ ޔާމިން 33 މިނެޓު ކުރިން\nއަލީ ޔާމިން 37 މިނެޓު ކުރިން\nމަރްޔަމް ލީން 1 ގަޑިއިރު ކުރިން